目錄

[目錄 1](#_Toc349116598)

[自序 11](#_Toc349116599)

[凡例 12](#_Toc349116600)

[卷一（總論六條） 13](#_Toc349116601)

[陰陽水火氣血論 13](#_Toc349116602)

[男女異同論（參看經血胎產門） 16](#_Toc349116603)

[臟腑病機論 18](#_Toc349116604)

[脈證死生論 22](#_Toc349116605)

[用藥宜忌論 23](#_Toc349116606)

[本書補救論 24](#_Toc349116607)

[卷二（血上干證治十四條） 25](#_Toc349116608)

[吐血 25](#_Toc349116609)

[一、止血： 25](#_Toc349116610)

[二、消瘀： 28](#_Toc349116611)

[三、寧血： 29](#_Toc349116612)

[四、補血： 31](#_Toc349116613)

[嘔血 35](#_Toc349116614)

[咯血 37](#_Toc349116615)

[唾血 38](#_Toc349116616)

[咳血 40](#_Toc349116617)

[實咳： 40](#_Toc349116618)

[虛咳： 42](#_Toc349116619)

[痰咳： 42](#_Toc349116620)

[氣咳： 44](#_Toc349116621)

[骨蒸咳： 44](#_Toc349116622)

[癆蟲咳： 45](#_Toc349116623)

[鼻衄 46](#_Toc349116624)

[腦衄 48](#_Toc349116625)

[目衄 49](#_Toc349116626)

[耳衄 50](#_Toc349116627)

[齒衄 51](#_Toc349116628)

[舌衄 52](#_Toc349116629)

[大衄 53](#_Toc349116630)

[零腥 54](#_Toc349116631)

[吐膿 55](#_Toc349116632)

[肺癰： 55](#_Toc349116633)

[脾胃癰： 55](#_Toc349116634)

[卷三（血外滲證治七條） 57](#_Toc349116635)

[汗血 57](#_Toc349116636)

[血箭 59](#_Toc349116637)

[血痣 60](#_Toc349116638)

[血瘙 61](#_Toc349116639)

[瘡血 62](#_Toc349116640)

[創血 64](#_Toc349116641)

[跌打血 66](#_Toc349116642)

[卷四（血下泄證治六條） 68](#_Toc349116643)

[便血 68](#_Toc349116644)

[便膿 71](#_Toc349116645)

[尿血 76](#_Toc349116646)

[經血 77](#_Toc349116647)

[崩帶 79](#_Toc349116648)

[產血 81](#_Toc349116649)

[卷五（血中瘀證治五條） 84](#_Toc349116650)

[瘀血 84](#_Toc349116651)

[蓄血 87](#_Toc349116652)

[血臌（附血腫） 88](#_Toc349116653)

[經閉 89](#_Toc349116654)

[胎氣 91](#_Toc349116655)

[卷六（失血兼見諸證） 94](#_Toc349116656)

[癆瘵 94](#_Toc349116657)

[咳嗽 96](#_Toc349116658)

[發熱 99](#_Toc349116659)

[厥冷 101](#_Toc349116660)

[寒熱 102](#_Toc349116661)

[出汗 103](#_Toc349116662)

[發渴 104](#_Toc349116663)

[心煩 105](#_Toc349116664)

[臥寐（附夢寐） 106](#_Toc349116665)

[喘息 108](#_Toc349116666)

[呃噦 109](#_Toc349116667)

[痰飲 110](#_Toc349116668)

[痞滿（積聚、癥瘕） 111](#_Toc349116669)

[腫脹 112](#_Toc349116670)

[怔忡 113](#_Toc349116671)

[驚悸 114](#_Toc349116672)

[健忘 115](#_Toc349116673)

[恍惚（癲狂、見鬼） 116](#_Toc349116674)

[暈痛 117](#_Toc349116675)

[眼目（目黃、出火、見鬼、昏花、目珠紅） 118](#_Toc349116676)

[耳病 119](#_Toc349116677)

[口舌 120](#_Toc349116678)

[咽喉 121](#_Toc349116679)

[聲音 122](#_Toc349116680)

[腹痛 123](#_Toc349116681)

[痹痛 124](#_Toc349116682)

[痿廢 125](#_Toc349116683)

[遺精 126](#_Toc349116684)

[淋濁 127](#_Toc349116685)

[便閉 128](#_Toc349116686)

[泄瀉 129](#_Toc349116687)

[飲食 130](#_Toc349116688)

[感冒 131](#_Toc349116689)

[痙掣（拘急） 132](#_Toc349116690)

[暑疫 133](#_Toc349116691)

[食復 134](#_Toc349116692)

[勞復（怒復） 135](#_Toc349116693)

[時復 136](#_Toc349116694)

[房勞復 138](#_Toc349116695)

[附抱兒癆論 139](#_Toc349116696)

[卷七（方解上） 143](#_Toc349116697)

[古今方共八十二條 143](#_Toc349116698)

[仲景瀉心湯 143](#_Toc349116699)

[十灰散 143](#_Toc349116700)

[獨參湯 143](#_Toc349116701)

[甘草乾薑湯 143](#_Toc349116702)

[四物湯 144](#_Toc349116703)

[白虎湯 144](#_Toc349116704)

[佛手散（即歸芎湯） 144](#_Toc349116705)

[失笑散 144](#_Toc349116706)

[大柴胡湯 144](#_Toc349116707)

[逍遙散（加丹、梔，名丹梔逍遙散） 145](#_Toc349116708)

[當歸蘆薈湯 145](#_Toc349116709)

[地黃湯 145](#_Toc349116710)

[花蕊石散 145](#_Toc349116711)

[側柏葉湯 146](#_Toc349116712)

[人參瀉肺湯 146](#_Toc349116713)

[甲己化土湯 146](#_Toc349116714)

[牛膝散 146](#_Toc349116715)

[桃仁承氣湯 147](#_Toc349116716)

[小調經湯 147](#_Toc349116717)

[小柴胡湯 147](#_Toc349116718)

[犀角地黃湯 148](#_Toc349116719)

[甘露飲 148](#_Toc349116720)

[清燥救肺湯 148](#_Toc349116721)

[保和湯 148](#_Toc349116722)

[麥門冬湯 149](#_Toc349116723)

[四磨湯 149](#_Toc349116724)

[桂苓五味甘草湯 149](#_Toc349116725)

[蘇子降氣湯 149](#_Toc349116726)

[腎氣丸 150](#_Toc349116727)

[辛字潤肺膏 150](#_Toc349116728)

[瓊玉膏 150](#_Toc349116729)

[生脈散 150](#_Toc349116730)

[保元湯 150](#_Toc349116731)

[六君子湯 151](#_Toc349116732)

[天王補心丹 151](#_Toc349116733)

[朱砂安神丸 151](#_Toc349116734)

[人參養榮湯 151](#_Toc349116735)

[歸脾湯 152](#_Toc349116736)

[養真湯 152](#_Toc349116737)

[小建中湯 152](#_Toc349116738)

[正元湯 152](#_Toc349116739)

[白鳳膏 152](#_Toc349116740)

[桂枝甘草龍骨牡蠣湯 152](#_Toc349116741)

[滑氏補肝散 153](#_Toc349116742)

[炙甘草湯（一名復脈湯） 153](#_Toc349116743)

[大補陰丸 153](#_Toc349116744)

[四物湯（為生血和血之通劑） 153](#_Toc349116745)

[四君子湯 154](#_Toc349116746)

[異功散 154](#_Toc349116747)

[八珍湯 154](#_Toc349116748)

[十全大補湯 154](#_Toc349116749)

[當歸補血湯 154](#_Toc349116750)

[柴胡清骨散 154](#_Toc349116751)

[保命生地散 154](#_Toc349116752)

[豬苓湯 154](#_Toc349116753)

[導赤散 155](#_Toc349116754)

[麻黃人參芍藥湯 155](#_Toc349116755)

[止嗽散 155](#_Toc349116756)

[《千金》麥門冬湯 155](#_Toc349116757)

[柴胡梅連散 156](#_Toc349116758)

[甘桔湯 156](#_Toc349116759)

[葶藶大棗瀉肺湯 156](#_Toc349116760)

[保和丸 156](#_Toc349116761)

[瀉肺丸 156](#_Toc349116762)

[消化丸 157](#_Toc349116763)

[太平丸 157](#_Toc349116764)

[二陳湯 157](#_Toc349116765)

[紫菀散 158](#_Toc349116766)

[礞石滾痰丸 158](#_Toc349116767)

[旋覆代赭石湯 158](#_Toc349116768)

[溫膽湯 159](#_Toc349116769)

[真武湯 159](#_Toc349116770)

[苓桂朮甘湯 159](#_Toc349116771)

[二加龍骨湯 159](#_Toc349116772)

[團魚丸 160](#_Toc349116773)

[月華丸 160](#_Toc349116774)

[生化湯 160](#_Toc349116775)

[止衄散 160](#_Toc349116776)

[生地黃散 161](#_Toc349116777)

[地骨皮散 161](#_Toc349116778)

[歸脾湯 161](#_Toc349116779)

[回龍湯 161](#_Toc349116780)

[卷八（方解下） 162](#_Toc349116781)

[古今方共一百十九條（遺方續補） 162](#_Toc349116782)

[玉女煎 162](#_Toc349116783)

[聖愈湯 162](#_Toc349116784)

[參蘇飲 162](#_Toc349116785)

[參附湯 162](#_Toc349116786)

[通脾泄胃湯 162](#_Toc349116787)

[通竅活血湯 163](#_Toc349116788)

[防風通聖散 163](#_Toc349116789)

[《千金》葦莖湯 163](#_Toc349116790)

[瓜蒂散 163](#_Toc349116791)

[白散方 163](#_Toc349116792)

[人參清肺湯 164](#_Toc349116793)

[寧肺桔梗湯 164](#_Toc349116794)

[丹皮湯 164](#_Toc349116795)

[赤豆薏苡湯 164](#_Toc349116796)

[人參固本湯 164](#_Toc349116797)

[當歸六黃湯 165](#_Toc349116798)

[涼血地黃湯 165](#_Toc349116799)

[田螺捻子 165](#_Toc349116800)

[仙方活命飲 165](#_Toc349116801)

[托裡消毒散 165](#_Toc349116802)

[麥冬養榮湯 166](#_Toc349116803)

[大楓丹 166](#_Toc349116804)

[洞丸 166](#_Toc349116805)

[當歸地黃湯 166](#_Toc349116806)

[防風芎歸湯 166](#_Toc349116807)

[化腐生肌散 167](#_Toc349116808)

[烏梅丸 167](#_Toc349116809)

[橘核丸 167](#_Toc349116810)

[當歸導滯湯 167](#_Toc349116811)

[十味參蘇飲 167](#_Toc349116812)

[玉燭散 168](#_Toc349116813)

[竹葉石膏湯 168](#_Toc349116814)

[黃土湯 168](#_Toc349116815)

[赤小豆當歸散 168](#_Toc349116816)

[解毒湯 168](#_Toc349116817)

[清胃散 169](#_Toc349116818)

[槐角丸 169](#_Toc349116819)

[葛根黃連黃芩湯 169](#_Toc349116820)

[龍膽瀉肝湯 169](#_Toc349116821)

[瀉青丸 169](#_Toc349116822)

[《濟生》烏梅丸 170](#_Toc349116823)

[臟連丸 170](#_Toc349116824)

[斷紅丸 170](#_Toc349116825)

[地榆散 170](#_Toc349116826)

[四逆散 170](#_Toc349116827)

[五苓散 170](#_Toc349116828)

[平胃散 170](#_Toc349116829)

[石蓮湯 171](#_Toc349116830)

[大清涼散 171](#_Toc349116831)

[左歸飲 171](#_Toc349116832)

[血府逐瘀湯 171](#_Toc349116833)

[膈下逐瘀湯 171](#_Toc349116834)

[土瓜根湯 172](#_Toc349116835)

[大黃甘遂湯 172](#_Toc349116836)

[代抵當湯 172](#_Toc349116837)

[化滯丸 172](#_Toc349116838)

[大黃蟅蟲丸 172](#_Toc349116839)

[金蟾丸 172](#_Toc349116840)

[白頭翁湯 173](#_Toc349116841)

[移尸滅怪湯 173](#_Toc349116842)

[紫參湯 173](#_Toc349116843)

[當歸四逆湯 173](#_Toc349116844)

[抵當湯 173](#_Toc349116845)

[琥珀散 173](#_Toc349116846)

[葉氏養胃湯 173](#_Toc349116847)

[脾約丸 174](#_Toc349116848)

[三物湯 174](#_Toc349116849)

[附子湯 174](#_Toc349116850)

[梔子豆豉湯 174](#_Toc349116851)

[甘麥大棗湯 174](#_Toc349116852)

[桃奴散 174](#_Toc349116853)

[三一承氣湯 174](#_Toc349116854)

[都氣丸 174](#_Toc349116855)

[補中益氣湯 175](#_Toc349116856)

[清燥養榮湯 175](#_Toc349116857)

[大魂湯 175](#_Toc349116858)

[豁痰丸 175](#_Toc349116859)

[燒裩散 176](#_Toc349116860)

[三才湯 176](#_Toc349116861)

[清化湯升降散 176](#_Toc349116862)

[玉泉散 176](#_Toc349116863)

[清心飲 176](#_Toc349116864)

[地黃飲 176](#_Toc349116865)

[黃連阿膠湯 176](#_Toc349116866)

[仁熟散 176](#_Toc349116867)

[清瘟敗毒散 177](#_Toc349116868)

[酸棗仁湯 177](#_Toc349116869)

[甘草瀉心湯 177](#_Toc349116870)

[生薑瀉心湯 177](#_Toc349116871)

[桂苓甘草五味湯 177](#_Toc349116872)

[小結胸湯 177](#_Toc349116873)

[大陷胸湯 177](#_Toc349116874)

[左金丸 177](#_Toc349116875)

[萆薢分清飲 177](#_Toc349116876)

[地魄湯 178](#_Toc349116877)

[葛根湯 178](#_Toc349116878)

[大秦艽湯 178](#_Toc349116879)

[越鞠丸 178](#_Toc349116880)

[十棗湯 178](#_Toc349116881)

[四神丸 178](#_Toc349116882)

[金箔鎮心丹 178](#_Toc349116883)

[黃耆五物湯 178](#_Toc349116884)

[五蒸湯 179](#_Toc349116885)

[益氣安神湯 179](#_Toc349116886)

[醋黃散 179](#_Toc349116887)

[小青龍湯 179](#_Toc349116888)

[九氣丸 179](#_Toc349116889)

[香蘇飲 179](#_Toc349116890)

[指迷茯苓丸 179](#_Toc349116891)

[腎著湯 179](#_Toc349116892)

[天靈蓋散 180](#_Toc349116893)

[黃連解毒湯 180](#_Toc349116894)

[五皮飲 180](#_Toc349116895)

[瀉白散 180](#_Toc349116896)

[五淋散 180](#_Toc349116897)

[四逆湯 180](#_Toc349116898)

[小溫經湯 180](#_Toc349116899)

[理中湯 180](#_Toc349116900)

[人參敗毒湯 181](#_Toc349116901)

自序

先君子體羸善病，故海早歲即習方書，有恙輒調治之。癸酉六月，驟得吐血，繼復轉為下血，查照各書，施治罔效，延請名宿，仍無確見。大約用調停之藥，以俟病衰而已。因此遍覽方書，每於血證，嘗三致意，時里中人甚詡鄉先輩楊西山先生所著《失血大法》，得血證不傳之秘，門下鈔存，私為鴻寶。吾以先君病，故多方購求，僅得一覽，而其書議論方藥，究亦未能精詳，以之治病，卒鮮成效。乃廢然自返，寢饋於《內經》、仲景之書，觸類旁通，豁然心有所得，而悟其言外之旨，用治血證，十愈七八。今先君既逝，而荊妻馮氏又得血疾，親制方劑，竟獲安全，慨然曰：「大丈夫不能立功名於天下，茍有一材一藝，稍足補救於當時，而又吝不忍傳，陋哉！」爰將失血之證，精微奧義，一一發明，或伸古人所欲言，或補前賢所未備，務求理足方效，不為影響之談。書成自顧，而轉憾悟道不早，不能延吾父之壽也。然猶幸此書之或可以救天下後世也。

時光緒十年甲申重九後一日容川唐宗海自序

凡例

－血證自古絕少名論，故是書條分縷析，務求精詳，間有煩文冗字，意取明顯，故不刪削。

－時賢論及血證，率多影響，是書獨從《內》、《難》、仲景探源而出，發揮盡致，實補唐以下醫書之所不逮，故除引經之外，餘無采錄，間亦有一二暗合者，皆係偶同，並非掠美，識者鑒之。

－是書分別門類，眉目極清，即不知醫者，臨時查閱，無不瞭然，最便世用之書。

－是書議論多由心得，然其發明處，要皆實事實理，有憑有驗，或從古聖引伸，或從西法參得，信而有徵之說也，並非杜撰可比。

－是書單為血證說法，與雜證不同，幸勿執彼例此，亦幸勿以此議彼。

卷一（總論六條）

陰陽水火氣血論

人之一身，不外陰陽，而陰陽二字，即是水火。水火二字，即是氣血。水即化氣，火即化血。何以言水即化氣哉？氣著於物，復還為水，是明驗也。蓋人身之氣，生於臍下丹田氣海之中。臍下者，腎與膀胱，水所歸宿之地也。此水不自化為氣，又賴鼻間吸入天陽，從肺管引心火，下入於臍之下，蒸其水，使化為氣。如《易》之坎卦，一陽生於水中，而為生氣之根。氣既生，則隨太陽經脈為佈護於外，是為衛氣。上交於肺，是為呼吸。五臟六腑，息以相吹，止此一氣而已。然氣生於水，即能化水；水化於氣，亦能病氣。氣之所至，水亦無不至焉。故太陽之氣達於皮毛則為汗，氣挾水陰而行於外者也。太陽之氣，上輸於肺，膀胱腎中之水陰，即隨氣升騰，而為津液，是氣載水陰而行於上者也。氣化於下，則水道通而為溺，是氣行，水亦行也。設水停不化，外則太陽之氣不達，而汗不得出，內則津液不生，痰飲交動，此病水而即病氣矣。又有肺之治節不行，氣不得降，因而癃閉、滑數，以及腎中陽氣，不能鎮水，為飲，為瀉，不一而足，此病氣即病水矣。總之，氣與水本屬一家，治氣即是治水，治水即是治氣。是以人參補氣，以其生於北方，水中之陽，甘寒滋潤，大生津液，津液充足，而肺金濡潤。肺主氣，其葉下垂以納氣，得人參甘寒之陰，內具陽性，為生氣化水之良品，故氣得所補益焉。即如小柴胡，仲景自注云：「上焦得通，津液得下，胃氣因和。」是通津液即是和胃氣，蓋津液足則胃上輸肺，肺得潤養，其葉下垂，津液又隨之而下，如雨露之降，五臟戴澤，莫不順利，而濁陰全消，亢陽不作，肺之所以治節五臟者如此。設水陰不足，津液枯竭，上則痿咳，無水以濟之也。下則閉結，治節不達於下也。外則蒸熱，水陰不能濡於肌膚也。凡此之證，皆以生水為治法。故清燥救肺湯，生津以補肺氣。豬苓湯，潤利以除痰氣。都氣丸，補水以益腎氣。即如發汗，所以調衛氣也。而亦戒火攻以傷水陰，故用白芍之滋陰，以啟汗源；用花粉之生津，以救汗液。即此觀之，可知滋水即是補氣。然補中益氣湯、六君子、腎氣丸，是皆補氣之方也，何以絕不滋水哉？蓋無形之水陰，生於下而濟於上，所以奉養是氣者也，此水則宜滋。有形之水質，入於口而化於下，所以傳導是氣者也，此水則宜瀉。若水質一停，則氣便阻滯，故補中湯用陳、朮以制水。六君子用苓、半以利水。腎氣丸亦用利水之藥，以佐桂、附。桂、附以氣藥化水，苓、澤即以利水之藥以化氣。真武湯尤以朮、苓利水為主，此治水之邪，即以治氣，與滋水之陰，即以補氣者，固並行而不悖也。且水邪不去，則水陰亦不能生，故五苓散去水邪，而即能散津止渴，並能發汗退熱，以水邪去，則水陰布，故也。然水陰不滋，則水邪亦不能去，故小柴胡通達津液，而即能下調水道。總見水行則氣行，水止則氣止，能知此者，乃可與言調氣矣。

何以言火即化血哉？血色，火赤之色也。火者，心之所主，化生血液，以濡周身。火為陽，而生血之陰，即賴陰血以養火，故火不上炎，而血液下注，內藏於肝，寄居血海，由衝、任、帶三脈，行達周身，以溫養肢體。男子則血之轉輸，無從覘驗；女子則血之轉輸，月事時下。血下注於血海之中，心火隨之下濟，故血盛而火不亢烈。是以男子無病，而女子受胎也。如或血虛，則肝失所藏，木旺而愈動火；心失所養，火旺而益傷血，是血病即火病矣。治法宜大補其血，歸、地是也。然血由火生，補血而不清火，則火終亢而不能生血，故滋血必用清火諸藥。四物湯所以用白芍，天王補心丹所以用二冬，歸脾湯所以用棗仁，仲景炙甘草湯所以用寸冬、阿膠，皆是清火之法。至於六黃湯、四生丸，則又以大瀉火熱為主，是火化太過，反失其化，抑之即以培之，清火即是補血。又有火化不及，而血不能生者，仲景炙甘草湯所以有桂枝，以宣心火；人參養榮湯所以用遠志、肉桂，以補心火，皆是補火生血之法。其有血寒、血痹者，則用桂枝、細辛、艾葉、乾薑等，稟受火氣之藥，以溫達之，則知治火即是治血。血與火原一家，知此乃可與言調血矣。

夫水火、氣血，固是對子，然亦互相維繫，故水病則累血，血病則累氣。氣分之水陰不足，則陽氣乘陰而干血。陰分之血液不足，則津液不下而病氣。故汗出過多則傷血，下後亡津液則傷血，熱結膀胱則下血，是水病而累血也。吐血、咳血，必兼痰飲。血虛則精竭水結，痰凝不散。失血家往往水腫，瘀血化水，亦發水腫，是血病而兼水也。蓋在下焦，則血海、膀胱同居一地。在上焦，則肺主水道，心主血脈，又並域而居。在軀殼外，則汗出皮毛，血循經脈，亦相倚而行，一陰一陽，互相維繫。而況運血者，即是氣；守氣者，即是血。氣為陽，氣盛即為火盛；血為陰，血虛即是水虛。一而二，二而一者也。人必深明此理，而後治血理氣，調陰和陽，可以左右逢源。又曰：「血生於心火，而下藏於肝。氣生於腎水，而上主於肺。其間運上下者，脾也。」水火二藏，皆係先天。人之初胎，以先天生後天；人之既育，以後天生先天。故水火兩藏，全賴於脾。食氣入胃，脾經化汁，上奉心火，心火得之，變化而赤，是之謂血。故治血者，必治脾為主。仲景炙甘草湯，皆是此義。以及大黃下血，亦因大黃秉土之色，而大泄地道，故也。地黃生血，亦因地黃秉土之潤，而大滋脾燥，故也。其餘參、耆，運血統血，皆是補脾。可知治血者，必以脾為主，乃為有要。至於治氣，亦宜以脾為主。氣雖生於腎中，然食氣入胃，脾經化水，下輸於腎，腎之陽氣，乃從水中蒸騰而上，清氣升而津液四布，濁氣降而水道下行。水道下行者，猶地有江河，以流其惡也。津液上升者，猶土膏脈動，而雨露升也。故治氣者，必治脾為主。六君子湯，和脾利水，以調氣。真武湯，扶脾鎮水，以生氣。十棗、陷胸等湯，攻脾奪水，以通氣。此去水邪以補氣之法也。又有水津不灌，壯火食氣，則用人參滋脾，以益氣，花粉清脾，以和氣。凡治氣者，亦必知以脾為主，而後有得也。李東垣治病，以氣為主，故專主脾胃，然用藥偏於剛燥。不知脾不制水固宜燥，脾不升津則宜滋。氣分不可留水邪，氣分亦不可無水津也。朱丹溪治病以血為主，故用藥偏於寒涼，不知病在火臟宜寒涼，病在土臟宜甘緩也。此論不專為失血立說，然治血者，必先知之，而後於調氣和血，無差爽云。

男女異同論（參看經血胎產門）

世謂男子主氣，女子主血，因謂男子血貴，女子血賤，並謂男子之血，與女子不同，而不知皆同也。其不同者，女子有月信，男子無月信，只此不同而已矣。夫同是血也，何以女子有月信，而男子無月信哉？蓋女子主血，血屬陰而下行。其行也，氣運之而行也。女子以血為主，未嘗不賴氣以運血。氣即水化，前論已詳。氣血交會之所，在臍下胞室之中，男子謂之丹田，女子謂之血室，則肝腎所司，氣與血之總會。氣生於水而化水，男子以氣為主，故血入丹田，亦從水化，而變為水。以其內為血所化，故非清水，而極濃極稠，是謂之腎精。女子之氣，亦仍能復化為水，然女子以血為主，故其氣在血室之內，皆從血化，而變為血，是謂之月信。但其血中仍有氣化之水液，故月信亦名信水，且行經前後，均有淡色之水。是女子之血分，未嘗不借氣分之水，以引動而運行之也。知此，則知男子之精屬氣、屬水，而其中未嘗無血、無火。且知女子之經，屬血、屬火，而其中未嘗無氣、無水。是以男子精薄，則為血虛。女子經病，則為氣滯也。

問曰：「男子主氣，女子主血，其中變化，誠如茲之所云矣。而女子何以必行經，男子何以不行經？」答曰：「經血者，血之餘也。夫新生舊除，天地自然之理，故月有盈虧，海有潮汐。女子之血，除舊生新，是滿則溢，盈必虧之道。女子每月，則行經一度，蓋所以泄血之餘也。血主陰而下行，所以從下泄而為經血也。至於男子，雖無經可驗，然亦必泄其餘。男子以氣為主，氣主陽而上行，故血餘不從下泄，而隨氣上行，循衝、任脈，上繞唇頤，生為髭鬚。是髭鬚者，即所以泄血之餘也。所以女子有月信，上遂無髭鬚。男子有髭鬚，下遂無月信。所主不同，升降各異，只此分別而已矣。義出《內經》，非創論也。世謂男女血迥不同，豈知變化之道哉！夫必明氣血水火變化運行之道，始可治氣血水火所生之病。女子要血循其常，男子亦要血循其常。若血失常道，即為血不循經。在女子雖無崩帶，亦不受胎。男子雖無吐衄，亦不榮體。至失常之至，則女子未有不崩帶，男子未有不吐衄者也。故女子血貴調經，男子亦貴調血。但男子吐衄，乃上行之血，女子崩帶，乃下行之血，不可例論耳。然使女子吐衄，則亦與男子無殊。男子下血，則亦與崩帶無異。故是書原非婦科，而於月經胎產尤為詳悉，誠欲人觸類引伸，於治血庶盡神歟！」

又曰：「女子胞中之血，每月一換，除舊生新，舊血即是瘀血，此血不去，便阻化機。凡為醫者，皆知破血通經矣，獨於男女吐衄之證，便不知去瘀生新之法。抑思瘀血不行，則新血斷無生理，觀月信之去舊生新，可以知之。即瘡科治潰，亦必先化腐而後生肌，腐肉不化，則新血亦斷無生理。且如有膿管者，必爛開腐肉，取去膿管而後止。治失血者，不去瘀而求補血，何異治瘡者不化腐而求生肌哉！然又非去瘀是一事，生新另是一事也。蓋瘀血去則新血已生，新血生而瘀血自去。其間初無間隔，即如月信下行，是瘀去也。此時新血已萌動於血海之中，故受孕焉。非月信已下多時，然後另生新血也。知此，則知以去瘀為生新之法，並知以生新為去瘀之法。生血之機有如此者，而生血之原，則又在於脾胃。經云：『中焦受氣取汁，變化而赤，是為血。』今且舉一可見者言之。婦人乳汁，即脾胃飲食所化，乃中焦受氣所取之汁也。婦人乳汁，則月水不行，以此汁既從乳出，便不下行變血矣。至於斷乳之後，則此汁變化而赤，仍下行而為經血。人皆知催乳須補脾胃，而不知滋血尤須補脾胃，蓋血即乳也。知催乳法，便可知補血法。但調治脾胃，須分陰陽。李東垣後，重脾胃者，但知宜補脾陽，而不知滋養脾陰。脾陽不足，水穀固不化。脾陰不足，水穀仍不化也。譬如釜中煮飯，釜底無火固不熟，釜中無水亦不熟也。予親見脾不思食者，用溫藥而反減，用涼藥而反快。予親見催乳者，用耆、朮、鹿茸而乳多。又親見催乳者，用耆、朮、鹿茸而乳轉少，則以有宜不宜耳。是故宜補脾陽者，雖乾薑、附子轉能生津。宜補脾陰者，雖知母、石膏，反能開胃。補脾陽法，前人已備言之，獨於補脾陰，古少發明者，予特標出，俾知一陰一陽，未可偏廢。補脾陰以開胃進食，乃吾臨證悟出，而借《傷寒論》“存津液”三字為據，此外固無證據也。書既成，後得泰西洋人醫法五種，內言胃之化穀，乃胃汁化之，並有甜肉汁、苦膽汁，皆入腸胃化穀。所謂汁者，即予所謂津液也。西醫論臟腑，多言物而遺理，如此條者，實指其物，而尚不與理相背，適足以證予所論，故並誌之。」

臟腑病機論

臟腑各有主氣，各有經脈，各有部分，故其主病，亦各有見證之不同。有一臟為病，而不兼別臟之病者，單治一臟而愈。有一臟為病，而兼別臟之病者，兼治別臟而愈。業醫不知臟腑，則病原莫辨，用藥無方，烏睹其能治病哉？吾故將臟腑大旨，論列於後，庶幾於病證藥方，得其門徑云。

心者，君主之官，神明出焉。蓋心為火臟，燭照事物，故司神明。神有名而無物，即心中之火氣也。然此氣非虛懸無著，切而指之，乃心中一點血液，湛然朗潤，以含此氣，故其氣時有精光發見，即為神明。心之能事，又主生血，而心竅中數點血液，則又血中之最精微者，乃生血之源泉，亦出神之淵海。血虛，則神不安而怔忡。有瘀血，亦怔忡。火擾其血，則懊憹。神不清明，則虛煩不眠，動悸驚惕。水飲剋火，心亦動悸。血攻心，則昏迷，痛欲死。痰入心，則癲。火亂心，則狂。與小腸相為表裏，遺熱於小腸，則小便赤澀。火不下交於腎，則神浮夢遺。心之脈上挾咽喉，絡於舌本。實火上壅，為喉痹。虛火上升，則舌強不能言。分部於胸前，火結則為結胸、為痞、為火痛。火不宣發，則為胸痹。心之積，曰伏梁，在心下，大如臂，病則臍上有動氣，此心經主病之大旨也。

包絡者，心之外衛。心為君主之官，包絡即為臣，故心稱君火，包絡稱相火，相心經宣布火化。凡心之能事，皆包絡為之，見證治法，亦如心臟。

肝為風木之臟，膽寄其間，膽為相火，木生火也。肝主藏血，血生於心，下行胞中，是為血海。凡周身之血，總視血海為治亂。血海不擾，則周身之血，無不隨之而安。肝經主其部分，故肝主藏血焉。至其所以能藏之故，則以肝屬木，木氣沖和條達，不致遏鬱，則血脈得暢。設木鬱為火，則血不和，火發為怒，則血橫決，吐血、錯經、血痛諸證作焉。怒太甚，則狂。火太甚，則頰腫，面青，目赤，頭痛。木火剋土，則口燥，泄痢，饑不能食，回食逆滿，皆係木鬱為火之見證也。若木挾水邪上攻，又為子借母勢，肆虐脾經，痰飲、泄瀉、嘔吐、頭痛之病又作矣。木之性主於疏泄，食氣入胃，全賴肝木之氣以疏泄之，而水穀乃化。設肝之清陽不升，則不能疏瀉水穀，滲泄、中滿之證在所不免。肝之清陽，即魂氣也，故又主藏魂，血不養肝，火擾其魂，則夢遺不寐。肝又主筋，瘈瘲囊縮，皆屬肝病。分部於季脅、少腹之間，凡季脅、少腹疝痛，皆責於肝。其經名為厥陰，謂陰之盡也。陰極則變陽，故病至此。厥深熱亦深，厥微熱亦微。血分不和，尤多寒熱並見。與少陽相表裏，故肝病及膽，亦能吐酸，嘔苦，耳聾，目眩。於位居左，多病左脅痛，又左脅有動氣。肝之主病，大略如此。

膽與肝連，司相火。膽汁味苦，即火味也。相火之宣布在三焦，而寄居則在膽腑。膽火不旺，則虛怯驚悸。膽火太亢，則口苦，嘔逆，目眩，耳聾，其經繞耳，故也。界居身側，風火交煽，則身不可轉側，手足抽掣。以表裏言，則少陽之氣，內行三焦，外行腠理，為榮衛之樞機，逆其樞機，則嘔吐，胸滿。邪客腠理，入與陰爭則熱，出與陽爭則寒，故瘧疾少陽主之。虛勞骨蒸，亦屬少陽，以榮衛腠理之間不和，而相火熾甚，故也。相火挾痰，則為癲癇；相火不戢，則肝魂亦不寧，故煩夢，遺精。且膽中相火，如不亢烈，則為清陽之木氣，上升於胃，胃土得其疏達，故水穀化；亢烈則清陽遏鬱，脾胃不和。胸脅之間骨盡處，乃少陽之分，病則其分多痛。經行身之側，痛則不利屈伸。此膽經主病之大略也。

胃者，倉廩之官，主納水穀。胃火不足，則不思食，食入不化，良久仍然吐出。水停胸膈，寒客胃中，皆能嘔吐不止。胃火炎上，則饑不能食，拒隔不納，食入即吐。津液枯竭，則成隔食，糞如羊屎。火甚則結硬，胃家實則譫語，手足出汗，肌肉潮熱，以四肢肌肉皆中宮所主，故也。其經行身之前，至面上，表證目痛，鼻乾，發痙，不能仰。開竅於口，口乾，咽痛，氣逆則噦。又與脾相表裏，遺熱於脾，則從濕化，發為黃癉。胃實脾虛，則能食而不消化。主燥氣，故病陽明，總係燥熱。獨水泛水結，有心下如盤等證，乃為寒病。胃之大略，其病如此。

脾稱濕土，土濕則滋生萬物，脾潤則長養臟腑。胃土以燥納物，脾土以濕化氣，脾氣不布，則胃燥而不能食，食少而不能化，譬如釜中無水，不能熟物也。故病隔食，大便難，口燥唇焦，不能生血，血虛火旺，發熱，盜汗。若濕氣太甚，則穀亦不化，痰飲、泄瀉、腫脹、腹痛之證作焉。濕氣挾熱，則發黃，發痢，腹痛，壯熱，手足不仁，小水赤澀。脾積名曰痞氣，在心下如盤。脾病則當臍有動氣。居於中州，主灌四旁，外合肌肉。邪在肌肉，則手足蒸熱，汗出，或肌肉不仁。其體陰而其用陽，不得命門之火以生土，則土寒而不化，食少虛羸；土虛而不運，不能升達津液，以奉心化血，滲灌諸經。經云：「脾統血。」血之運行上下，全賴乎脾。脾陽虛則不能統血，脾陰虛又不能滋生血脈。血虛津少，則肺不得潤養，是為土不生金，蓋土之生金，全在津液以滋之。脾土之義，有如是者。

肺為乾金，象天之體，又名華蓋，五臟六腑，受其覆冒。凡五臟六腑之氣，皆能上熏於肺以為病，故於寸口肺脈，可以診知五臟。肺之令主行治節，以其居高，清肅下行，天道下際而光明，故五臟六腑，皆潤利而氣不亢，莫不受其節制也。肺中常有津液，潤養其金，故金清火伏，若津液傷，則口渴，氣喘，癰，痿，咳嗽。水源不清，而小便澀；遺熱大腸，而大便難。金不制木，則肝火旺；火盛刑金，則蒸熱、喘、咳、吐血、癆瘵並作。皮毛者，肺之合也，故凡膚表受邪，皆屬於肺。風寒襲之，則皮毛洒淅，客於肺中，則為肺脹，為水飲衝肺。以其為嬌臟，故畏火，亦畏寒。肺開竅於鼻，主呼吸，為氣之總司，蓋氣根於腎，乃先天水中之陽，上出鼻，肺司其出納。腎為水，肺為天，金水相生，天水循環。腎為生水之原，肺即為制氣之主也。凡氣喘、咳息，故皆主於肺。位在胸中，胸中痛屬於肺。主右脅，積曰息賁，病則右脅有動氣。肺為之義，大率如是。

腎者水臟，水中含陽，生化元氣，根結丹田，內主呼吸，達於膀胱，運行於外則為衛氣。此氣乃水中之陽，別名之曰命火。腎水充足，則火之藏於水中者，韜光匿彩，龍雷不升，是以氣足而鼻息細微。若水虛，則火不歸元，喘促，虛癆，諸證並作，咽痛，聲啞，心腎不交，遺精，失血，腫滿，咳逆，痰喘，盜汗。如陽氣不足者，則水泛為痰，凌心衝肺，發為水腫，腹痛，奔豚，下利，厥冷，亡陽，大汗，元氣暴脫。腎又為先天，主藏精氣，女子主天癸，男子主精。水足則精血多，水虛則精血竭。於體主骨，骨痿故屬於腎。腎病者，臍下有動氣。腎上交於心，則水火既濟，不交則火愈亢。位在腰，主腰痛。開竅於耳，故虛則耳鳴、耳聾。瞳仁屬腎，虛則神水散縮，或發內障。虛陽上泛，為咽痛，頰赤。陰虛不能化水，則小便不利。陽虛不能化水，小便亦不利也。腎之病機，有如此者。

膀胱者，貯小便之器，經謂：「州都之官，津液藏焉，氣化則能出矣。」此指汗出，非指小便。小便雖出於膀胱，而實則肺為水之上源，上源清，則下源自清。脾為水之堤防，堤防利，則水道利。腎又為水之主，腎氣行，則水行也。經所謂：「氣化則能出」者，謂膀胱之氣，載津液上行外達，出而為汗，則有雲行雨施之象。故膀胱稱為太陽經，謂水中之陽，達於外以為衛氣，乃陽之最大者也。外感則傷其衛陽，發熱，惡寒。其經行身之背，上頭項，故頭項痛，背痛，角弓反張，皆是太陽經病。皮毛與肺合，肺又為水源，故發汗須治肺，利水亦須治肺，水天一氣之義也。位居下部，與胞相連，故血結亦病水，水結亦病血，膀胱之為病，其略有如此。

三焦，古作膲，即人身上下內外相聯之油膜也。唐宋人不知膲形，以為有名而無象，不知《內經》明言，焦理縱者，焦理橫者，焦有文理，豈得謂其無象？西洋醫書，斥中國不知人有連網，言人飲水入胃，即滲出走連網而下，以滲至膀胱。膀胱上口，即在連網中也。中國《醫林改錯》一書，亦言水走網油而入膀胱，觀剖牲畜，其網油中有水鈴鐺，正是水過其處，而未入膀胱者也。此說近出，力斥舊說之謬，而不知唐宋後，古膲作焦，不知膜油即是三焦，是以致謬。然《內經》明言：「三焦者，決瀆之官，水道出焉。」與西洋醫法、《醫林改錯》正合。古之聖人，何嘗不知連網膜膈也哉？按：兩腎中一條油膜，為命門，即是三焦之原，上連肝氣、膽氣及胸膈，而上入心，為包絡，下連小腸、大腸，前連膀胱，下焦夾室，即血室、氣海也。循腔子為肉皮，透肉出外，為包裹周身之白膜，皆是三焦所司。白膜為腠理，三焦氣行腠理，故有寒熱之證。命門相火布於三焦，火化而上行為氣，火衰則元氣虛，火逆則元氣損，水化而下行為溺，水溢則腫，結則淋。連肝膽之氣，故多挾木火，與腎心包相通，故原委多在兩處，與膀胱一陰一陽，皆屬腎之府也，其主病知矣。

小腸者，受盛之官，變化出焉。上接胃腑，下接大腸，與心為表裏，遺熱則小水不清。與脾相連屬，土虛則水穀不化。其部分，上與胃接，故小腸燥屎，多借胃藥治之。下與肝相近，故小腸氣痛，多借肝藥治之。

大腸司燥金，喜潤而惡燥，寒則滑脫，熱則秘結，泄痢，後重，痔漏，下血。與肺相表裏，故病多治肺以治之；與胃同是陽明之經，故又借多治胃之法以治之。

以上條列，皆臟腑之性情部位，各有不同，而主病亦異。治雜病者宜知之，治血證者，亦宜知之，臨證處方，分經用藥，斯不致南轅北轍耳。

脈證死生論

醫者，所以治人之生者也。未知死，焉知生？知死之無可救藥，則凡稍有一毫之生機，自宜多方調治，以挽回之。欲辨死生，惟明脈證。高士宗以吐血多者為絡血，吐血少者為經血，謂吐多者病輕，吐少者病重，而其實經散為絡，絡散為孫絡，如幹發為枝，枝又有枝，要皆統於一本也。以經絡之血分輕重，實則分無可分。《醫旨》又謂外感吐血易治，內傷吐血難療。《三指禪》謂齒衄最輕，鼻衄次之，嘔吐稍重，咳、咯、唾血為最重，謂其病皆發於五臟，而其血之來最深，不似嘔吐之血，其來出於胃間，猶淺近也。此如仲景近血、遠血之義，以此分輕重，於理尚不差謬。第鼻衄、嘔吐血，雖近而輕，而吐衄不止，亦有氣隨血脫，登時即死者；咳、咯、唾血，雖遠而重，亦有一哈便出，微帶數口，不藥可愈者。仍不可執以定死生矣。夫載氣者，血也，而運血者，氣也。人之生也，全賴乎氣，血脫而氣不脫，雖危猶生，一線之氣不絕，則血可徐生，復還其故；血未傷而氣先脫，雖安必死，以血為魄，而氣為魂，魄未絕而魂先絕，未有不死者也。故吾謂：「定血證之死生者，全在觀氣之平否。」吐血而不發熱者易愈，以榮雖病而衛不病，陽和則陰易守也。發熱者難治，以血病氣亦蒸，則交相為虐矣。吐血而不咳逆者易愈，咳為氣嗆，血傷而氣不嗆，是腎中之水，能納其氣以歸根，故易愈。若咳不止，是血傷火灼，腎水枯竭，無以含此真氣，故上氣咳逆為難治，再加喘促，則陽無所附矣。大便不溏者，猶有轉機，可用滋陰之藥，以養其陽；若大便溏，則上越下脫，有死無生。再驗其脈，脈不數者易治，以其氣尚平；脈數者難治，以其氣太疾。浮大革數而無根者，虛陽無依；沉細澀數而不緩者，真陰損失，皆為難治。若有一絲緩象，尚可挽回，若無緩象，或兼代散，死不治矣。凡此之類，皆是陰血受傷，而陽氣無歸，故主不治，若陰血傷，而陽氣不浮越者，脈雖虛微遲弱，亦不難治，但用溫補，無不回生。蓋陽虛氣弱者易治，惟陰虛氣不附者為難治，所謂血傷而氣不傷者，即以氣之不傷，而知其血尚未盡損，故氣猶有所歸附，而易愈也。氣之原委，吾於〈水火血氣論〉已詳言之，參看自見。

用藥宜忌論

汗、吐、攻、和為治雜病四大法，而失血之證，則有宜、不宜。傷寒，過汗傷津液，吐血既傷陰血，又傷水津，則水血兩傷，苶然枯骨矣。故仲景於衄家嚴戒發汗，衄忌發汗、吐、咯可知矣。夫脈潛氣伏，斯血不升，發汗則氣發泄。吐血之人，氣最難斂，發泄不已，血隨氣溢，而不可遏抑。故雖有表證，止宜和散，不得徑用麻、桂、羌、獨。果係因外感失血者，乃可從外表散，然亦須斂散兩施，毋令過汗亡陰。蓋必知血家忌汗，然後可商取汗之法。至於吐法，尤為嚴禁，失血之人，氣既上逆，若見有痰涎，而復吐之，是助其逆勢，必氣上不止矣。治病之法，上者抑之，必使氣不上奔，斯血不上溢，降其肺氣，順其胃氣，納其腎氣，氣下則血下，血止而氣亦平復。血家最忌是動氣，不但病時忌吐，即已愈後，另有雜證，亦不得輕用吐藥，往往因吐便發血證。知血證忌吐，則知降氣止吐，便是治血之法。或問：「血證多虛，汗、吐且有不可，則攻下更當忌矣。」予曰：「不然。血之所以上者，以其氣騰溢也。故忌吐、汗，再動其氣。至於下法，乃所以折其氣者，血證氣盛火旺者，十居八九，當其騰溢，而不可遏，正宜下之，以折其勢。仲景陽明證，有急下以存陰法。少陰證，有急下以存陰法。血證火氣太盛者，最恐亡陰，下之正是救陰，攻之不啻補之矣。特下之須乘其時，如實邪久留，正氣已不復支，或大便溏瀉，則英雄無用武之地，只可緩緩調停，純用清潤降利，以不違下之意，斯得法矣。至於和法，則為血證之第一良法。表者和其肺氣，裡者和其肝氣，而尤照顧脾腎之氣，或補陰以和陽，或損陽以和陰，或逐瘀以和血，或瀉水以和氣，或補瀉兼施，或寒熱互用，許多妙義，未能盡舉。四法之外，又有補法。血家屬虛癆門，未有不議補者也，即病家亦喜言補。諸書重補者，尤十之八九，而不知血證之補法，亦有宜有忌。如邪氣不去而補之，是關門逐賊，瘀血未除而補之，是助賊為殃。當補脾者十之三四，當補腎者十之五六；補陽者十之二三，補陰者十之八九。古有補氣以攝血法，此為氣脫者說，非為氣逆者說。又有引火歸元法，此為水冷火泛者立說，非為陰虛陽越者立說。蓋失血家如火未發，補中則愈；如火已發，則寒涼適足以伐五臟之生氣，溫補又足以傷兩腎之真陰，惟以甘寒，滋其陰而養其陽，血或歸其位耳。血家用藥之宜忌，大率如是，知其大要，而後細閱全書，乃有把握。」

本書補救論

世之讀朱丹溪書者，見其多用涼藥，於是廢黜熱藥，貽誤不少，而丹溪不任咎也。蓋丹溪之書，實未嘗廢熱藥。世之讀陳修園書者，見其多用熱藥，於是廢黜涼藥，為害尤多，而修園不任咎也。蓋修園之書，實未嘗廢涼藥。兩賢立論，不過救一時之偏，明一己之見，世之不善讀者，得其所詳，忽其所略，豈知兩賢所略，亦曰人所已詳，吾固不必詳焉耳，初何嘗廢黜不言哉？即如予作此書，亦多用涼藥，少用熱藥，然非棄熱藥而不用，特以血症宜涼者多，非謂血症全不用熱藥也。予於每條當用熱藥者，未嘗不反復言之，慎毋誤讀是書，而有偏重涼藥之弊。總在分別陰陽，審症處方，斯無差忒。又予是書為血症說法，與雜症不同，泥此書以治雜症固謬，若執雜症以攻此書，尤謬，讀吾書者，未知流弊若何，吾且為此論，先下一針砭。

卷二（血上干證治十四條）

吐血

平人之血，暢行脈絡，充達肌膚，流通無滯，是謂循經，謂循其經常之道也。一旦不循其常，溢出於腸胃之間，隨氣上逆，於是吐出。蓋人身之氣游於血中，而出於血外，故上則出為呼吸，下則出為二便，外則出於皮毛而為汗。其氣沖和，則氣為血之帥，血隨之而運行，血為氣之守，氣得之而靜謐。氣結則血凝，氣虛則血脫，氣迫則血走，氣不止而血欲止，不可得矣。方其未吐之先，血失其經常之道，或由背脊走入膈間，由膈溢入胃中。病重者，其血之來，辟辟彈指，漉漉有聲；病之輕者，則無聲響。故凡吐血，胸背必痛，是血由背脊而來，氣迫之行，不得其和，故見背痛之證也。又或由兩脅肋，走油膜，入小腸，重則潮鳴有聲，逆入於胃，以致吐出。故凡失血，復多腰脅疼痛之證。此二者，來路不同，治法亦異。由背上來者，以治肺為主；由脅下來者，以治肝為主。蓋肺為華蓋，位在背與胸膈，血之來路，既由其界分溢出，自當治肺為是。肝為統血之臟，位在脅下，血從其地而來，則又以治肝為是。然肝、肺雖係血之來路，而其吐出，實則胃主之也。凡人吐痰、吐食，皆胃之咎，血雖非胃所主，然同是吐證，安得不責之於胃？況血之歸宿，在於血海，衝為血海，其脈麗於陽明，未有衝氣不逆上，而血逆上者也。仲景治血以治衝為要，衝脈麗於陽明，治陽明即治衝也。陽明之氣，下行為順，今乃逆吐，失其下行之令，急調其胃，使氣順吐止，則血不致奔脫矣。此時血之原委，不暇究治，惟以止血為第一要法。血止之後，其離經而未吐出者，是為瘀血，既與好血不相合，反與好血不相能，或壅而成熱，或變而為癆，或結瘕，或刺痛，日久變證，未可預料，必亟為消除，以免後來諸患，故以消瘀為第二法。止吐消瘀之後，又恐血再潮動，則須用藥安之，故以寧血為第三法。邪之所湊，其正必虛，去血既多，陰無有不虛者矣。陰者，陽之守，陰虛則陽無所附，久且陽隨而亡，故又以補虛為收功之法。四者乃通治血證之大綱，而綱領之中，又有條目，今並詳於下方云。

一、止血：

其法獨取陽明，陽明之氣，下行為順，所以逆上者，以其氣實，故也。吐血雖屬虛證，然係血虛，非氣虛。且初吐時，邪氣最盛，正雖虛而邪則實，試思人身之血，本自潛藏，今乃大反其常，有翻天覆地之象，非實邪與之戰鬥，血何從而吐出哉？故不去其邪，愈傷其正，虛者益虛，實者愈實矣。況血入胃中，則胃家實，雖不似傷寒證，以胃有燥屎，為胃家實，然其血積在胃，亦實象也。故必亟奪其實，釜底抽薪，然後能降氣止逆，仲景瀉心湯主之。血多者，加童便、茅根。喘滿者，加杏仁、厚朴。血虛者，加生地、當歸。氣隨血脫不歸根者，加人參、當歸、五味、附片。有寒熱者，加柴胡、生薑，或加乾薑、艾葉，以反佐之。隨證加減，而總不失其瀉心之本意，則深得聖師之旨，而功效亦大。蓋氣之原在腎，水虛則氣熱；火之原在心，血虛則火盛。火熱相摶則氣實，氣實則逼血妄行。此時補腎水以平氣，迂闊之談也；補心血以配火，不及之治也。故惟有瀉火一法，除暴安良，去其邪，以存其正。方名瀉心，實則瀉胃，胃氣下泄，則心火有所消導，而胃中之熱氣，亦不上壅，斯氣順而血不逆矣。且大黃一味，能推陳致新，以損陽和陰，非徒下胃中之氣也。即外而經脈、肌膚、軀殼，凡屬氣逆於血分之中，致血有不和處，大黃之性，亦無不達。蓋其藥氣最盛，故能克而制之，使氣之逆者，不敢不順，既速下降之勢，又無遺留之邪。今人多不敢用，惜哉！然亦有病之輕者，割雞焉用牛刀？葛可久十灰散，亦可得效，義取「紅見黑即止」之意，其妙全在大黃降氣即以降血。吐血之證，屬實證者十居六七，以上二方，投之立效。然亦有屬虛屬寒者，在吐血家，十中一二，為之醫者不可不知也。虛證去血太多，其證喘促，昏憒，神氣不續，六脈細微，虛浮散數，此如刀傷出血，血盡而氣亦盡，危脫之證也。獨參湯救護其氣，使氣不脫，則血不奔矣。寒證者，陽不攝陰，陰血因而走溢，其證必見手足清冷，便溏，遺溺，脈細微遲澀，面色慘白，唇口淡和，或內寒外熱，必見有虛寒假熱之真情，甘草乾薑湯主之。以陽和運陰血，虛熱退而陰血自守矣。然血係陰汁，剛燥之劑，乃其所忌，然亦有陽不攝陰者，亦當用薑、附也。上寒，下熱，芩、連、薑、附同用，亦有焉。以上數法，用之得宜，無不立愈，其有被庸醫治壞，而血不止者，延日已久，證多雜見，但用以上諸方，未能盡止血之法，審係瘀血不行，而血不止者，血府逐瘀湯主之。火重者，加黃芩、黃連。痰多者，加雲苓、瓜霜。咳逆，加杏仁、五味、寸冬。盜汗，身熱，加青蒿、冬桑葉、黃柏、牡蠣。喘者，加杏仁、蘇子。身痛，胸腹滿，大便閉，為瘀結，加大黃。如欲求詳，參看痰瘀癆熱等門，乃盡其治。又有審病之因，而分別以止其血者，治法尤不厭詳。因於酒及煎炒厚味之物者，其證脈數滑，口乾燥，胸中煩熱，大小便不利，宜用白虎湯加茵陳、炒梔、大黃、藕節治之。因於外感者，先見頭痛、惡寒、發熱、脈浮而緊者，為寒犯血分，外束閉而內逆壅，是以吐血，麻黃人參芍藥湯治之。若脈浮而數者，為傷風，風為陽邪，宜小柴胡湯加荊芥、防風、當歸、白芍、丹皮、蒲黃、知母、石膏、杏仁治之。若因瘟疫，外證頗似傷寒，而內有伏熱攻發，口舌苔白，惡熱，羞明，小便短赤，大便濁垢，心中躁煩，脈見滑數，宜升降散加桃仁、丹皮、花粉、生地、蔞仁、石膏、杏仁、甘草治之，犀角地黃湯亦治之。若因於暑，則發熱，心煩，暑者，濕熱二氣合化之名也，以清熱利濕為主，升降清化湯加防己、木通、蔞仁治之，病輕者去大黃。因於怒氣逆上，血沸而吐者，宜丹梔逍遙散加青皮、牡蠣、蒲黃、膽草治之。氣火太甚者，則用當歸蘆薈丸，以平其橫決。因於勞倦困苦，饑飽不勻，以及憂思抑鬱，心神怔忡，食少，氣短，吐血，虛煩者，宜用歸脾湯主之。中土虛寒者，加煨薑。虛熱者，加柴胡、山梔。因於跌打損傷，以及用力努掙，而得失血之證者，法宜補氣，以續其絕，消瘀，以治其傷，四物湯加黃耆、人參、續斷、桃仁、紅花、陳酒、童便治之。因於色欲過度，陰虛火旺，其證夜則發熱，盜汗，夢交，耳鳴不寐，六脈細數芤革，宜地黃湯加蒲黃、藕節、阿膠、五味治之。止血之法，此其大略，如欲變化而盡善，非參透全書，不能絲絲入彀。總而論之，血之為物，熱則行，冷則凝，見黑則止，遇寒亦止。故有用熱藥止血者，以行血為止血，薑、艾等是也。有用涼水止血者，或用急流水，或用井華水，取冷則凝之義。芩、連諸藥，亦即冷止之義。有用百草霜、京墨、十灰散等以止血者，取見黑則止之義。黑為水之色，紅為火之色，水治火，故止也。此第取水火之色，猶能相克而奏功，則能知水火之性，以消息用藥，何血證難治之有？又有用鹹以止血者，童便、馬通、揚塵水之類，此《內經》「鹹走血」之義。童便尤能自還神化，服制火邪以滋腎水，大有功用。故世醫云：「服童便者，百無不生。不服童便者，百無不死。」本人小便，清晨每服一碗，名回龍湯。各種隨筆，贊回龍湯之妙者甚夥，病家皆所當服也。顧止血之法雖多，而總莫先於降氣，故沉香、降香、蘇子、杏仁、旋覆、枳殼、半夏、尖貝、厚朴、香附之類，皆須隨宜取用。而大黃一味，既是氣藥，即是血藥，止血而不留瘀，尤為妙藥。識得諸法，其於止血之用，思過半矣。夫所謂止血者，非徒止其溢入胃中之血，使不吐出而已也。蓋大吐之時，經脈之血，輻輳而至，其溢入胃中者，聽其吐，可也，下，可也。即停留胃中，亦與糟粕無異，固無大害也。獨動於經脈之中，而尚未溢出者，若令溢出，則不可復返矣。惟急止之，使猶可復還經脈，仍循故道，復返而為沖和之血。所謂止血者，即謂此未曾溢出，仍可復還之血，止之使不溢出，則存得一分血，便保得一分命，非徒止已入胃中之死血已耳。今醫動言止血，先要化瘀，不知血初吐時，尚未停蓄，何處有瘀，若先逐瘀，必將經脈中已動之血，盡被消逐，則血愈枯而病愈甚，安能免於虛損乎？惟第用止血，庶血復其道，不至奔脫爾，故以止血為第一法。

二、消瘀：

血既止後，其經脈中已動之血，有不能復還故道者，上則著於背脊胸膈之間，下則著於脅肋少腹之際，著而不和，必見疼痛之證。或流注四肢，則為腫痛；或滯於肌腠，則生寒熱。凡有所瘀，莫不壅塞氣道，沮滯生機，久則變為骨蒸、乾血、癆瘵，不可不急去之也。且經隧之中，既有瘀血踞住，則新血不能安行無恙，終必妄走而吐溢矣。故以去瘀為治血要法，用花蕊石散，令瘀血化水而下，且不動五臟真氣，為去瘀妙藥。如無花蕊石，用三七、鬱金、桃仁、牛膝、醋炒大黃，亦有迅掃之功。顧舊血不去，則新血斷然不生，而新血不生，則舊血亦不能自去也。譬諸君子之道不長，則小人之道亦不消。須知瘀血之去，乃新血日生，瘀血無處可留，迫之不得不去，故或化而走小便，或傳而入大腸。花蕊石化血從小便去，醋黃散下血從大便去。但能去瘀血，而不能生新血，不知克敵者，存乎將，祛邪者，賴乎正，不補血而去瘀，瘀又安能盡去哉？治法宜用聖愈湯以補血，加桃仁、丹皮、紅花、枳殼、香附、雲苓、甘草，補瀉兼行，瘀既去而正不傷，治瘀之法，大旨如是。然亦有宜用溫藥者，《內經》曰：「血者，喜溫而惡寒。寒則澀而不流，溫則消而去之。」且有熱伏陰分，涼藥不效，而宜用從治之法，以引陽出陰者，方用仲景柏葉湯，為寒凝血滯之正治，亦瘀血伏於陰分之從治法也。然三藥純溫，設遇火烈之證，非其所宜，或略加柔藥調之，則合四物湯用，又有合瀉心湯用者，則直以此反佐之也。以上通論治瘀之法，而瘀血著留在身，上下內外，又各有部分不同，分別部居，直探巢穴，治法尤百不失一。審係血瘀上焦，則見胸背肩膊疼痛、麻木、逆滿等證，宜用血府逐瘀湯，或人參瀉肺湯加三七、鬱金、荊芥，使上焦之瘀，一並廓清。血瘀中焦，則腹中脹滿，腰脅著痛。帶脈繞臍一周，下連血室，女子以繫胎，男子以束體，乃血之管領也。凡血證，未有帶脈不病者。今瘀血滯於其分，則宜去之以安帶脈，帶脈在中焦脾之部分，即從脾治之。觀仲景腎著湯，可知治脾即是治帶。帶有瘀血，宜用甲己化土湯加桃仁、當歸、薑黃主之。腰痛甚者，加鹿角尖。脅腹痛甚者，加蒲黃、靈脂。血瘀下焦，腰以下痛，小腹季脅等處脹滿，是血瘀肝之部分，或積胞中、血海為痛，宜歸芎失笑散主之。大便閉結者，均加大黃。仲景逐瘀大劑，則有抵當湯、桃仁承氣湯數方，皆苦寒大破下，為治瘀能事。亦有當用溫藥下之者，生化湯及牛膝散主之，本女科治產後惡露，及胞衣不下之方，余謂男女雖異，其血則同，同是下焦瘀血，故借用其方，往往有驗。且下焦原係陰分，上焦之瘀多屬陽熱，每以溫藥為忌，下焦之瘀多屬陰凝，故產婦喜溫而忌寒，以其血在下焦也。知此，則知以溫藥，治下焦瘀血，尤為合宜。然亦須審係寒凝，乃用溫藥。若血室熱，則仍是桃仁承氣之證。又有瘀血流注，四肢疼痛腫脹者，宜化去瘀血，消利腫脹，小調經湯加知母、雲苓、桑皮、牛膝治之。又有瘀血客於肌腠，阻滯榮衛，發寒，發熱，似瘧非瘧，骨蒸，盜汗，咳逆交作，用小柴胡湯加當歸、桃仁、丹皮、白芍主之。寒甚者，再加艾穗、細辛。熱甚者，再加花粉、粉葛、青蒿、知母。咳有痰火，加瓜霜、杏仁、寸冬、五味、雲苓、知母。水飲上衝，加葶藶子。蓋小柴胡原是從中上疏達肝氣之藥，使肝氣不鬱，則暢行肌腠，而榮衛調和。今加去瘀之品，則偏於去瘀，凡瘀血阻滯榮衛者，用之立驗。總而論之，血瘀於臟腑之間者，久則變為乾血，化為癆蟲。血瘀於軀殼之間者，或病偏枯，或化癰膿。血瘀於肌腠之間者，則變骨蒸，毛髮焦折，肢體瘦削。一切不治之證，總由不善去瘀之故。凡治血者，必先以去瘀為要，另詳瘀血門。

三、寧血：

吐既止，瘀既消，或數日間，或數十日間，其血復潮動而吐者，乃血不安其經常，故也，必用寧之之法，使血得安乃愈。其法於止吐、消瘀中，已寓厥治，然前藥多猛峻以取效，乃削平寇盜之術，尚非撫綏之政，故特將寧血旨意，重加發明，以盡其用。有外感風寒，以致吐血，止後榮衛未和，必有身痛、寒熱等證，香蘇飲加柴胡、黃芩、當歸、白芍、丹皮、阿膠治之。有胃經遺熱，氣燥血傷，而血不得安者，其證口渴，噦氣，惡聞人聲，多躁怒，聞木音則驚，臥寐煩而不安，犀角地黃湯主之，重則合白虎湯，大清大涼，以清胃熱。輕則止用甘露飲，以生胃津，而血自愈。有因肺經燥氣，氣不清和，失其津潤之治節，而見喘逆、咳嗽等證，以致其血牽動，清燥救肺湯主之。火甚加犀角，血虛加生地，痰多加尖貝，潤燥寧血，為肺痿等證之良方。葛可久《十藥神書》專醫虛損失血，用保和湯亦佳，潤肺利氣，平燥解鬱。前方清純，此方活動，隨宜取用，血自安靜而不動矣。有因肝經風火，鼓動煽熾，而血不能靜者，則見口苦，咽乾，目眩，耳鳴，脅痛逆氣，躁怒決裂，骨蒸，妄夢，以逍遙散平劑和之。審係肝經風氣鼓動，而血不寧者，再加桑寄生、僵蠶、玉竹、棗仁、牡蠣、青蒿。此從仲景白頭翁湯得來，仲景治產後血痢，取白頭翁平木息風。蓋肝為藏血之臟，風氣散而不藏，則必平之使安，而從血乃得安也。又或肝火偏勝，橫決而不可遏，致令血不能藏者，則宜加阿膠、山梔、膽草、胡黃連、蔞仁、牛膝、青皮、牡蠣。當歸蘆薈丸尤破瀉肝火之重劑，但不如逍遙散加減之穩。又有衝氣上逆，其證頸赤，頭暈，火逆上氣，咽喉不利，乳下動脈辟辟彈指，頸上動脈現出皮膚。衝脈原不上頭項，咽乾者，以衝為血海，屬肝，因肝脈而達於咽也。頸脈動，面赤色者，以衝脈麗於陽明，衝氣逆，則陽明之氣隨逆，故也。《內經》謂衝為氣街，又謂衝為血海，氣逆血升，此血證之一大關鍵也。故仲景治血以治衝為要，麥門冬湯主之。陳修園謂去粳米，加白蜜，尤能滋補其陰。予謂治衝脈獨取陽明，仲景既引其端，後人亦即當擴而充之。審其衝陽太旺者，知母、枳殼、白芍、石膏，均可加入，以清折之。梔子、黃芩、木通、蔞仁、牛膝，利陽明之水者，尤可加入，以分消之。此衝脈之氣，上合陽明之治法也。然衝為氣街，氣根於腎，血海即丹田，腎氣之所藏也。若衝脈挾腎中虛陽，上逆喘急者，宜用四磨湯，調納逆氣，是仲景桂苓甘草五味湯意。但仲景用桂枝化膀胱之寒水，謂氣從少腹，上衝咽喉，面熱如醉，或熱流於兩股，或小便難而昏冒，忽上忽下，如電光之閃灼無定，乃陰盛格陽，而陽氣飛越，故以辛溫化之。今係失血，陰氣既傷，再用桂枝，豈不犯陽盛則斃之戒？故用沉香代桂，以納浮陽，而即用人參以滋陰。沉香直走下焦，烏藥治膀胱腎間之氣。衝為血海，居膀胱腎間之地。治陽明者，治其末；治膀胱腎間者，是治其本也。若腎中陰氣大虛，而衝陽不能安宅，則用四磨湯加熟地、山萸、山藥、五味、枸杞子，滋陰配陽以安之。若其人素有水飲，格陽於上，因而動血者，仲景桂苓甘草五味湯，又為對證。第其方與血證本不相關，可加當歸、白芍、丹皮、阿膠，或用蘇子降氣湯，利痰降氣，以靖衝逆，或用小柴胡湯加龍骨、牡蠣，以導衝逆。桂苓蘇子湯，是治痰飲以治衝之法，小柴胡又是清火以治衝之法，本方治熱入血室。血室者，肝之所司也。衝脈起於血室，故又屬肝，治肝即是治衝。血室在男子為丹田，在女子為子宮，其根繫於右腎。腎中真陽寄於胞中，為生氣之根，乃陰中之陽。肝木得之，發育條達，是為相火。其火如不歸根，即為雷龍之火。龍骨、牡蠣，乃陽物而能蟄藏，取其同氣，以潛伏陽氣。此尤治衝脈，更進一層之法。合小柴胡，大有清斂相火之功。若腎經陰虛，陽無所附，雷龍之火上騰者，用二加龍骨湯加阿膠、麥冬、五味，以引歸其宅亦妙。腎氣丸、麥味地黃湯，皆可酌用。二方一以溫藥化氣，一以陰藥滋降。腎居衝脈之下，又為衝脈之根，安腎氣即是安衝氣，衝氣安而血海寧，自不至於潮上矣。總而論之，血之所以不安者，皆由氣之不安，故也。寧氣即是寧血。以上所論各氣治法，亦云詳備，在臨證者細審處之。

四、補血：

邪之所湊，其正必虛，不獨補法是顧虛，即止血，消瘀，用攻治法，亦恐其久而致虛，故亟攻之，使邪速去，以免其致虛耳。但彼時雖恐其虛，而猶未大虛，故以去邪為急。若延日已久，未有不虛怯者。即血既循經，一如平人，而前次所吐之血，已屬有去無回，其經脈臟腑，又係血所走泄之路，非用封補滋養之法，烏能完全？補法不一，先以補肺、胃為要。肺為華蓋，外主皮毛，內主治節，肺虛則津液枯竭，喘、嗽、痿、燥諸證作焉。因其治節不得下行，故氣上而血亦上，未有吐血而不傷肺氣者也。故初吐必治肺，已止，尤先要補肺，用辛字潤肺膏，滋補肺中陰液。肺既津潤，則其葉下垂，氣澤因之得以下降，利膀胱，傳大腸，諸竅通調，五臟受益。如肺葉枯焦，不能覆下，則翹舉而氣亦上逆，不得臥息，外應皮毛不榮，下則二便不調，足痿，腸燥，百病俱生，惟此膏潤津，為痿燥良劑。近人黃坤載所立地魄湯，補土生金，補金生水，於補肺之法頗得。平時代茶，可用生脈散、黃耆糯米湯加阿膠、麥冬，亦能充補肺臟。凡此皆滋補肺陰，為失血必有之證治也。而陳修園謂血雖陰類，運以陽和，心肺之陽一宣，如日月一出，爝火無光，諸般邪熱俱除，血自不擾而循經矣。故又有溫補肺陽之法，用保元湯，甘溫除大熱，使肺陽佈濩，陰翳自消。設有痰飲咳嗽者，加五味、杏仁，或用六君湯，加炮薑、五味，《內經》云：「形寒飲冷則傷肺。」上二方為形寒者立補肺之法。凡陽虛生外寒，及濁陰干上焦者，用以扶肺之陽，洵屬良劑。然失血之人，多是陰虛，若執甘溫除大熱之說，妄投此等藥料，鮮不致誤，故年來從修園法者，能醫雜證，而不能醫虛癆，以其偏於補陽，故也。第以理論之，原有氣不攝血之義，故十百之中，亦有一二宜補陽者，因並列其方，使人參觀，以盡其變。心為君火，主生血，血虛火旺，虛煩不眠，怔忡健忘，淋遺秘結，神氣不安，用天王補心丹，啟腎之水，上交心火，火不上炎，則心得所養。心經水火不相濟者，以此補水寧心。若不關水虛，但由本臟之血虛、火旺者，則但用養血清心之藥而已。朱砂安神丸瀉心火，補心血，並安心神，凡怔忡、昏煩、不寐之證，皆可治之。若心陽不收，汗出，驚悸，以及心火不下交於腎而為夢遺、溺赤等證者，隨用上二方，再加龍骨、牡蠣、棗仁、蓮心、浮麥等，以斂戢之，此為心經血虛火旺之大法。其有心經火虛，不能生血，瘦削，悸怯，六脈細弱，宜用人參養榮湯，補脾胃以補心。《內經》云：「中焦受氣取汁，變化而赤是為血。」是湯補心化血，以奉周身。名養榮者，專主以陽生陰，和暢榮血。凡氣血兩虛，變見諸證，皆可服也。然女人血崩，及產後亡血過多，均以溫補為主，因其血下瀉，屬於脫證，故也。至於吐血，乃血脈奮興，上干陽分，是為逆證，宜溫補者最少。然亦有陽不統陰，暴脫，大吐，陰亡而陽亦隨亡者，溫補又為要法。甚矣！醫者辨證不可不詳，而用藥不可執一也。故近日從丹溪者，專用苦寒；從修園者，專用溫藥，皆是一弊。脾主統血，運行上下，充周四體，且是後天，五臟皆受氣於脾，故凡補劑，無不以脾為主。思慮傷脾，不能攝血，健忘，怔忡，驚悸，盜汗，嗜臥，少食，大便不調等證，歸脾湯統治之。脾虛發熱，加丹皮、炒梔，兼肺氣燥者，加麥冬、五味。脹滿而水穀不健運者，加陳皮、煨薑，或加阿膠以滋血，或加柴胡、貝母以解鬱，或加魚膠以固血，獨於熟地不可加入，以礙其統攝運行之用。蓋此乃以陽生陰，以氣統血之總方，不似四物、六味，以陰益陰也。且脾與肝腎，滋陰之法，亦各不同。若脾陰虛，脈數，身熱，咽痛，聲啞，《慎柔五書》用養真湯，煎去頭煎，止服二三煎，取無味之功以補脾，為得滋養脾陰之秘法。楊西山專主甲己化土湯，亦頗簡當。而人參、花粉，尤滋生津液之要藥。世但知砂、半、薑、蔻，為扶脾進食之要藥，不知脾陽不足，不能熏化水穀者，砂、半、薑、蔻自係要藥。若脾陰不足，津液不能融化水穀者，則人參、花粉，又為要藥。試觀回食病，水穀不下，由於胃津乾枯，則知津液，尤是融化水穀之本。近日西洋醫法書傳中國，與《內經》之旨，多有牴牾，實則《內經》多言其神化，西洋多滯於形跡。以《內經》之旨通觀之，神化可以該形跡，然西人逐跡細求，未嘗無一二通於神化者也。《內經》之旨，謂脾主消磨水穀，肝膽之氣寄在胃中，以疏泄水穀。西醫則云：「穀入於胃，有甜肉汁來注以化之，又苦膽汁注於小腸以化之，與胃津合併，化其穀食。」《內經》所言，化穀以氣；西醫所言，化穀以汁。有此氣，自有此汁。今人讀《內經》，不知經文舉精以該粗，竟至得用而遺體，反不若西醫逐跡以求，尚知穀食之化，在於汁液也。但西醫有此論，而用藥不經，不足為訓。吾於滋胃汁，每用甘露飲、清燥養榮湯、葉氏養胃湯。滋脾汁，用人參固本湯、炙甘草湯去桂枝加白芍。滋膽汁，用小柴胡湯去半夏加花粉，生津化穀。以折衷中西之醫法，而為補養脾陰要義，知此，庶可補李東垣《脾胃論》之所不足。若果脾陽不旺，不能磨化水穀者，則用六君子加香砂以燥之。如欲專意填補，則仲景小建中湯尤勝，補陽致陰，為虛癆聖方。今即不能恪遵，但得其意，則於歸脾、六君、補中益氣諸方，可以變化神奇，用收廣效。歸脾湯從建中湯重濁處用意；補中湯從建中湯輕清處用意。第此方，桂枝陽燥，於血證有宜不宜，用者審之。如命門真火，不能生土，吐利，厥冷，陰火上衝，頭面赤色，噁心逆滿，用正元丹溫補少火，而又無壯火食氣之虞，是能得小建中之遺意者也。葛可久白鳳膏，化平胃散之燥，變為柔和，又用酒送，取五穀之精，合諸藥以養脾胃，治飲食不進，發熱，勞倦，和血順氣，功效最大。肝為藏血之臟，血所以運行周身者，賴衝、任、帶三脈以管領之，而血海、胞中，又血所轉輸歸宿之所。肝則司主血海，衝、任、帶三脈，又肝所屬，故補血者，總以補肝為要。李時珍謂肝無補法，蓋恐木盛侮土，故為此論。不知木之所以克土者，肝血虛則火擾胃中，肝氣虛則水泛脾經，其侮土也如是，非真肝經之氣血有餘也。且世上虛癆，多是肝虛，此理自東垣《脾胃論》後，少有知者。肝血虛，則虛煩不眠，骨蒸，夢遺，宜四物湯加棗仁、知母、雲苓、柴胡、阿膠、牡蠣、甘草，斂戢肝魂，滋養肝血，清熱，除煩，為肝經陰虛滋補之法。又有肝經氣虛，臟寒魂怯，精神耗散，桂甘龍牡湯以斂助肝陽，陽虛遺精、驚悸等證宜之。獨與失血未盡合宜，以其純用氣分藥，故也。仁熟散用血分藥較多，溫潤養肝血，功與炙甘草湯相近。若肝之血不暢和，亦可用滑氏補肝散，以酸味補肝體，以辛味補肝用，妙獨活一味，借風藥以張其氣，若去獨活，加桑寄生，則又有寧息風氣之妙，方意實從逍遙散套出，但此方氣味厚，俱純於補肝，逍遙散氣味較薄，故純於和肝，凡肝有鬱火，胸脅刺痛，頭眩，心悸，頰赤，口苦，寒熱，盜汗，少食，嗜臥，無不治之。又有肝經血脈大損，虛悸脈代者，法宜大生其血，宜仲景炙甘草湯，大補中焦，受氣取汁，並借桂枝入心，化赤為血，使歸於肝，以充百脈，為補血第一方。世醫補血，而不得血之化源，雖用歸、地千石無益。果參透此旨，則歸脾湯之用遠志、棗仁，是入心理血之源也；逍遙散之用丹、梔，是入心清血之源也。從此一隅三反，自有許多妙用。腎為水臟，上濟君火，則水火既濟，上交肺金，則水天一氣。水升火降，不相射而相濟，安有不戢自焚之患？設水陰之氣虛，而火熱之氣亢，喘咳蒸灼，痰血癆瘵均作矣。凡人後天之病，久則及於先天，寇深矣，若之何？凡治虛者，不可以不早也，地黃湯主之，補腎之陰，而兼退熱利水。退熱則陰益生，利水則陰益暢。蓋膀胱化氣，有形之水氣下泄，則無形之水陰，如露上騰而四佈矣。以濟君火，則加枸杞、元參。以輸肺金，則加生脈散。火甚者，再加黃柏、知母。如小便清和，無痰氣者，只須專意滋腎，左歸飲多服為佳。回龍湯滋陰降火，同氣相求，視無情草木尤勝。如陰虛火旺，足痿筋焦，骨蒸頭暈，用丹溪大補陰丸，滋陰潛陽，以苦寒培生氣，較地黃湯更優，以上補腎陰法，又有宜補腎陽者。腎為水臟，而內含陽氣，是為命火。此火上泛，則為雷龍之火，下斂則為元陽之氣。引雷龍之火以歸根，則無上熱下寒，頭暈，腰痛，腫喘，癃閉之證。用腎氣丸從陰化陽，補火濟水以治之，再加牛膝、車前，或黃柏、知母，更能利水折火。如不須化水，但須補陽者，則用黃氏天魂湯，是從仲景附子湯套出，雖不及附子湯力量之厚，較附子湯藥尤純和。血家忌剛燥，間有宜補元陽者，亦以此等為佳。夫腎中之陽，達於肝，則木溫而血和，達於脾，則土敦而穀化。筋骨強健，手足不清冷，衛氣固，不惡寒，皆腎陽足，故也。然腎水賴陽以化，而腎陽又賴水封之，此理不可偏廢，補腎者所宜細求。以上所論補法，輕重進退，各有法度，非如張景岳輩，多集補藥而已也。總而論之，血證屬虛癆門，固宜滋補，第恐瘀邪未清，驟用補法，則實以留邪為患，而正氣反不受益。歷見乾血、癆瘵等證，皆係醫人橫用滋補，以致舊血不去，新血不生。不知舊血客於經絡臟腑之間，如木之有蛀，不急去之，非木死，其蛀不止也，故仲景治乾血用大黃蟅蟲丸。夫既成虛癆之證，而內有乾血，猶須峻藥去之，則其虛未成者，更不可留邪為患，故實證斷不可用補虛之方，而虛證則不廢實證諸方，恐其留邪為患也。或虛中實證，則攻補兼用，或十補一攻，在醫者之善治焉。

以上所論，吐血始終，治法略備，惟於兼證、變證不及詳言，另立門類，縷分條析，查證治者，可以鉤考而得之。

嘔血

吐血者，其血撞口而出，血出無聲。嘔血者，血出有聲，重則其聲如蛙，輕則呃逆，氣不暢遂而已。同是血出口中，治與吐血無異，但吐無聲而嘔有聲，證既小異，而治法若不加詳，安能絲絲入彀？以輕重論，則吐輕而嘔重，吐則其氣尚順，嘔則其氣更逆也。以臟腑論，吐血其病在於胃，嘔血其病在於肝。何以言之？蓋肝木之氣，主於疏泄脾土，而少陽春生之氣，又寄在胃中，以升清降濁，為榮衛之轉樞，故《傷寒論》少陽為病，有乾嘔、嘔吐不止之病，是少陽轉樞不利，清氣遏而不升，濁氣逆而不降也。《金匱》嘔涎沫、頭痛、胸滿者，吳茱萸湯主之，取吳萸降肝之濁氣，肝氣降而嘔自止，是肝木失其疏泄之常，橫肆侮土，故成嘔逆。主用吳茱萸，降肝之濁氣，肝氣不逆，則嘔止矣。由此觀之，可知凡嘔皆屬肝膽，而血又肝之所司，今見嘔血之證，斷以調肝為主。諸家皆言嘔血出於肝，而未詳其理，吾故旁引《金匱》、《傷寒》，以證明之。但《金匱》、《傷寒》之嘔，乃雜病之嘔，屬於氣分者也，而失血之嘔，則專主血分，治法自有不同耳。

先乾嘔，然後嘔血，嘔血後，仍發乾嘔者，皆少陽之逆氣也，用大柴胡湯加蒲黃、丹皮、桃仁、當歸治之。嘔血既止，再服小柴胡湯，以調和榮衛，轉樞表裏，上焦得通，津液得下，胃氣因和，嘔噦自止，血自安靜，而不上潮矣。然肝膽相連，膽病未有不及肝者，丹梔逍遙散可並治之。

但嘔不吐，屬少陽。嘔吐兼有，屬肝經。肝氣善怒，其火最橫，觀《傷寒論》，肝氣侮肺名曰縱，刺期門。肝氣侮脾名曰橫，刺期門。皆取刺法以瀉之，則知肝氣怒逆，而為嘔逆，尤宜攘除肝火，不可縱敵為患。今本仲景刺法之意，變用湯藥，宜當歸蘆薈丸加丹皮、蒲黃。凡發怒，嘔血，以及肝氣橫逆，其證惡聞人聲，欲死不欲生，欲按劍殺人，及驚狂罵詈，不認親疏，皆肝經無情之火，非此大劑不能殲除。若此時因循，延至日久，病氣未衰，正氣先衰，虛中挾實，不攻不愈，欲攻不堪，是猶宋用賈似道，養奸為患，至國促而始去之，晚矣。若審其病稍輕者，但須涼肝血，調胃氣，則嘔血自止，犀角地黃湯加柴胡、枳殼，服後血止，再服逍遙散加阿膠、牡蠣、香附以收功。

有平時嘔酸、嘔苦，以及失血之後，常嘔酸苦者。嘔酸是濕熱，試觀夏月熱湯過夜，則變為酸味，便知嘔酸是濕熱。嘔苦是相火，膽寄相火，膽汁苦，故相火之味，能變胃津使苦。宜借用左金丸，再加血分藥，以治血分為宜，蓋此二藥，辛苦降泄，治血藥中，以為引導尤效。

嘔血止後，如肝膽火旺，血虛，煩躁，頰赤，口渴，胸脅刺痛，發熱，盜汗，魂夢不安，此乃相火內熾，欲作骨蒸、癆瘵，宜柴胡清骨散以治之。如兼咳嗽，喉間作癢，乃肝肺之氣不相調協，宜用四逆散、香蘇飲，再加杏仁、枳殼、枯芩、知母、當歸、白芍治之。如咽喉中常若有氣哽塞，善噦氣打呃者，乃肝與心之氣不暢，故也。香蘇飲加柴胡、薄荷、射干、牛蒡子、尖貝、當歸、旋覆花治之。逍遙散尤為治肝經之要藥，加減得宜，皆能應手而取效也。

嘔雖屬於肝膽，然亦未有不關胃府者也。胃氣逆上，治法已詳吐血門，今並為醫者補言之。凡血證帶嘔者，但治其血，血止而嘔自止。凡嘔證帶血者，有如回食病，嘔後見血水，此胃逆血枯，難治之證，大半夏湯、麥門冬湯治之，玉女煎加蒲黃、麻仁亦效。四物湯加甘草、寸冬、枳殼、茯苓、藕汁、蘿蔔汁、生薑、荊竹油，皆清利胃氣，養血止嘔之藥。

此篇論血，單以嘔血論，然失血證，未有單見一證，而不兼見諸證者。今欲詳其條目，不得不分門立說，至於用方，則須參考諸證而變化之，若拘守一門，以求方治，豈不膠柱鼓瑟。

咯血

咯血者，痰帶血絲也。昔人謂咯血出於心，謂心主血脈，咯出血絲，象血脈之形，故也。又謂咯血出於腎，蓋腎主五液，虛火上升，則水液泛上，凝而為痰。然第吐痰已也，而何以又帶血絲哉？蓋腎氣下行，則水出膀胱，今腎經之氣不化於膀胱，而反載膀胱之水上行為痰。膀胱者，胞之室，膀胱之水，隨火上沸，引動胞血隨之而上，是水病兼病血也。觀女人先發水腫，然後斷經者，名曰水分，是水病而連累胞血之一證。又觀《傷寒論》：「熱結膀胱，其血自下。」夫熱結膀胱，是水病也，而即能惹動胞中之血從小便而下，又水病兼動胞血之一證也。據此，可知水泛為痰，而亦能牽引胞血矣。古法但謂咯血出於腎，而未能發明，致庸劣者竟謂其血出於腎臟，非也。所謂咯血出於腎者，乃腎氣不化於膀胱，水沸為痰，而惹動胞血之謂也。此論從古未經道及，而予從《傷寒》悟出，千慮一得，不容自秘。醫者知此，則可知治咯之法，並可知治痰之原矣。仲景豬苓湯，化膀胱之水，而兼滋其血，最為合法，再加丹皮、蒲黃，以清血分。凡痰之原，血之本，此方兼到，或用地黃湯加旋覆花、五味、天冬、寸冬、蒲黃。火甚者，用大補陰丸加海粉、牛膝、雲苓、丹皮、蛤蚧。凡此數方，皆主利痰立法，是就腎主咯血之說，以出治也。腎水化於膀胱，故瀉膀胱，即是瀉腎。膀胱與血室同居一地，膀胱之水不泛，則自不動血室之血矣。數方皆治膀胱，兼治血室，故效。

夫痰為腎之所主，血實心之所主也。況水火互根，腎病及心，心病亦及腎。其有心經火旺，血脈不得安靜，因而帶出血絲，咳逆咽痛者，導赤飲加黃連、丹皮、血餘、蒲黃、天冬、寸冬、尖貝、茯苓治之，地骨皮散加茯苓、射干、旋覆花、牛膝，太平丸亦治之。以上數方，皆就咯血出於心之說以立法。心主血脈，部居胸中，與肺為近，肺氣咳逆，猶易牽動心部之血，故痰咳者，往往帶出血絲，治血絲以心為主。肺為水之上源，水不清而凝為痰，痰不降而牽動血，治肺之痰，又是治咯血捷法。蓋痰血之來，雖由心腎，而無不關於肺者也。太平丸為治肺通劑，紫菀散、保和湯皆善能滌除肺痰，補瀉兼到。另參咳血、唾血門，可盡其治。

唾血

脾主消磨水穀，化生津液，津液騰溢，水陰四布，口中清和，湛然如露，是以終日不飲，而口不渴，亦終日閉口而唾不生。唯脾之津液，不能清和散布，於是凝聚而為唾，是唾者，脾不攝津之故也。知脾不攝津而唾津，則知脾不攝血而唾血矣。唾津其常耳，而唾血則又甚焉。蓋津乃氣分之陰液，其源即在胃中，凝而為唾，其來既近，其傷不多，至於唾血，則出於陰分。《內經》云：「脾為陰中至陰。」蓋五臟俱屬陰經，而脾獨名太陰，以其能統主五臟，而為陰之守也。其氣上輸心肺，下達肝腎，外灌溉四旁，充溢肌肉，所謂居中央，暢四方者如是。血即隨之，運行不息，所謂脾統血者，亦即如是。世醫不識統血之義，幾指脾為貯血之器，豈不愚哉！脾能統血，則血自循經而不妄動，今其血走泄胃中，為唾而出，是脾之陰分受病，而失其統血之常也。審係脾經火重，唇口乾燥，大便秘結，脈滑實者，宜用瀉心湯加當歸、生地、白芍、花粉、寸冬、枳殼、蒲黃、甘草。若是脾經陰虛，脈細數，津液枯，血不寧者，麥冬養榮湯加蒲黃、阿膠，甲己化土湯加生地、花粉、人參、寸冬、藕節、側柏葉、萊菔汁、枳殼，皆滋利脾陰之要藥。如或七情鬱滯，脾經憂慮，傷其血而致唾血者，以脾主思慮，故每因思慮而傷脾陰，睡臥不寧，怔忡勞倦，飲食不健，宜用歸脾湯，以補心脾，再加阿膠、柴胡、炒梔、棕灰、血餘，以解鬱火，清血分，此治脾兼治心，心脾為思慮所傷者，應手而效。又凡脾經憂抑，則肝木之氣，遏於脾土之中，不能上達，故清陽不升，鬱為內熱，不須清熱，但解其鬱，鬱升而火不遏矣，逍遙散主之。

脾土陰而用陽，脾經陰虛火鬱者，上法略備。又有脾之陽氣不旺，無以統運陰血，心顫脈弱，四肢清冷，飲食不健，自汗身熱者，用歸脾湯，補脾之陽以生血，人參養榮湯、正元丹皆治之。亦有清晨唾血，每早初醒，血液滿口，唾出即凈，明晨又唾，乃臥後血不歸經，溢出口中。實證則由肝不藏血，必有頭痛、口渴、便閉之證，用當歸蘆薈丸治之。虛證則由脾不統血，必有怔忡、虛煩、不眠等證，用歸脾湯加丹皮、山梔、棕灰、五味治之。此證與腎虛齒衄相似，宜參看之。

高士宗曰：「偶然唾血，一哈便出者，不藥可愈，謂其血近胃，如先血後便為近血一般，故不藥可愈。」吾謂：「亦宜少用清味之藥，可服甲己化土湯加銀花、竹茹、萊菔汁。」丹溪又謂：「唾血皆屬於腎。」是混唾咯為一證，而以腎血之來，其路最深，其證最重，用保命生地散治之。吾謂：「先唾痰水，唾久然後唾血者，此血來路遠，其證深，可用丹溪法治之。」然亦有丹溪法所不能治者，即吾所定諸方，亦有不能盡治，別參吐咳諸門，自有治法，勿謂予論之不備也。

咳血

肺主氣，咳者，氣病也，故咳血屬之於肺。肺之氣，外合於皮毛，而開竅於鼻。外證鼻塞，皮毛固閉，則其氣反而內壅，嗆出喉間，發為咳嗽，此外因之咳也。肺之氣下輸膀胱，轉運大腸，通調津液，而主治節。治節下行，則氣順而息安，若治節不行，則氣逆而咳，此內因之咳也。夫外因之咳，不過其竅閉塞，肺氣不得達於膚表，於是內奔喉間而為咳，其於肺之本體，固未嘗受傷也。至於內因之咳，則由於治節不行之故。蓋肺為金體，其質輕清，肺中常有陰液，充養其體，故肺葉下垂，如天道下際，其氣澤之下降，亦如雨露之下滋，因之膀胱通，大便調，五臟六腑之氣，皆得潤利而不壅遏，肺氣通調之益也。設肺中陰液不足，被火克刑，則為肺痿。肺葉焦舉，不能下垂，由是陰液不能垂之下注，肺中之氣，乃上逆而為咳，此內因之咳，難治之證也。以上二者，乃肺之本病，自致咳嗽者也。

又有為他臟所干，而亦咳嗽者，則以肺為華蓋，諸臟皆居其下，故他臟痰飲、火氣，皆能上熏衝射，使肺逆咳。故《內經》〈咳嗽論〉詳別臟腑，而總言之曰：「聚於胃，關於肺。」病雖由於他臟，而皆在於肺，此肺之所以主咳嗽也。人必先知咳嗽之原，而後可治咳血之病。蓋咳嗽固不皆失血，而失血則未有不咳嗽者。或外感失血，病由皮毛，內合於肺，自應咳嗽，或由胃中積熱，火盛乘金，氣上而咳，或由肝之怒火上逆而咳。此失血之實證，必致咳嗽者也。或由陰虛火旺，肺失清肅之令，痿燥作咳；或挾脾經憂鬱，心經虛火，以致咳嗽；或腎經陰虛，陽氣不附，上越而咳。此失血之虛證，不免咳嗽者也。又有痰咳，界在半虛半實之間。又有氣咳，屬在虛多實少之證。或先咳而後失血，或先失血而後咳，或暫咳即愈，或久咳不止。種種不一，必細推究之。而於失血虛勞，庶得調治之法。

實咳：

外感風寒，先見頭痛，惡寒，發熱等證，仲景云：「咳而喘息有音，甚則吐血者，用麻黃湯。」李東垣師其意，用麻黃人參芍藥湯。可見咳嗽吐紅之證，多有因外感者，古法用麻黃，乃劫病之劑，且是氣分之藥，於血分尚少調治。須知咳固氣病，然使不犯血分，又何緣而失血也哉！故必以兼顧血分為宜。《醫宗金鑒》用蘇子降氣湯，予則用小柴胡湯加紫蘇、荊芥、當歸、白芍、丹皮、杏仁，於氣分、血分兩兼治之，最得和表清裡之法。火重，秘結者，加酒軍。惡寒，無汗者，加麻黃。胸脅腰背刺痛、脹滿者，為有瘀血，再加桃仁、紅花。蓋小柴胡為通利三焦，治肺調肝，和榮衛之良方，加減得宜，左宜右有，凡血家兼有表證者，以此方為主，極為妥當。普明子止嗽散亦可用，但藥力薄，不堪治重病，如咳嗽輕，帶血少者，又須用此輕劑以調之，斯為中病，而不致太過。止血者，再加蒲黃、藕節；清火者，再加枯芩、寸冬；降痰加尖貝、茯苓；降氣加杏仁、枳殼；補血加當歸、生地。凡上兩方及加減之法，皆為新病咳血而設。其有外感既久，陳寒入肺，久咳喘滿，因而失血者，乃咳嗽氣逆，牽動諸經之火，以克肺金，肺氣亦能牽動胸背脈絡之血隨咳而出。是病雖生於寒，而實因寒動火，治法但溫其寒，益動其火，宜清火疏寒，面面俱到，斯不差爽。用《千金》麥門冬湯併小柴胡加蘇子、冬花。蓋寒中包火者，宜小柴胡加減，以清鬱火。火中伏寒者，宜《千金》麥門冬湯，以搜陳寒。或用細辛代麻黃，再加黑薑、五味，尤去肺寒要藥。但血證多忌剛燥，更合枯芩、寸冬、玉竹、瓜霜以柔之，用去火中伏寒，庶幾調劑得法。然而寒在肺中，久亦變從火化，既化為火，便當專治其火。兼溫其寒，是猶抱薪救火矣。以上所論，外感風寒變為咳血，此證最多，醫者誤治，往往釀成癆瘵，慎之！慎之！此外又有內受溫暑、濕熱者，亦能攻發而為咳血，其證身熱，口渴，小便不利，胸腹煩滿，與外感風寒相似，治宜專清其裡，忌發其表。蓋此病皆襲人口鼻，侵人脈絡，伏留腸胃膜原之間，不似傷寒，從膚表入者，故但用清裡之藥，不可發表，以張病勢。裡清則表自和，咳血自止，人參瀉肺湯治之。若其人素嗜厚味，胃火炎上作咳者，用犀角地黃湯，加麥冬、五味、杏仁、枳殼、藕節。又或肝經怒火逆上，侮肺作咳，則用柴胡梅連散加青皮、牡蠣、蒲黃、丹皮、生地。又有熱邪激動水氣，水上衝肺，咳逆不得臥，或其人面目浮腫者，仲景謂之風水，用越婢湯。血家風火相動，激水氣上升者，毋庸以麻、桂發表。平肝風，宜柴胡、白芍、桑寄生、僵蠶、青蒿、荊芥、薄荷之屬。清肺火，宜枯芩、知母、石膏、天麥冬；清肝火，宜膽草、黃柏；清心火，宜黃連、炒梔。治激動衝上肺中之水，宜葶藶、苡仁、防己、桔梗、杏仁、雲苓，合此數品藥，以求方治，其於風火激動，水氣衝肺，肺脹咳嗽之證，乃為合宜。蓋仲景越婢湯，是治外感肺脹之法。吾所論者，乃血證內傷肺脹之法。吾曾治數人，有用瀉白散合葶藶瀉肺湯而效者；有用二陳湯和知母、石膏、荊芥、薄荷、防己、木通而效者；有用小柴胡加荊芥、紫蘇、杏仁、防己、木通、寸冬、兜鈴而效者。又丹溪云：「此證多係痰挾瘀血，礙氣為病。若無瘀血，何致氣道如此阻塞，以致咳逆倚息而不得臥哉？用四物湯加桃仁、訶子、青皮、竹瀝、薑汁治之。」丹溪此論，洵中病情。蓋失血之家所以有痰，皆血分之火所結而成，然使無瘀血，則痰氣有消容之地，尚不致喘息、咳逆而不得臥也。血家病此，如徒以肺脹法治之，豈不南轅北轍？丹溪此論，可謂發矇振聵，第其用四物湯加減，於痰、瘀兩字，未盡合宜。予謂可用通竅活血湯加雲苓、桔梗、杏仁、桑皮、丹皮、尖貝，小柴胡加當、芍、桃仁、丹皮、雲苓尤妥。此皆血家咳嗽屬實證者，再兼參咳嗽條更詳。

虛咳：

肺為嬌臟，無論外感內傷，但一傷其津液，則陰虛火動，肺中被刑，金失清肅下降之令，其氣上逆，嗽痰咳血，變為肺痿重病，吐白沫如米粥，咽痛，聲啞，皮毛洒淅，惡寒，憎熱，皆金損之證，不易治也。此病無論寒久變火，火鬱似寒，總以《十藥神書》保和湯治之。蓋肺金火甚，則煎熬水液而為痰，水液傷，則肺葉不能腴潤下垂，其在下之肝腎氣又熏之，肺葉焦舉，不能治節，故氣逆為咳，氣愈逆，所以久咳不止也。此方潤肺，滌痰，止血，和氣，無論寒久變火，火鬱似寒，痰、血、痿、燥等證，皆統治之。凡由外傷，變作虛咳勞證者，以此方為第一。又有肺中陰虛，本臟氣燥，生痰帶血，發為痿咳，以及失血之後，肺燥成痿，痰凝氣鬱，久咳不止，此乃內傷所致，不必治其餘病，但補其肺，諸病自愈，用清燥救肺湯，甘涼滋潤，以補胃陰，而生肺金。肺金清潤，則火自降，痰自祛，氣自調，咳自止。血枯加生地，火甚加犀角，痰多加貝母，帶血加蒲黃。以上二方，於肺經虛火治法綦詳。失血之人，多是陰虛火旺，照上治法者，十居八九，亦有一二屬肺經虛寒者，《內經》云：「形寒飲冷則傷肺。」肺惡寒，多漩唾，上氣，仲景用甘草乾薑湯治之，然《金匱》自言遺溺、小便數，所以然者，以上虛不能制下，故也。則明見有虛冷遺溺之實據，乃用甘草、乾薑以溫之，且其脈必沉弦遲微，痰必清稀泛溢，不似清燥、保和二湯所治，故主溫藥。吾謂可用六君子為主再加當歸、白芍、炮薑、五味，則於止咳、止血皆宜。脾經虛寒，痰動咳嗽者，此方亦宜。若脾經虛火，生痰帶血，則宜逍遙散加寸冬、藕節、蒲黃。若肝經虛火，生痰帶血，亦宜逍遙散加丹皮、山梔、五味。又有腎經虛火，生痰帶血者，另詳唾血、咯血門。肝腎虛證，均詳吐血門降衝氣條，並詳見六卷咳嗽門。

痰咳：

肺中痰飲實熱，氣逆而咳血者，揚湯止沸，不如釜底抽薪，瀉肺丸主之。夫咳血之證，未有不與痰為緣者，人身之氣以運血，人身之血即以載氣，血少則氣多，不能載之，壅於內而為熱。熱則水津被灼，煎熬成痰，是以火旺則痰盛。痰盛則滯氣之往來，氣阻則壅積而益生其熱，故痰甚而火益旺。此時補虛則助邪，此時逐邪則重虛，是惟攻補兼用，庶幾兩得其治。先用《十藥神書》消化丸，臨臥用飴糖拌吞，以攻其實，即噙化太平丸以補之，攻補兼施，為除暴安良之妙法。時醫但事滋補，豈不誤了多人，若病家兢業，不敢用消化丸者，可用二陳湯以初解之。二陳降氣利水，為祛痰通劑，若欲兼利肺氣，加杏仁、蘇子、桑皮。咳逆倚息不得臥者，為水飲衝肺，肺葉不得下降，加葶藶、大棗。若火甚者，加栝蔞霜、黃芩、老連；火輕者，加寸冬、知母。兼理風寒，加柴胡、荊芥、防風；兼理血分，加當歸、白芍、丹皮、桃仁。上方皆是去實痰之治法。又有虛痰，乃肺經陰虛，燥氣生痰，黏著喉間，滯澀聲音，喘，咳，發熱，脈細數者，不宜滲利，再傷水津，但宜滋潤以生津，津生則痰豁，宜保和湯、清燥救肺湯、紫菀散。如喉中有痰核、氣核，哽塞不得吞吐者，為梅核證，乃心火凝痰，宜豁痰丸加牛蒡子，香蘇飲加桔梗、枳殼、尖貝、雲苓、旋覆、甘草亦治之。又有胃中痰氣動膈，證見胸脅逆滿，咳，喘，噦，呃者，失血家往往有之，宜用礞石滾痰丸治之。若胃中氣虛挾痰飲者，宜旋覆代赭石湯。兼治血分，則加當歸、白芍、蘇木；兼治火熱，則加寸冬、枯芩。噦呃詳六卷，茲論痰咳，未及備載。

痰咳之證，又在肝氣上逆，干犯肺經，挾痰滯氣，以致咳嗽。其證口苦，頭痛，頰赤多怒，兩脅作痛，宜溫膽湯加青皮、白芥、柴胡、山梔。若肝火橫決怒逆者，加薑黃、大黃。若肝經虛火，鬱而生痰，宜用丹梔逍遙散加龍骨、牡蠣、阿膠、貝母。夫痰飲之病，其標在肺，其本在腎，腎水上泛，是為痰飲。痰飲衝肺，乃生咳嗽。故治痰飲以腎為主，腎經陽虛，不能鎮水，水氣泛上，振寒，喘，咳者，用真武湯加細辛、乾薑、五味。若腎水因寒而動，上凌心火，心悸，喘、咳，虛陽上浮，咽痛而熱，宜用苓桂朮甘湯加細辛、五味，溫寒利水，然此乃單為痰飲立法，血家陰虛陽亢，多忌剛燥，往往以此等藥劑為忌。即係腎陽不能化水，以致便短、喘、咳、痰飲上干，亦只宜腎氣丸，從陰化陽，溫而不烈。此方自宋元來，莫不珍為至寶，謂失血虛癆，上熱下寒，陽浮於外，陰孤於內，唯此方引陽入陰，用藥神妙。顧腎陽虛浮者，此方誠為至寶，若腎陰虛浮者，此方又非所宜。夫失血之人，浮熱，昏煩，痰喘，咳嗽，多是真陰內虛，陽無所守。究陽之所以不守，實由陰虛使然，非陽虛也。徑投此方，陰未生而陽愈亢，名為以陽生陰，實則以陽促陰也。如果上熱下寒，外陽內陰之證，則尺脈必微弱，大小便必溏泄，手足必清冷，即渴欲飲，亦是飲一溲二，乃用此方最為神效。設純是陰虛，則此方又不宜用，即欲以陽生陰，亦只可少用桂、附，以反佐之。如滋腎用知、柏各五錢，而桂只五分，借以從陽引陰耳，豈可多用桂、附，而助陽以敵陰哉？若是腎中陰虛，火上水升，凝滯為痰，則宜豬苓湯主之。地黃湯加麥冬、五味、旋覆、阿膠、杏仁、蛤蚧、牛膝，亦仲景豬苓湯意，而滋補之功尤多。參看咯血門更詳。

氣咳：

無痰無血，但是氣嗆作咳，乃失血家真陰虛損，以致肺氣不斂，腎氣不納，其病至重，最為難治。審其由肺氣不斂者，其人不能仰臥，臥則氣逆而咳，咳則心下煽動，或肺葉偏枯，則側臥一邊，翻身則咳不休，俱宜用清燥救肺湯加百合、五味、琥珀、鐘乳石，以鎮補肺金。金得保養，則能覆下收斂，而氣自不咳。審其由腎氣不納者，其人短氣，喘息，陰火上衝，兩顴發赤，咽喉不利。仲景謂：「失血，脈數，發熱而咳者，不治。」即謂此陽不附陰，氣不歸元之重證，六味丸加沉香、五味、麥冬、磁石，以滋補鎮納之，使氣既吸引歸腎，而腎水滋生，又有以封鎮其氣，則氣自不咳逆矣。或用腎氣丸加麥冬、五味、牛膝，借桂、附以引氣歸元。陳修園謂：「肺腎不交，水天俱虛，用二加龍骨湯加阿膠、麥冬、五味。」予按：腎氣丸、二加龍骨湯，皆是腎陽虛、肺陰虛、上熱下寒之治法也。若肺腎之陽俱虛，元氣不支，喘息困憊者，則宜用保元湯加五味，上二方又不恰切。若肺腎之陰俱虛者，上三方俱不中肯。失血家氣喘咳逆者，多是陰虛。氣生於腎而主於肺，肺陰足，則氣道潤而不滯，腎陰足，則氣根蓄而內涵。惟肺陰不足，是以氣燥而咳；腎陰不足，是以氣浮而咳。此乃肺腎陰虛不交之證，治宜參麥地黃湯及三才湯，以滋二臟之陰。納肺氣則加百合、五味、鐘乳石；納腎氣則加磁石、沉香、五味。此外又有衝氣上逆之治法，說詳吐血及六卷咳嗽門。

骨蒸咳：

失血證久咳不止，發熱盜汗，世謂之骨蒸勞咳，乃肝之血分，夾有瘀滯癥結，則肝氣鬱而不和。肝寄相火，肝氣即相火也。相火內行三焦，外行腠理，血分無瘀滯，則腠理無阻，是以相火往來，溫養肌肉，而不遏抑。故肌肉不寒冷，相火溫之也；而亦不發熱，相火不遏鬱之故也。觀婦人經不調，每遇行經必發寒熱，為血分瘀滯所致，則失血骨蒸，為血分瘀滯，鬱遏相火而使然也，小柴胡湯清理之。若延日既久，發熱，咳嗽不止，恐成癆瘵，用團魚丸，疏理肺氣，滋利肝血，攻補兼用，方法最善。

癆蟲咳：

心中鬱鬱微煩，面色乍赤乍白，喉中癢不可耐，咳嗽不止，不知香臭，宜用月華丸，調肺殺蟲治之。究蟲之生，乃由瘀血停聚，熱蒸濕腐，又被肝風煽動，是以化生癆蟲。既變成蟲，則從蟲治之，而亦須兼去瘀血，以除其根，清濕熱，以滌其源，息風木，以靖其機，聚毒藥，以殺其類。此方數法兼備，於治癆蟲已得大概。另詳癆蟲門，參看自知。

又有肺癰咳嗽，吐膿血者，另詳吐膿門。

又有食積之火，衝肺作咳，其火多在五更，流入肺中而咳。此病不關血分，然虛人往往有之。隨用小柴胡、逍遙散，加山楂、神麴、麥芽、萊菔子、山梔、麥冬。黃昏咳嗽，為陽將入陰，浮火不能內斂，入肺而咳，宜用五味子、川文蛤、兜鈴等治之。其餘雜血咳嗽，不關血證者，自有方書可查，茲不具論。

鼻衄

鼻為肺竅，鼻根上接太陽經脈，鼻孔下夾陽明經脈，內通於肺，以司呼吸，乃清虛之道，與天地相通之門戶，宜通不宜塞，宜息不宜喘，宜出氣不宜出血者也。今乃衄血何哉？《金匱》謂：「熱傷陽絡則衄血，熱傷陰絡則便血。」陰絡者，謂軀殼之內，臟腑、油膜之脈絡，內近腸胃，故主便血。陽絡者，謂軀殼之外，肌肉、皮膚脈絡之血。從陽分循經而上，則干清道，而為衄也。然則陽絡者，太陽陽明之絡脈也。蓋太陽陽明，統走人身軀殼之外，陽絡之血，傷於太陽者，由背上循經脈，至鼻為衄，仲景所謂春夏發太陽者是也。傷於陽明者，由胸而上，循經至鼻，仲景所謂秋冬發陽明者是也。今分兩條論之。

太陽主開，春夏陽氣，本應開發，若一鬱閉，則邪氣壅而為衄。其證鼻塞，頭痛，寒熱，昏憒。或由素有鬱熱，應春夏開發之令而動，或由風瘟、暑疫，攻發而動，又有傷寒失汗，邪無出路，因由血分泄而為衄，此名紅汗，乃邪欲自愈，醫者不可不知。然即紅汗論之，可知太陽之氣，不得泄於皮毛，則發為紅汗，即可知太陽之熱，不得發越於外者，必逼而為鼻衄也。皮毛者，肺之合，太陽之氣，外主皮毛，內合於肺，鼻又為肺之竅。欲治太陽之衄者，必以治肺為主。觀《傷寒論》，治太陽，用麻、杏理肺，則知治肺即治太陽矣。法宜清瀉肺火，疏利肺氣，肺氣清，則太陽之氣自清，而衄不作矣。風寒外來，皮毛洒淅無汗者，麻黃人參芍藥湯。如肺火壅盛，頭昏痛、氣喘、脈滑大數實者，人參瀉肺湯加荊芥、粉葛、蒲黃、茅根、生地、童便。久衄血虛，用丹溪止衄散加茅花、黃芩、荊芥、杏仁。以上數方，鼻塞者，俱加麝香、黃連。蓋風寒雜證，鼻塞多是外寒閉之，此證鼻塞者尤多，乃是內火壅之，如用羌活，則鼻愈塞矣。故用黃連、麝香，以開火之閉，衄血既止，宜多服止衄散原方及六味地黃湯以收功。又有腎經虛火，浮游上行，干督脈經而衄血者，必見腰痛、項脊痛、頭昏、足厥冷等證，所以然者，腎經虛火上行，故也，宜用止衄散去黃耆，加碎補、牛膝、續斷、粉葛、鹿角尖、童便、元參治之。蓋督脈麗於太陽，故以治太陽者兼治督脈，亦猶衝脈麗於陽明，而以治陽明者兼治衝脈也。太陽為少血之經，督脈乃命元之主，其血均不可損。衄止後，即宜用地黃湯加天冬、阿膠、血餘、五味以補之。

陽明主闔，秋冬陰氣，本應收斂，若有燥火傷其脈絡，熱氣浮越，失其主闔之令，逼血上行，循經脈而出於鼻。其證口渴，氣喘，鼻塞，孔乾，目眩，發熱，或由酒火，或由六氣之感，總是陽明燥氣合邪而致衄血。蓋陽明本氣原燥，病入此經，無不化而為燥，治法總以平燥氣為主，瀉心湯加生地、花粉、枳殼、白芍、甘草，或用犀角地黃湯加黃芩、升麻，大解熱毒。鼻衄止後，宜用玉女煎加蒲黃以滋降之，再用甘露飲多服以調養之，肆飲梨膠、藕汁、萊菔汁、白蜜等，皆與病宜。

以上兩條，治法各異，然鼻總係肺經之竅，血總係肝經所屬，故凡衄家，目必昏黃。仲景云：「目黃者，衄未止；目了慧者，其衄已止。」以肝開竅於目，血擾肝經，故目黃也，治宜和肝。而其血犯肺竅出，又宜和肺。今且不問春夏，不分秋冬，總以調治肝肺為主，生地黃湯治之。服後衄止，再服地骨皮散以滋之。蓋不獨衄血宜治肝肺，即一切吐咯，亦無不當治肝肺也。肝主血，肺主氣，治血者必調氣，舍肝肺而何所從事哉？

又凡衄血，久而不止，去血太多，熱隨血減，氣亦隨血亡矣。此如刀傷，血出不止，則氣亦隨亡，而血盡則死也，急用獨參湯救之。手足冷，氣喘促，再加附子，以引氣歸根。如其人鼻口黑黯，面目茄色，乃血乘肺臟之危候，緩則不救，二味參蘇飲治之。此等危證，在所不治，用參蘇飲，亦理應如是救濟耳，其效與否，非敢期必。

按：病在腸胃者，藥到速；病在經脈者，藥到緩。衄血病在經脈，兼用外治法，亦能取急效。用十灰散塞鼻，並吞咽十灰散，為極穩妥，或用人爪甲煅為末，吹鼻止衄，或用壁錢窠塞鼻，取其脈絡以維護之。龍骨吹鼻，能乾結血孔，免衄。白礬吹鼻，性走竄，截血。醋和土敷陰囊，囊為肝所屬，肝主血，敷囊以收斂肝氣，則肝血自止。上病取下，治尤有理。鱔血滴鼻中，鱉血點鼻，溫水浸足，使熱氣下引。捆病人中指，用濕紙貼腦頂，熨斗熨紙令乾，乃湯熨取火之法。數者或效或不效，備錄其方，以資采擇。

衄家不可發汗，汗則額陷，仲景已有明禁，以此例推，可知一切血證，均不宜發汗，醫者慎之。雖與吐咳諸證不同，然其為血一也。宜參看各門，庶治之百不失一。

腦衄

腦衄者，口鼻俱出血也。乃鼻血多，溢從口出，非別有一道來血也，亦非真從腦髓中來，此不過甚言鼻衄之重，而因名之曰腦衄耳。蓋吐血多者，血每嗆入鼻中，故衄血多者，血亦溢入口中。治法用白紙折十餘疊，打濕貼腦頂，用熨斗熨，令熱氣蒸騰，其衄自止。此乃因腦衄之名，望文生義而出。熨腦止衄之法，非探本之治，故有效有不效。其實腦衄，只鼻衄之甚者耳，宜照鼻衄分經用藥，乃不致循名失實。

腦衄治法，與鼻衄同，但腦衄出血既多，易成虛證，宜參蘇飲，用人參以補之，用蘇木以行之。如衄甚不止，身熱，脈浮，喘促，足厥者，乃氣隨血泄，陰脫陽亡，急危之候也。宜獨參湯加附子稠煎，服後得睡，汗不出，熱稍退，氣稍息，則命根乃定。此等虛脫之證，血家最少而最危，勿因其少，而誤用涼瀉。

目衄

白珠黑珠，均無出血之竅，目下眼皮，只有淚竅，乃陽明經脈所貫注。《春秋傳》稱蔡哀侯之淚盡，繼之以血，則是血自淚竅出也。陽明脈起於承泣穴，淚竅出血，乃陽明燥熱所攻發，犀角地黃湯加歸尾、赤芍、銀花、白芷、粉葛、牛膝、石膏、草梢治之。如風熱重，大便閉者，通脾瀉胃湯治之。陽明之脈，繞絡於目，故凡治目，多治陽明。吾嘗觀《審視瑤函》，外障目翳諸方，共一百零，而用大黃者七十餘方。可知瀉陽明胃經之熱，是治目疾一大法門，治目衄者，可以類椎。凡白虎湯、甘露飲、玉女煎，均治陽明方，醫者審虛實先後而用之，罔不奏效。

夫目雖陽明經所屬，而實肝所開之竅也。血又肝之所主，故治目衄，肝經又為要務，地骨皮散加柴胡、炒梔、益母草，及丹梔逍遙散治之。謹按：病發於肝者，多是怒逆之氣火，耳鳴，口苦，胸脅刺痛，宜從肝治之，可用上二方，及當歸蘆薈丸、龍膽瀉肝湯治之。病發陽明者，發熱，口渴，目乾，鼻乾，大便燥結，宜從陽明法治之。

小眼角乃少陽經脈所絡，原無出血之竅，少陽相火隨經脈而出，衝動肝經血分，則生血筋，竄入瞳珠，及胬肉長出，亦見流血，但不多耳，宜小柴胡加青皮、當歸、紅花、膽草、丹皮，外用杏仁、白礬、銅綠點之。

大眼角，乃太陽經脈所絡，名睛明穴。太陽氣血充足，眼角內結赤肉如珠。有大眼角內不起肉珠者，乃太陽之氣不足，故也。太陽經有風熱，則大眼角生血筋胬肉，或微滲血點，外治總以血筋胬肉之法治之，內服防風通聖散去麻黃、大黃、芒硝，再服防風歸芎湯調之，點藥如上。

以上兩條，均非目衄正病，以其起血筋，亦係血分為病，故兼及之。此書為血說法，其有目疾、膜翳等項，均有眼科專書，盡多可采，茲不具論。

耳衄

耳中出血，謂之耳衄。腎開竅於耳，而腎脈卻不能上頭。腎與心交，假心之府小腸之脈，上貫於耳，為司聽之神所居。其形如珠，皮膜包裹真水，是為神之所出，聲之所入，內通於腦，為空虛之府，他物不得而擾之。即或腎虛，陰火上衝，則為耳鳴；神水不足，則為耳聾，亦斷無血從此出者。其有血從耳出者，則以足少陽膽脈，繞耳前後，手少陽三焦之脈入耳，相火旺，挾肝氣上逆，及小腸相火內動，因得挾血妄行，或因瘟疫躁怒，火氣橫行，肆走空竅，衄出於耳。總係實邪，不關虛勞，治法總宜治三焦、膽、肝與小腸經，自無不愈，小柴胡湯加五苓散統治之。分治肝膽，宜龍膽瀉肝湯；治三焦，柴胡梅連散；治小腸，宜導赤飲加黃芩、黃連、薄荷、川芎。三經皆司相火，治法大抵相同，愈後皆宜常服六味地黃湯，補水濟火。

外治法：用十灰散，吹耳中。麝香、龍骨末和，吹耳中。壁錢窠燒灰吹入。燕窠泥塗耳前後。

齒衄

齒雖屬腎，而滿口之中，皆屬於胃，以口乃胃之門戶，故也。牙床尤為胃經脈絡所繞，故凡衄血，皆是胃火上炎，血隨火動，治法總以清理胃火為主。

胃中實火，口渴，齦腫，發熱，便閉。脈洪數者，通脾瀉胃湯加蒲黃、藕節治之。如大便不閉者，不須下利，但用清涼解之，犀角地黃湯加葛根、貫仲、枳殼、萊菔汁。

胃中虛火，口燥，齦糜，其脈細數。血不足者，宜甘露飲加蒲黃以止衄，玉女煎引胃火以下行，兼滋其陰。

以上兩條，所論齒齦虛實，二證均屬於火。有火中挾風者，宜加防風、白芷。火中挾濕者，宜加防己、木通。亦有腎虛火旺，齒豁血滲，以及睡則流血，醒則血止者，皆陰虛血不藏之故，統以六味地黃湯，加牛膝、二冬、碎補、蒲黃。上盛下虛，火不歸元，尺脈微弱，寸脈浮大者，加桂、附。

外治之法：宜用冷水漱口，取「血遇冷則凝」之義。醋漱，取「酸以收之」之義。百草霜糝，十灰散糝，取血見黑則止，亦以清降其火，火降則血降也。枯礬、五倍子、蚯蚓，同為末糝，更能固牙。

舌衄

舌乃心之苗，觀小兒吐舌，弄舌，木舌，重舌，皆以去心經風火為主，則知舌衄，皆是心火亢盛，血為熱逼而滲出也。治法總宜清泄心火，導赤飲加黃連、大力、連翹、蒲黃、牛膝、元參治之。舌腫脹，衄血多者，為火太盛，瀉心湯主之。心煩，神昏者，安神丸加童便、血餘灰治之。夫舌雖心之苗，然口乃胃之門戶，舌在口中，胃火熏之，亦能出血。大便秘者，玉燭散加銀花治之。口渴兼發熱者，竹葉石膏湯加蒲黃、藕節治之。舌本乃肝脈所絡，舌下滲血，肝之邪熱，四物湯加桃仁、紅花、炒梔、丹皮、牛膝、赤苓。重則宜用當歸蘆薈丸、龍膽瀉肝湯。蓋舌衄雖同，而此外所見之證，必顯有分別，故分心、胃、肝三經治之，非強為區別也。

外治之法，與齒衄同。

大衄

大衄者，九竅出血之名也。此非疫癘，即中大毒。人身止此九竅，而九竅皆亂，危亡之證，法在不治。惟有猝然驚恐，而九竅出血者，可用朱砂安神丸加髮灰治之。

零腥

零腥者，吐出星點，黃白色，細如米粟，大如豆粒，氣極腥臭，雜在漩唾之中，而非漩唾，乃吐血之後，血分瘀熱所化，或未吐血之前，血分之熱化為星點，先吐星點，後乃吐血，總係血分瘀熱變化而成。治宜清熱，化血，降氣，消痰，以其似痰，必假痰氣而生，故也。在未吐血之前，而見零腥者，總以降氣、消痰為主。蓋此時血尚未動，但當治其氣分，氣分清而零腥自除，豁痰丸治之，小柴胡湯亦治之。在既吐血之後，而零腥見者，總以清熱、化血為主。以其在吐血之後，乃瘀血壅熱而出，故宜兼治瘀血，太平丸治之，生地黃散亦治之。此證古書不載，吾臨證往往遇之，因撰其名而論列之，以補血證之缺。

吐膿

膿者，血之變也。血不阻氣，氣不戰血，則血氣調和，瘡癤不生。血滯氣則凝結為痛，氣蒸血則腐化成膿，軀殼外者易治。至於吐膿，則出於臟腑之內，其證最危。在中焦以下，則便膿；在中焦以上，則吐膿。夫人身之氣，乃水所化，氣即水也。故血得氣之變蒸，亦化而為水。不名曰水，而名曰膿者，以其本係血質，雖化為水，而較水更濃也。當其未化，則仍是血，消瘀則膿自不生，及其既化，則同於水，逐水則膿自排去。

肺癰：

乳上第三根肋骨間，名肺募穴，隱隱疼痛，食豆而香，是癰將成。仲景云：「風舍於肺，其人則咳，口乾，喘滿，咽燥，不渴，時時吐濁沫，時時振寒。熱之所過，血為之凝滯，蓄結癰膿，吐如米粥，始萌可救，膿成則死。」謂重者肺壞而死，若肺不壞，亦有可救。故仲景又曰：「口中辟辟燥，咳則胸中隱隱作痛，脈數而實，喘不得臥，鼻塞不聞香臭者，葶藶大棗瀉肺湯主之。吐膿如米粥者，甘桔湯主之。」仲景此論，非謂除此二方，別無治法，不過分別未成膿者，當瀉實。已成膿者，當開結，指示兩條門徑，使人知所從事，且曰：「以此湯主之。」明明有加減之法，見於言外。余因即「瀉實」、「開結」二義，推而廣之。其成膿者，用通竅活血湯加麻黃、杏仁、石膏、甘草，從表以瀉之。無表證者，用人參瀉肺湯加葶藶、大棗，從裡以瀉之。如病勢猛勇，急須外攘內除，則用防風通聖散。三方力量雄厚，於仲景瀉實之法，庶盡其量。如識力不及，只用甘桔湯加荊芥、薄荷、杏仁、黃芩，亦許免疚，然而無功。其已成膿者，急須將膿除去。高者越之，使從口出，用千金韋莖湯，或用瓜蒂散加冬瓜仁、桃仁、苡仁、梔子，或用瀉白散加黃連、栝蔞，皆取在膈上則吐，使膿遠去，以免久延為患。白散尤能吐能下，加升麻、鬱金，以助其吐下之機，再加黃芩、栝蔞，以解其火，更善。如只須下瀉，不宜涌吐，則合甘桔、瀉肺二湯，再加赤豆芽、苡仁、防己、栝蔞、杏仁、知母、枳殼，使從下降，或用桔梗寧肺湯，補瀉兼行，如此則於仲景開結之法，庶盡其妙。惟收口之法，仲景未言，然亦可以義例求也。諸瘡生肌，皆用溫補。肺是金臟，溫則助火刑金，只宜清斂以助金令，使金氣足而肺自生，人參清肺湯治之，後服清燥救肺湯以收功。

脾胃癰：

與肺癰治法略同，但肺癰多由外感風邪而成，故有發表之法。脾胃癰，則由濕熱酒毒，七情之火內蘊而成，故無發表之法。胃癰初起，中脘穴（在臍上四寸）必隱隱作痛；脾癰初起，章門穴（在臍上二寸，旁開六寸）必隱隱作痛。二病皆食豆而香，其證寒熱如瘧，皮膚甲錯，腹滿，咽乾，治宜攻熱，下血，熱去而血不停，更自何地釀為癰膿哉？故凡內癰膿未成者，以奪去瘀熱為主，丹皮湯治之。膿已成者，以排為主，膿即水也，逐水即是排膿，赤豆苡仁湯治之。膿血既去之後，則臟腑空虛。見火象者，人參固本湯加黃耆、茯苓，以清補之。若現虛寒之象，則用六君子湯加黃耆、當歸、煨薑，以溫補之。方外有方，視其所兼之證，隨宜用之，筆楮難盡。

此外，如胸、背、腰、脅、肝、膈、大小腸，凡有瘀熱壅血，均能成癰，總以丹皮湯主之。近上焦者，去芒硝，加葶藶、黃耆、桔梗、荊芥、甘草。中下焦者，加薑黃。餘詳便膿門。

此書原專論血證，所以兼及內癰者，以癰膿之病，皆由血積而成。知血之變癰膿，即可知血之能為乾血，能變癆蟲。知內癰之生寒熱，即可知血證之鬱熱矣。但癰膿之證，係血家實積，與失血虛證有異，然不以此反觀合勘，亦無以盡血證之情偽。

卷三（血外滲證治七條）

汗血

汗者，氣分之水，其源出於膀胱。《內經》云：「膀胱者，州都之官，津液藏焉，氣化則能出矣。」膀胱之氣，從三焦行腠理，充肌肉，達於皮毛，以衛外為固。陽氣衛外，百邪不入，故其經稱為太陽也。其有盛暑天氣，亢陽蒸動膀胱水氣，騰布於外，則發為汗。此猶天之有雨，陽布陰和，自然無病。有時外感風寒，皮毛疏泄，發熱，汗出者，乃太陽之氣，為邪所病，不能衛外，故汗得泄出。其有心、胃、肝、脾熱濕之病，亦令汗出者，此猶土潤溽暑，亦能蒸作雲雨也。又有亡陽自汗者，則由膀胱腎中之元陽脫泄，故其水陰之氣，隨而奔溢，散渙不收。氣為水之所化，水即氣也，汗即水也，氣脫外泄，故汗出也。知此，則知汗出氣分，不出血分矣。然汗雖出於氣分，而未嘗不與血分相關。故血分有熱，亦能蒸動氣分之水，而為盜汗。蓋血氣陰陽，原互根互宅，陰分之血盛，則陽分之水陰，自然充達。陽分之水陰，足以布護灌濡，則陰分之血愈為和澤，而無陽乘陰之病矣。若陽分之水陰不足，則益傷血之陰，故傷寒，汗出過多，則虛煩，不寐，以其兼傷血分之陰。心主血分，血分之陰傷，則心氣為之不寧矣。又有傷寒，即當從汗而解，今不得汗，乃從鼻衄而愈，其衄名為紅汗。蓋陽分之邪，宜挾陽分之水發而外出，今既不能外出，乃乘陰分之血，從鼻衄出，名為紅汗，是為陽邪干陰之一驗。故古謂陽乘陰，則吐衄，知陽乘陰而內逆者，發為吐衄，則知陽乘陰而外泄者，發為皮膚血汗矣。血者，心之液也。皮毛者，肺之合也。治法宜清心火，火清則陽不乘陰，兼治肺金，肺調則皮毛不泄，涼血地黃湯加桑皮、地骨皮、蟬蛻、百合、蒲黃治之。血虛火甚者，當歸六黃湯治之。氣虛血少者，當歸補血湯加桑皮、地骨、丹皮、蟬蛻、棕櫚炭、黃芩、秦皮治之，外用十灰散撲之，仿仲景汗出不止，用溫粉撲法之意也，或用桃花散撲之亦可。

皮毛者，肺之合也。汗出皮毛，故汗血宜治肺金，以斂皮毛，人參清肺湯加蒲黃最宜。血者，肝之所司也。肝火亢烈，逼血妄行，宜當歸蘆薈丸，從內以攻治之。喻嘉言治女子經血閉，而周身汗出者，謂是陰分之熱，泄出陽分，用此方破經血，即以苦堅止汗。汗血同源，若肝火亢甚，而汗血者，借用此方，尤為合法。

胃火亢甚，亦能汗血，以胃主肌肉，熱蒸肌肉，故令汗血，宜竹葉石膏湯加蒲黃、蟬蛻、丹皮治之，犀角地黃湯亦治之。

總論曰：「汗者，陽分之水。血者，陰分之液。」陰與陽原無間隔，血與水本不相離，故汗出過多則傷血，下後亡津液則傷血，熱結膀胱則下血，是水病而不離乎血者也。吐血，咳血，必兼痰飲，血虛則口渴而津液不生，失血家往往水腫，瘀血化水，亦發為腫，是血病而不離乎水者也。故衄血家不可再發汗，以血病則陰液既虛，不可發汗，再傷氣分之水，以致陽分之液亦虛也。又先水腫再吐血者，不治，以水病不可重傷其血也。觀小柴胡調津液，而即治熱入血室。觀桃仁承氣破血結，而即治小便不利。皆是治水即以治血，治血即以治水。蓋在下焦，則血海、膀胱同居一地。在上焦，則肺主水道，心主血脈。在軀殼外，則汗出皮毛，血循經脈。一陰一陽，皆相聯屬，吾於水火血氣論已詳言之。人必深知此理，而後知治血理氣，調陰和陽之法，可以左右逢源。

血箭

從毛孔中流出一條血來，有似箭之射出，故名血箭。由心肺火盛，逼血從毛孔中出，治宜清心火，以除血出之源，涼血地黃湯加蒲黃。又宜瀉肺火，以斂皮毛之氣，使毛孔不滲瀉，則血自止，瀉白散加生地、蟬蛻、百合、五倍子、黃芩、蒲黃、杏仁、白芨。心肺兼治，宜用生地黃散。

血出過多，昏憒不省人事者，與吐衄血脫氣散無異，宜獨參湯加附片、蒲黃，當歸補血湯、十全大補湯皆可擇用。

外治法：水調桃花散，敷血孔則血止，或用京墨磨醋搽，或用十灰散乾糝，花蕊石散糝，均效。

血痣

血痣初起，其形如痣，漸大如豆，觸破時長流血水。此由肝經怒火，鬱血凝聚而成，內服丹梔逍遙散及涼血地黃湯。

觸破流血者，用花蕊石散糝之。血止後，用田螺散枯其本痣，另用生肌藥收口。未觸破，未流血者，古無治法，吾擬用虻蟲為末，薑、醋調搽，鬱金、三棱磨醋搽，真琥珀擦熱，每日數次，內服之藥如上。

血瘙

疥血點，血疙瘩，一切皮肉赤癢，名色不一，今統稱之曰血瘙。皆由血為風火所擾，火甚則起點，起疙瘩，風甚則生蟲，生癢。火甚赤痛者，涼血地黃湯加荊芥、蟬蛻、紅花、杏仁治之。風甚作癢者，和血消風散治之。知血瘙之病，則凡一切火游丹、漆瘡、風丹諸治法，總不外是。兼熱者，色白，或流黃水，照上二方，加蒼朮、赤苓。兼寒者，或青黯硬腫，加桂尖。

外用銀花、陳艾、川椒、食鹽煎水洗。另搽大楓丹，油調最妙。

瘡血

瘡者，血所凝結而成者也。或是寒凝，或是熱結，或是風腫，或是濕鬱，總是凝聚其血而成。初起總宜散血，血散則寒熱、風濕均無遺留之跡矣。其繼則調膿，化毒，此即吐膿條內所言，瘀血化膿之義。治宜托裡，使氣達瘡，所以蒸血成膿。蓋瘡之成由於血結；膿之成亦由血化。血何以能化成膿？得氣之蒸，而腐化成膿也。氣即是水，吾已論之屢矣。惟其氣即是水，故血隨氣化，亦變為水，不名為水而名膿，以其由血所化，較水更濃耳。毒既化膿，自不內攻，方其未潰，氣虛者難於蒸化，及其既化，雖氣實者，亦隨膿滲泄，而轉為氣虛矣。法宜固元以大補其氣，此與本書內證，原不干涉。然同是血病，故兼論之，以互相發明。蓋氣迫血，則逆而為吐衄；血滯氣，則凝而為瘡疽。氣迫血者，宜破氣以和血；血滯氣者，宜破血以和氣。故吐衄宜補血，血旺則氣平；諸瘡宜補氣，氣旺則血行也。至於既穿潰後，則軀殼已有破損，與壅閉之證迥別。試看針功，刺期門瀉肝，刺肺俞瀉氣，以一針之孔，尚能大瀉臟氣，況潰膿之孔甚大，其能大瀉內氣可知矣。故凡潰後，宜大補元氣，不似吐衄，乃氣盛血虛，只宜滋血以平氣，而不宜助氣以動血也。然瘡潰之餘，亦有瘀熱未清者，亦不得驟用溫補。吐血之後，亦有元陽大虛者，又不得拘守清涼。故吐血家，審其血亡，而氣亦隨亡，與陽氣不能攝血者，十全、養榮、歸脾、參附等湯，亦所宜用，瘡家潰後，固為必需之方，而亦有餘毒未盡，諸上方又其所忌，醫者不容執一。

諸瘡內治，初起腫硬，總宜散血，仙方活命飲主之。惡寒，無汗，加麻黃。發熱，心煩，加老連、石膏。大便燥結，加大黃。瘡肉頑梗黯滯，乃陰證結毒，無氣以發之也，加桂枝尖、生薑、大棗。瘡內平塌不起，以及走散，恐毒內攻，加黃耆、大棗、生薑。蓋血凝於氣分之際，血行則氣行，故以破血為主，是善調氣之法也。若吐衄，則是氣乘乎血分之內，氣降則血降，當以破氣為主，一內一外，反觀自知。

諸瘡調膿，宜以托裡消毒散為主。蓋血既凝而不化，則須補氣以與之戰，使蒸騰腐化，托令速潰。以瘡乃血凝氣分之病，惟恐氣不足以化之，故宜補氣而制血。若吐衄，則是氣乘血分，惟恐氣逆而血升，故宜平氣以調血，與此不同。

諸瘡既潰，屬於虛損，宜固元以益氣，內補黃耆湯主之。又審膿乾者，其氣虛，蓋氣既是水，氣不足，故水少而乾。且氣既不足，則不能送膿外出，故留滯而結膿管，黃耆建中湯，重加銀花、赤豆芽、當歸治之。若膿清者是血虛，膿為血所化，血少故膿清，當歸補血湯主之，炙甘草湯加黃耆亦治之，養榮湯亦治之。

又曰：「潰後屬虛，然亦有瘀未化盡者，仍不得峻補以留毒，內服托裡消毒散，外用烏金膏化之。此如失血，虛中夾瘀，亦不得關門逐賊。潰久而仍有膿管者，尤宜用烏金膏化之。若徒生其口，內毒攻發，終不愈也。此如乾血癆，內有乾血，非去其乾血，而新血亦不能生，皆虛中夾實，治血則虛虛，補虛則實實，未易療治，只得攻補兼施，以盡人事。」

又曰：「吐血止後，宜補血以調氣；瘡疽潰後，宜補氣以生血。吐衄在血分，氣實血虛也；瘡疽在氣分，血實氣虛也。」

外治之法：消腫宜遠志膏，用遠志酒煮搗敷，及金黃散。化腐去瘀，宜巴豆炒黑研點，名烏金膏，田螺捻子亦佳。生肌宜乳香、沒藥為末，名海浮散，再加珍珠，化腐生肌散亦佳。

治瘡之法，此不足以盡之，茲不過舉外證以勘內證，明於諸瘡之血，而吐衄之血乃愈明。

創血

刀傷出血，與吐衄不同，刀傷乃平人被傷出血，既無偏陰偏陽之病，故一昧止血為要。止得一分血，則保得一分命。其止血亦不分陰陽，有以涼藥敷上而血止者，桃花散是也。有以熱藥敷上而血止者，黑薑灰是也。不似吐衄，出於偏陰偏陽之病氣，故吐衄家止血，必以治病氣為主，病氣退，斯吐衄亦退，與刀傷迥不同也。然刀傷二三日後，則亦與吐衄略同，有瘀血腫痛者，宜消瘀血，刀口敷花蕊石散，腫處用乳香、沒藥、麝香、三七、蔥白搗敷，瘀血消散則痛腫自除，內服洞丸治之。

刀傷去血過多，傷其陰分，證見心煩，發熱，口渴，法宜補氣以生血，血足津生則不渴矣，聖愈湯加棗仁、花粉、兒茶、乳香、沒藥、甘草。此在吐衄，則宜補血而抑氣，以內證係血分之氣，不可使氣乘血也。刀傷乃是氣分之血，故宜補氣以生血，氣達患處乃能生肌，氣充肌膚乃能行血，與治內證者不同。其有氣虛不能統血，氣寒不能生血者，則宜八珍、養榮、參附等湯，以固氣者固血，吐血家亦間用此等藥物。然刀傷之血，在氣分，皮膚尤衛氣所統，破其皮膚，氣先漏泄，故以補氣為主。若內證吐血屬陰分，血傷而氣未傷，故以補血為主。醫者須分別內外，而知其同中之異，異中之同，則得之矣。

客問：「刀傷何以善於冒風？」答曰：「人之所以衛外者，全賴衛氣，衛氣生於膀胱，達於三焦，外循肌肉，充於皮毛，如室之有壁，宅之有墻，外邪不得而入也。今既破其皮肉，是猶壁之有穴，墻之有竇，揖盜而招之入也。是以刀傷更易外感，病見發熱，頭痛，牙關緊閉，吐痰，抽掣，角弓反張，皆是衛氣為病，所不同者，多一出血證而已，治法列後。

無汗者為風中挾寒，閉其皮毛，宜用小柴胡湯加荊芥、防風、紫蘇。蓋小柴胡乃治熱入血室之方，凡外邪干血分者，小柴胡湯皆能疏理而和解之。加宣助衛氣之藥，則偏治衛氣，而主發汗矣。破傷風治法如是，即失血家虛人感傷，以及產後傷寒治法，皆可參知。若刀傷去血過多，不可再發汗者，宜當歸地黃湯，即四物湯加去風之藥，以補血而驅邪也。失血家吐血過多，與產後去血過多，而復得感冒之症者，與此治法無異，皆宜先滋其血，以助汗源，後宣其氣，以解外邪。

有汗者，為風中挾熱，沸出肌肉之間，法宜清散其熱，當歸芎黃湯加僵蠶、蟬蛻。若兼便結者，加大黃治之。此即《傷寒論》發熱，汗出，用白虎湯。燥結者，用承氣湯之意。醫者得其意而變化之，自有許多法門。

夫刀傷，氣分之血病也。故邪在表者，從氣分以發之；邪在裡者，從氣分以奪之；邪在半表半裡者，從氣分以和之。兼用血藥斡旋其間，血調而氣亦調，氣調而血愈治矣。若失血家，乃血中之氣病也，故有感冒則但取調血，而兼用氣分之藥，以斡旋之，與此同而不同。

凡是刀傷冒風，宜僵蠶、蟬蛻搗和蔥白敷之，力能拔風消腫，神效。

刀傷潰爛，與瘡同治，此即吐膿條內，所謂瘀血變化成膿之說也。血凝不散，為氣所蒸，則化而成膿。血者，陰也，氣者，陽也，陰從陽化，故膿似水，以氣之所化，即為水也。而又非水者，則以其為血所化，仍不失血之本質，故稠濁似水，實則水與血交併而成形者也。故凡去膿之藥，即是去水之藥，而提膿之藥，又即是乾水之藥，內服八珍湯加苡仁、木通，六君子湯加當歸、赤豆芽治之。外敷化腐生肌散，提膿加龍骨，生肌加珍珠。

此舉刀傷之血與吐衄之血，較論其義，務期血證，互勘而明。其於刀傷治法，固未詳也，然其理已具，識者鑒之。

跌打血

跌打折傷一切，雖非失血之正病，而其傷損血脈與失血之理，固有可參，因併論之。凡跌打已見破皮出血者，與刀傷治法無異，外用花蕊石散敷之，內服化腐生肌散，血止瘀去而愈。如流血不止者，恐其血瀉盡，則氣散而死。去血過多，心神不附，則煩躁而死。宜用當歸補血湯加棗仁、人參、朱砂、白蠟、茯神、甘草治之，外用人參為末，珍珠、血竭、象皮末糝之。如亡血過多，煩躁，口渴，發熱，頭暈等證，宜大補其血，聖愈湯加棗仁、麥冬、柴胡、花粉、丹皮、朱砂，或用獨參湯亦可。此條可悟失血過多，陰虛發渴之理。凡跌打未破皮者，其血壞損，傷其肌肉則腫痛，傷其肋骨則折碎，在腰脅間則滯痛。傷重者，制命不治，不制命者，凡是疼痛，皆瘀血凝滯之故也。無論接骨逐瘀，總以洞丸去大黃加續斷、碎蛇治之，外用自然銅、官桂、沒藥、乳香、桂枝、大黃、虻蟲、蟅蟲，酒調敷之自效。若是已傷之血，流注結滯，著而不去者，須逐去之，否則或發為吐血，或釀作癰膿，反為難治，宜當歸導赤湯下之。若已發吐血，便從吐血法治之。若已發癰膿，便從癰膿法治之。

跌打最危險者，則有血攻心肺之症。血攻心者，心痛欲死，或心煩亂，或昏迷不省人事，歸芎散加乳香、沒藥治之，失笑散亦治之。此與產婦血攻心，血迷心，治法略同。血攻肺者，面黑，胸脹，發喘，作渴，乃氣虛，血乘肺也。婦科治產後氣虛，瘀血入肺，面如茄色，急用參蘇飲救之。《金鑑》載跌打血乘肺者，亦用此方。所謂乘肺，非第乘肺之氣分而已，乃是血干肺臟之危候。肺為清虛之府，其氣能下行，以治節諸臟，則氣順而血自寧。其氣不順，則血干氣分，而為吐衄。今其血直干肺臟，較之干氣分者為更危殆，急用人參以補肺，肺得補則節制行而氣下降，使血亦隨氣而下，再用蘇木以行血，血氣順行，或可救於萬一。夫如此危候，仍不外清金保肺，以助其治節，則凡一切血症，其當清金保肺，以助其治節，舉可知矣。第肺虛而治節不行者，則宜人參以保肺；肺實而治節不行者，則宜葶藶以瀉肺；肺寒而治節不行者，則宜薑、半以溫肺；肺熱而治節不行者，則宜知、芩以清肺。一切血證，治肺之法，均可從此隅反。

跌打後有作嘔者，以損傷之人，受驚，發怒，肝氣無有不動者也。肝木傷肺，是以發嘔，小柴胡湯加丹皮、青皮、桃仁治之。

跌打後有咳、衄、喘逆者，乃血蘊於氣分之中，宜十味參蘇飲，以疏發其氣，氣散則血散，與內傷咳衄者不同。內傷咳血，是氣蘊於血分之中，若發其氣，愈鼓動其血，而不寧矣，故以清理其血為主，二者須對看。

內有瘀血則發渴，血虛亦發渴。有瘀血者，身痛，便結，玉燭散治之。血虛，發渴者，心煩不寐，盜汗身熱，竹葉石膏湯加生地治之。凡失血發渴者，可以類推。

跌打損傷，既愈之後，有遇節候，或逢陰雨，或逢濕熱，傷處每作疼痛，甚則作寒作熱，此乃瘀血著而未去，留伏經絡之間。不遇天氣節候，其身中運行之氣，習慣而不相驚，一遇天氣節候蒸動，則不能安然內伏，故作痛也。宜小調經湯、小溫經湯、通脈四逆湯，隨其上下內外，以分治之。

卷四（血下泄證治六條）

便血

「大腸者，傳導之官，化物出焉。」謂大腸下脾胃之化物，為中宮作傳導之官，故呼為地道，乃宮中之出路也。其經與肺相表裏，肺為清金，大腸即為燥金，在五行本屬一家，故診脈者，可於肺部診大腸焉。大腸之所以能傳送者，全賴於氣。氣者，肺之所主，不獨大腸賴肺氣之傳送，即小便亦賴肺氣以化行，此乃肺金治節之能事，而大腸之氣化，金道又與之合，故治病者多治肺也。大腸位居下部，又係腎之所司，《內經》云：「腎開竅於二陰。」又曰：「腎為胃關。」故必腎陰充足，則大腸腴潤。厥陰肝脈又繞後陰，腸與胞室又並域而居，故肝經與腸亦相干涉。是以大腸之病，有由中氣虛陷，濕熱下注者；有由肺經遺熱，傳於大腸者；有由腎經陰虛，不能潤腸者；有由肝經血熱，滲漏入腸者，乃大腸與各臟相連之義也。但病所由來，則自各臟而生，至病已在腸，則不能復還各臟，必先治腸以去其標，後治各臟以清其源，故病愈而永不發矣。

先血後便為近血，謂其血即聚於大腸，去肛門近，故曰近血，此有兩等證治：一為臟毒下血。一為腸風下血。

臟毒者，肛門腫硬，疼痛流血，與痔漏相似。仲景用赤豆當歸散主之，取赤豆芽以疏鬱，取當歸以和血。赤豆性能利濕，發芽赤色，則入血分，以為排解之用。當歸潤滑養血，以滋大腸，則不秘結。仲景略示其端，以為治臟毒者，必須利濕熱，和血脈也。非謂此二藥外，別無治臟毒之法。吾即此藥引而伸之，若大腫大痛，大便不通者，宜解毒湯，取防風、枳殼等疏理其氣，即赤豆芽義也。取大黃、赤芍等滑利其血，即仲景用當歸之義也。若大便不結，腫痛不甚者，不須重劑，用四物湯加地榆、荊芥、槐角、丹皮、黃芩、土茯苓、地膚子、苡仁、檳榔治之。四物湯，即仲景用當歸養血之義，所加諸藥即仲景用赤豆芽以疏利濕熱，而解血鬱也。仲景但用養血疏鬱，今恐濕熱難解，故兼用清藥。欲止血者，兼服十灰散，亦可。

臟毒久不愈者，必治肝胃。血者，肝所司。腸者，胃之關。胃若不輸濕熱於腸，從何而結為臟毒哉？肝之血分如無風火，則亦不迫結肛門矣。治胃，宜清胃散加銀花、土茯苓、防己、黃柏、苡仁、車前子，升清降濁，使陽明之濕熱不再下注，則臟毒自愈。治肝者，宜龍膽瀉肝湯、逍遙散。

又有肺經遺熱，傳於大腸，而久不愈者，必見寸脈浮數洪澀，口渴，溺黃，咳逆等病，方用人參清肺湯，取烏梅、粟殼酸澀之品，以收斂肺氣，而餘藥安肺，肺自不遺熱與腸矣。若去此二味，而用薄荷、桔梗以代之，則又義取解散，在人變化耳。

腸風者，肛門不腫痛，而但下血耳。臟毒下血多濁，腸風下血多清。仲景書無腸風之名，然《傷寒論》云：「太陽病，以火攻之，不得汗，其人必躁，到經不解，必圊血。」「太陽病，下之，脈浮滑者，必下血。」兩條皆謂太陽外邪內陷而下血，又云：「陽明病，下血，譫語者，為熱入血室。」厥陰篇云：「若厥而嘔，胸脅煩滿者，其後必便血。」此即今所謂腸風下血之義。夫腸居下部，風從何而襲之哉？所以有風者，外則太陽風邪，傳入陽明，協熱而下血；內則厥陰肝木，虛熱生風，風氣煽動而血下。風為陽邪，久則變火，治火即是治風。凡治腸風下血，總以清火養血為主，火清血寧而風自熄矣。《壽世保元》用槐角丸統治之，而未明言其義。吾謂此方，荊、防治太陽陽明傳入之風，烏梅、川芎治肝木內動之風，餘藥寧血清火，以成厥功，宜其得效。然而外風協熱，宜得仲景葛根黃連黃芩湯之意，使內陷之邪，上升外達，不致下迫，斯止矣。治病之法，高者抑之，下者舉之，吐衄所以必降氣，下血所以必升舉也。升舉非第補中益氣之謂，開提疏發，皆是升舉，葛根黃連黃芩湯加荊芥、當歸、柴胡、白芍、槐花、地榆、桔梗治之。若肝經風熱內煽而下血者，必見脅腹脹滿，口苦，多怒，或兼寒熱，宜瀉青丸治之，逍遙散、小柴胡均可加減出入。謹按：肝風所以能下血者何也？肝主血，血室又居大腸膀胱之間，故熱入血室，有小便下血之證，內有積血，有大便黑色之證。蓋肝血上干，從濁道則吐，從清道則衄；肝血下滲，從清道則尿血，從濁道則下血。肝為風木之臟，而主藏血，風動血不得藏，而有腸風、下血之症，上數方力足平之，或用《濟生》烏梅丸亦妙，以烏梅斂肝風，以僵蠶息肝風，風平火息，而血自寧矣。然肝風動血，宜得仲景白頭翁湯之意，以清火消風較有力量，或四物湯合白頭翁湯，兼補其血。治風先治血，血行風自滅，此之謂也。如無白頭翁，則擇柴胡、青蒿、白薇代之。桑寄生得風氣而生，代白頭翁更佳。又曰：「肝經之橫，以肺經不能平木，故也。」肺與大腸又相表裏，借治肺經，亦隔治之一法，虛者人參清肺湯，實者人參瀉肝湯。

凡腸風、臟毒，下血過多，陰分虧損，久不愈者，腎經必虛，宜滋陰臟連丸，啟腎陰以達大腸最妙，六味丸加蓯蓉、槐角皆宜。

先便後血為遠血，謂其血在胃中，去肛門遠，故便後始下，因名遠血，即古所謂陰結下血也，黃土湯主之。黃土名湯，明示此症係中宮不守，血無所攝而下也。佐以附子者，以陽氣下陷，非此不能舉之。使黃芩者，以血虛則生火，故用黃芩以清之。仲景此方，原主溫暖中宮，所用黃芩，乃以濟附子之性，使不燥烈，免傷陰血。普明子謂此症必脈細無力，唇淡口和，四肢清冷，用理中湯加歸、芍，或歸脾湯、十全大補湯，時醫多用補中益氣湯，以升提之，皆黃土湯之意。凡中土不能攝血者，數方可以隨用，但仲景用溫藥，兼用清藥，知血之所以不寧者，多是有火擾之。凡氣實者，則上干，氣虛者則下陷。今醫但用溫補升提之藥，雖得治氣虛之法，而未得治血擾之法，予即仲景之意，分別言之。若陰虛火旺，壯火食氣，脾陰虛而肺氣燥，失其斂攝之制者，人參清肺湯治之。若肝經怒火，肺經憂鬱，以致血不藏攝者，歸脾湯加炒梔、麥冬、阿膠、五味，或用丹梔逍遙散加阿膠、桑寄生、地榆，此即黃土湯主用黃芩之義也。若係虛損不足，下血過多，脾氣不固，腎氣不強，面色萎黃，手足清厥，六脈微弱虛浮者，宜大補肝、脾、腎三經，人參養榮湯補脾，膠艾四物湯加巴戟、甘草補肝，斷紅丸補腎，此即黃土湯主用附子之義也。能從此擴而充之，自有許多變化，豈楮墨間所能盡者。

予按：此證，與婦人崩漏無異，女子崩中屬虛陷，此病亦屬虛陷。女子崩中屬虛寒，而亦兼有虛熱者。男子此症亦屬虛寒，而亦兼有虛熱者。蓋女子之血有經，男子之血亦有經，同是離經之血下泄而出，故病情相類也。但所出之竅，各有不同。崩漏出前陰，故多治肝，以和血室。便血出後陰，故兼治肺、腎，以固腸氣。腎主下焦，主化氣上升，腎足則氣不下陷。肺與腸相表裏，肺氣斂則腸氣自固。醫者能知此理，而又參用女子崩中之法，可以盡其調治。

又按：此證，與吐衄同是血病，然一則其氣上行，一則其氣下行，故虛實治法，略有不同。

便膿

此證有二，一是內癰，一是痢疾。

內癰在上中焦者，其膿已潰，嘔吐而出。在下焦者，或少腹癰、小腸癰、脅癰、肝癰，膿血均從大便瀉出。初起時，其部分必隱隱刺痛，脹滿，脈沉滑數，甚則痛如刀錐。欲病此者，未有口不發渴。大凡血積，均應發渴。癰初起，血已凝聚，故應發渴，此時急奪其血，則不釀為膿，以免潰爛之險，用丹皮湯加乳香、沒藥、柴胡、荊芥、山甲治之。如血已化膿，便宜排膿，赤豆苡仁湯逐水即是排膿。潰後屬虛，宜補養生肌，八珍湯主之。參看吐膿門自詳。

客問：「積血何以變而成膿？」答曰：「血者，陰之質也。隨氣運行，氣盛則血充，氣衰則血竭，氣著則血滯，氣升則血騰，故血之運，氣運之，即瘀血之行，亦氣之行。血瘀於經絡臟腑之間，既無足能行，亦無門可出，惟賴氣運之，使從油膜達腸胃，隨大便而出，是氣行而血自不留也。若氣不運之，而反與相結，氣為血所鬱則痛，血為氣所蒸則化為膿。今舉外證比例，凡氣盛者，瘡易托化，氣虛者，瘡難托化。氣即水也，氣至則水至，故血從氣化，則從其水之形，而變為膿。刀傷黏水，亦從水而化膿。水即氣之質，血從氣化，有如此者。是故閃跌血積，得氣化之，則腫處成膿，不得氣化之，則腫處仍是血。以知血從氣，氣運血，凡治血者必調氣，使氣不為血之病，而為血之用，斯得之矣。」

痢疾便膿者，其症裡急後重，欲便不便，或白，或赤，或赤白相半，或下痢垢濁，皆非膿而似膿者也。夫胃腸之中，除卻糟粕，只微有脂膏水液而已。膏脂屬血分，水液屬氣分，病氣分則水混而為白痢，病血分則血擾而為赤痢，氣血交病，則赤白相半。由何處釀成真膿，而從大便泄出哉？有之，則毒聚腸胃，將腸胃膏脂血肉，蒸化為膿，或下如爛瓜，或如屋漏水，此腐腸潰胃之危候，與癰瘡之腐爛無異，此非尋常治痢之法所能克也。吾今借仲景之法證之，乃得有膽有識之術。仲景云：「陽明病，脈數，下不止，必協熱而便膿血。」「少陰病，下利，便膿血者，可刺。」「厥陰病，脈數而渴者，必圊膿血，以有熱故也。」此雖無方，然曰可刺，曰有熱，故也，已示人瀉濕清熱之法。防風通聖散去麻黃、芒硝，加赤豆、防己，為表裏瀉實之大劑。地榆散，為清熱之通劑。仲景又曰：「少陰病，下利，便膿血者，桃花湯主之。」此湯溫澀，似與可刺有熱之說，大相徑庭，不知病久，則熱隨膿血而瀉，實變為虛，觀癰膿潰後屬虛損，則知便膿血久而屬虛症。譬之天時，其初則酷暑流金，轉瞬而涼飈振落，衣夏葛者，不得不換冬裘矣。況腸胃血液既化為膿，恐其滑脫，故主桃花湯，溫澀填補之。一服愈，餘勿服者，仲景意謂此乃急時澀脫之法，止後便當滌除餘病，無以澀傷氣，無以燥傷陰也。蓋膿血乃傷陰之病，故一時權宜，而少用乾薑，後仍不可多服也。吾推其意，審其病後有虛熱者，逍遙散、歸脾湯加柴胡、山梔、寸冬、花粉，此祖桃花湯用糯米之意。審其病後有虛寒者，六君子加當歸、炒乾薑、白芍，或人參養榮湯皆可，此祖桃花湯用乾薑之意。成無己注桃花湯，謂陽證內熱，則溢出鮮血，陰證內寒，則下紫血如豚肝，是明以桃花湯，為治陰證之方。惟即鮮血分陰陽，未能的確，蓋色不足憑。凡痢證，須審脈微沉遲，手足厥冷，腹痛喜按，唇淡，口和為陰證，附子理中湯加當歸、白芍、木香，此乃補桃花湯所不逮者矣。消渴，口熱，胸腹脹滿，堅實拒按，為熱證，則用三一承氣湯。此乃可盡仲景有熱可刺之能事矣。

至於尋常紅白，則不須如此重劑。病在水分者，痢下白濁，此如暑雨不時，行潦污漲，是濕甚而傷氣也。審其脈數，身熱，口渴者，為熱濕，宜清利之，四逆散合豬苓湯去阿膠，再加厚朴、老連、枯芩、黃柏。審其脈沉弦遲，口不渴，手足清冷者，為寒濕，胃苓湯加煨薑。有食積者，均再加麥芽、神麴、山楂、萊菔子。白痢之故，總是水不清之故，水即氣也，吾於〈水火論〉已詳言之，故調氣即是治水。導水須於上源，調氣以肺為主，是治肺乃清水之源，即是調氣之本。細思此病發於秋時，秋乃肺金主氣，金不清肅，是以水濁氣滯而為痢。知此理，則知迫注者，肺之肅；不通者，金之收也。人參瀉肺湯以導其滯，小柴胡加花粉、杏仁、枳殼、桑皮、茯苓、知母、桔梗以和之，人參清肺湯以收功。此乃專為治肺立法，示醫者以法門，使知所從事，非臨證必用此方也。且病無單見，未有肺病而餘臟不病者，故臨證時尚須變化。病在血分者，則利下純紅，口渴，便短，裡急後重。脈滑大者，地榆散加酒軍、枳殼、厚朴、苡仁、澤瀉。脈細數者，不必下之，但用原方。若血黯黑，脈遲，手足冷者，屬虛寒，黃土湯治之。紅痢之故，總是血分為病，血生於心火，而下藏於肝。肝木內寄相火，血足則能濟火，火平則能生血。如火太旺，則逼血妄行，故血痢多痛如刀錐，乃血痛也。肺金當秋，克制肝木，肝不得達，故鬱結不解，而失其疏泄之令，是以塞而不通，調肝則木火得疏泄，而血分自寧。達木火之鬱，宜小柴胡去半夏加當歸、白芍，白頭翁湯，或四物湯加蒲黃、五靈脂、延胡索、黃柏、龍膽草、黃芩、柴胡、桑寄生。肝風不煽，則火息，鉤藤、青蒿、白頭翁、柴胡、桑寄生，皆清風之品，僵蠶、蟬蛻亦能祛風。肝氣不遏則血暢，香附、檳榔、橘核、青皮、沉香、牡蠣，皆散利肝氣之品。茯苓、膽草、秦皮、枯芩，又清肝火之品。當歸、生地、阿膠、白芍，又滋肝血之品。桃仁、地榆、五靈脂、川芎，又行肝血之品。知理肝之法，而治血痢無難。肝藏血，即一切血證，總不外理肝也。各書痢證門，無此論說，予從各書旁通會悟而出，實先從吾〈陰陽水火血氣論〉得其原委，故此論精確，不似他書捉影。

客曰：「凡泄瀉皆脾胃所主，痢亦泄瀉之類，何以不主脾胃哉？」答曰：「滲泄、洞泄誠屬脾胃，故《內經》曰：『長夏，善病洞泄、寒中。』以長夏為脾主氣，故也。痢發則多在秋天，而其情理脈證，亦與洞泄不同，雖關於脾胃，而要以肝肺為主，乃得致病之源。」

噤口者，下痢，不食，是火熱濁攻，胃氣被傷而不開，各書俱遵丹溪，用石蓮湯。《金鑒》謂：「內熱盛，上衝心，作嘔。噤口者，用大黃、黃連，好酒煎服以攻之。」按：腸胃所以能食者，以胃有津液，清和潤澤，是以思食。西洋醫雖滯於跡，亦間有可信處，言穀入於胃，即有胃津注之，將穀渾化如糜，常探胃津攪飯，頃刻亦化為糜。據此論說，則胃之思食，全是胃津使然。試觀犬欲得肉，則涎出於口，此涎即欲食之本也。人之胃津，其思食之情亦類乎此。今胃為邪熱、濁氣所攻踞，其清和之津，盡化而為濁滯，下注於大腸，則為痢，停聚胃中，則拒不納食。丹溪石蓮湯，雖知清火補胃，然石蓮是蓮米有黑殼者，今醫用石蓮子，不知何物，斷不可用，即蓮米性亦帶澀，痢證宜滑以去著，澀乃所忌，且胃中濁滯，非洗滌變化不為功。此方雖寒熱未差，然未能洗滌其滯，變化其濁，非起死回生之方也。清溫敗毒飲、竹葉石膏湯、人參白虎湯、麥冬養榮湯出入加減，庶可以洗胃變津，為開胃進食之良法。至嘔不食，《金鑒》用二黃好酒，取其峻快以攻逆，然治逆洵為得法，而不知化生胃津，終未得進食之本也。吾意以為宜用大柴胡湯加石膏、花粉、人參，則攻逆生津，開胃進食，兩面俱到。治噤口者，從無此論，吾今悟出切實之理，為斯人大聲疾呼。海始欲以文章報國，令已自分不能，庶幾發明此道，稍有補於斯民歟。

查對各書，言痢證者，說法不一。張景岳主溫，朱丹溪主涼，喻嘉言主發汗利水，陳修園主寒熱合治，皆有至理。景岳謂：「夏月貪涼，過食生冷，至秋伏陰內動，應時而為下痢，佐關煎治之。」此即仲景下利不止，用四逆湯、桃花湯之意，乃虛寒治法。然必須有虛寒實據，乃用此法。朱丹溪謂：「濕熱蒸灼，氣血為黏膩，用黃連解毒湯。」是即仲景白頭翁湯意也。此類最多，然必有熱證之實據，乃用此法。喻嘉言謂：「宜從汗先解其外，外邪內陷而為痢，必用逆流挽舟之法，引其邪而出於外，人參敗毒散主之。」此即仲景協熱下痢，用葛根黃連黃芩湯之意。第仲景升發邪氣，兼清其熱，而喻則辛溫升散，未能兩面俱到。即如仲景白頭翁湯，亦取白頭翁能升達其氣，知開提疏發，為治下迫後重之良方。喻嘉言自以逆流挽舟，獨得其秘，而未能根柢仲景，是以得半遺全。吾擬用柴胡湯去半夏，加花粉、當歸、白芍、枳殼、粉葛，自謂升發清降，兩得其治。喻氏又謂：「若熱已奔迫大腸者，毋庸更從外解，急開支河，從小便而順導之，《金匱》紫參湯，訶黎勒散主之。」此即仲景利不止者，當利其小便之意。大清涼散，藥徹內外，最有力。從高原導水，使不浸漬腸胃，擬用甘桔湯加桑皮、杏仁、枳殼、防己、木通、石膏、雲苓、苡仁、柴胡、薄荷、生薑、白芍治之。斯於喻氏發表利水之法，或更有發明。陳修園謂：「此證有臟寒腑熱，胃寒腸熱之辨，仲景瀉心湯，擇用如神。」余謂寒熱合病，必有寒熱兼見之實證，不得籠統言之，而混用寒熱雜方也。即如仲景烏梅丸所治之證，「消渴，氣上衝心，心中疼熱，饑不欲食」，此熱證之實據也。「食即吐蛔，下之，利不止」，此寒證之實據也。惟其有此腑熱、臟寒之實據，故用烏梅丸，兼寒熱治之。又如仲景生薑瀉心湯，所治之證云：「心下痞硬，乾噫食臭」，此火證也。「脅下有水氣，腹中雷鳴」，此水病也。惟其有此火在胃中，水在腸間之實據，故用生薑瀉心湯治之。「初頭硬，大便後半溏」者，此胃中有寒，腸中有熱，陳修園擬用理中湯加大黃，此皆有寒熱兼見之實據。醫者辨證必如是之嚴，而後用藥處方，不失銖黍。以上四家治法，合而用之，而治痢不虞束手矣。

黃坤載曰：「人之大便，所以不失其常者，以肺主傳送，而腸不停，肝主疏泄，而肛不閉，宜用參、朮以助肺之傳送，用桂枝以助肝之疏泄。」此黃氏論大便秘結之語也。吾從此語旁通之，而因得痢證之原，以知痢者，肺氣傳送太力，故暴注大腸；肝氣鬱而不疏，故肛門閉塞，欲便不便，而為逼脹。此從黃氏之論推求之，而痢證迫而不通之故，誠可識矣。第桂枝、參、朮，與痢證不合。痢證肺氣之奔迫，以其火熱暴注也，故《傷寒論》飲食入胃，即下利清水完穀者，乃肺之傳送太急，熱之至也，宜急下之。據此，則治奔迫者，當以清火為主，人參清肺、瀉肺二湯治之。肝氣不得疏泄，亦由木鬱為火，結而不暢。桂枝溫木，是益其火，得毋慮不戢自焚乎？觀仲景白頭翁湯用秦皮、白頭翁，以涼達肝木；四逆散裡急後重者，加薤白以疏鬱，則知助肝疏泄之法矣。當歸蘆薈丸、瀉肝湯、丹梔逍遙散加減治之。至於和肝調肺，止奔迫，解鬱閉，一方而肝肺並治者，自古無之。余擬用白頭翁湯加石膏、知母、杏仁、桔梗、枳殼、檳榔、柴胡、麥芽、當歸、白芍、甘草治之。輕劑則用小柴胡加歸、芍、杏仁、桔梗、枳殼、檳榔、麥芽、花粉，調和肺肝，則肺氣不迫注，肝氣得開利矣。又或肝氣欲泄而下注，肺氣欲收而不開，故痢多發於秋。秋金肺氣閉而不開，肝氣決裂而不遏，是以迫痛。此又從黃氏之義，另翻一解，而各書均不載者也。治宜甘桔湯加白芍，以桔梗開提肺氣，以白芍平治肝木。本此意以為加減，則鱉甲、龍膽草、青皮、秦皮、蘆薈皆平肝之藥，當歸、生地、桃仁、五靈脂、延胡索皆治肝經血分之藥，黃芩、麥門冬、桑皮、知母皆清肺之藥，枳殼、貝母、杏仁、陳皮皆肺經調氣之藥，隨宜致用，變化在人，烏有不治之痢哉？

「調血則便膿自愈」、「調氣則後重自除」，此二語，為千古治痢之定法，而亦相沿治痢之套法耳。蓋泛言調血，則歸、芍、地榆用盡而不效；泛言調氣，而陳皮、木香多服而無功。不知木香、陳皮，乃調脾氣之藥，痢雖脾病，而其所以逼迫者，肝肺之咎也。知調肝肺，則善調氣矣。血乃血海所總司，血海居大腸之間，故痢症臍下極痛者，必有膿血，痛不甚者無膿血，以臍下血海之血痛，故也。知理血海，則善治血矣。

普明子謂：「痢證多兼食積，宜用枳殼、厚朴、大黃，輕則用山楂、神麴、萊菔子、麥芽。」此論最淺而中肯。

久痢不止，肺氣下泄，則魄隨之陷，而魄脫則死。肺藏魄，治宜調補肺氣，人參清肺湯以固之。如寒滑者，桃花湯治之。仲景訶黎勒散，即是清肺固脫之方。四神丸、烏梅丸皆是桃花湯之義。方難盡舉，升提固澀，總須分寒熱用藥，斯無差爽。

休息痢者，止而復作，乃固澀太早，留邪在內，故時復發作，治宜按上治痢之法，視何經見證，則用何經之藥，以消除其邪，伏邪既去，而邪自不作。如羊脂、白蜜、黃連末服，不過取滑去著，寒去火之義，尤未若視其邪所發見之情，而分經用藥，更為對證。

又補論曰：「凡噤口痢，上噤下痢，法宜和中。」此與霍亂對看自明。霍亂上吐下瀉，必以和中而愈，則知噤口痢，上噤下痢，亦必以和中而愈。第霍亂是中寒而發，為上下俱脫之證，法主理中湯以溫之。噤口痢上閉下滯，其為中熱可知。熱結於中，上下不開，和中之法，宜反理中湯諸藥，以寒涼治之，生薑瀉心湯去乾薑為宜，人參白虎湯亦佳。

尿血

膀胱與血室，並域而居，熱入血室，則蓄血，熱結膀胱，則尿血。尿乃水分之病，而亦干動血分者，以與血室並居，故相連累也。其致病之由，則有內外二因。

外因：乃太陽、陽明傳經之熱，結於下焦。其證身有寒熱，口渴，腹滿，小便不利，溺血疼痛，宜仲景桃仁承氣湯治之，小柴胡湯加桃仁、丹皮、牛膝，亦治之。

內因：乃心經遺熱於小腸，肝經遺熱於血室，其證淋秘割痛，小便點滴不通者，呼赤淋，治宜清熱。治心經遺熱，虛煩，不眠，或昏睡不醒，或舌咽作痛，或怔忡，懊憹，宜導赤飲加炒梔、連翹、丹皮、牛膝。治肝經遺熱，其證少腹滿，脅肋刺痛，口苦耳聾，或則寒熱往來，宜龍膽瀉肝湯加桃仁、丹皮、牛膝、鬱金。

尿血治心與肝而不愈者，當兼治其肺，肺為水之上源，金清則水清，水寧則血寧。蓋此證原是水病累血，故治水即是治血，人參瀉肺湯去大黃加苦參治之，清燥救肺湯加藕節、蒲黃亦治之。

以上結熱之證，其血溺出，皆有淋漓不通之象，乃尿血之實證也。此外又有虛證，溺出鮮血，如尿長流，絕無滯礙者，但當清熱滋虛，兼用止血之藥，無庸再行降利矣。蓋前陰有二竅，一為水竅，一為血室之竅。血竅在女子，則為胎孕之門；血竅在男子，則為施精之路，故女子血室之血，能由此崩漏而下；男子血室之血，亦能由此走泄而出。是以血尿之虛證，與女子崩漏之證無異，宜用四物湯加減治之。肝如鬱火者，加丹皮、炒梔子、柴胡、阿膠、芥灰。心經血虛火旺者，加黃連、阿膠、血餘。脾氣虛寒，不能攝血者，四肢清冷，脈微遲，面黯淡，加魚鰾、黃耆、人參、艾葉、黑薑、甘草五味治之。房勞傷腎，加鹿膠、海螵蛸、髮灰散治之。又有肺虛，不能治節其下，以致尿後滲血者，審係肺陰虛，則兼氣逆、痰咳、口渴等證，人參清肺湯主之。若肺陽虛，不能治下，則必有遺溺、足冷、水飲、喘、嗽之證，甘草乾薑湯治之。

經血

婦科已有專書，然男女血本同原，故並論之。經云：「女子二七而天癸至，任脈通，太衝脈盛，月事以時下，故能有子。」天癸者，謂先天腎中之動氣，化生癸水。至者，謂至於胞中也。水為陽氣所化，陽倡而陰必隨之。血者，陰也，衝任主之，故應癸水，而即輸血於胞中。血之應水而下，是謂以陰從陽，有如妻之從夫。衝任兩脈，皆起胞中，上屬陽明，陽明乃後天水穀之海，居中宮稱戊土。

化氣取汁，變赤為血，隨衝任兩脈，以下合癸水，是謂戊與癸合，男女皆然。男子主氣，故血從水化而為精；女子主血，故血從水化而為經。血是男子之精，水中有血，女子之經，血中有水，故行經前後，俱有水漿可驗。夫此水乃腎中衝陽之氣所生，氣亢則水竭，而血不濡，熱證於是乎生矣。氣寒則水冷，而血不運，寒證於是乎生矣。故凡調血，先須調水，調水即是調氣。氣生於腎，而主於肺；血生於胃，而藏於肝。以血海為肝之部分，肺金司氣之治節，又為水之上源，調血調水，人當知所從事矣。故或調氣中之水以滋血，或調血中之氣而利水，是女子調經之法，即凡為血證之治法，學者宜鑒觀之。

血熱者，水之不足也，因見行經趲前，發熱，口渴諸證，四物湯加天冬、麥冬、黃芩、花粉、柴胡、阿膠、牛膝等藥，以滋水者濡血，或用六味地黃湯以滋肺腎，亦能啟水之源，此以滋水為養血之法也。血寒者，水不溫也，因見經水後期，黯淡清冷之狀，以及凝滯疼痛兼作，四物湯加茯苓、甘草、桂枝、黑薑、附子等藥，以溫水者行氣，氣行則血行也。血虛者，行經太少，以及乾枯淡薄，諸虛證猶雜出難言。審係腎中天癸之水不足者，必骨熱氣逆，足痿，脈數，子宮乾澀，經血前後，均無漿水，宜左歸飲加菟絲、龜板、阿膠、麥冬、五味、蓯蓉，以滋天癸之水。審係胃虛，陽明衝任之血不足者，經水必淡，只有水漿，而少鮮血，宜炙甘草湯、養榮湯酌而用之，以補生血之源，而血虛可治矣。

血滯者，瘀血阻滯，因見身痛、腹脹、寒熱、帶漏、散經、閉經諸證，總是瘀血阻滯其氣。若無瘀血，則經自流通，安行無恙，何緣而錯雜變亂哉？凡此之類，故總以去瘀為要，四物湯加元胡、桃仁、香附、乳香、沒藥主之。有熱，加黃芩、黃連。有寒，加乾薑、附片。王清任血府逐瘀湯，膈下逐瘀湯皆宜。瘀血之甚者，非仲景土瓜根、下瘀血等湯不治，另詳瘀血門。

總而論之，血氣二者，原不相離，血中有氣，氣即是水，吾於本條，及〈水火氣血論〉已詳言之。知此，則如瘀血阻滯者，乃血阻其氣，是血之咎，故破散其血而氣自流通，桃仁、丹皮、五靈脂等，在所必用。血分有熱者，乃氣分之水不足以濡血，故令血熱，用梔、芩等以瀉火，瀉火即是滋水也。血分有寒者，乃氣分之水，水凝濕滯而不化，故濡滯不流通也，吳茱萸、細辛、桂枝、艾葉以溫水者溫血，水溫則氣和，氣和則血和。觀此，可知男子瘀血，熱結寒凝，治法與此皆無異矣。觀於生天癸以生血之法，則知男子滋腎養血之法。觀於補陽明以補血之原，則知男子補血之原矣。觀於滋肺以養血之法，則知男子生津以養血之法。以至血熱而水凝為痰，血虛而水溢為汗，同類異情，無不畢見。

崩帶

婦人面色青黃，肢體消瘦，心戰，腰酸，時下濁物，其物黃、赤、青、白、黯黑並下，是帶脈之血傷損而成，故名曰帶證。古法又分白濁一條，謂帶下是帶脈為病，其色污雜。白濁則是心、脾、腎三經為病，其色純白。而所用之方，仍相仿佛，其實同一病也，皆是帶脈為病。吾為指明曰：「白濁、五帶，所下似血非血，乃胞中之水也。此水清則為天癸，以濟經血，前論詳矣。此水濁則為白濁，為五帶，水濁而血因以濁矣。蓋帶脈下繫胞宮，中束人身，居身之中央，屬於脾經。脾經土氣衝和，則帶脈寧潔，而胞中之水清和，是以行經三日後，即有胞水，黃明如金，是腎中天癸之水，得帶脈脾土之制，而見黃潤之色，乃種子之的候，無病之月信也。若脾土失其衝和，不能制水，帶脈受傷，注於胞中，因發帶證，白濁污雜，治宜和脾以利水。治脾即是治帶，治帶即治水也。觀腎著湯，用白朮治腰痛如帶五千錢者。腎著名湯，明言是腎中水邪，著於帶脈，故從脾治之，以土治水，而帶脈自愈矣。即此可知女子帶證是水不清，濁證仍是水不清，不必強分，總以和脾利水為主，胃苓湯主之。挾熱者，去桂枝，加黃芩、黃連、黃柏。挾寒者，加細辛、吳萸。夫脾土鬱蒸，濕氣腐化，變生五帶，赤白污濁，理脾解鬱，宜逍遙散加防己、木通主之。熱加丹皮、梔子、黃柏。寒加臺烏藥、艾葉、砂仁。以上所論，雖未盡帶濁之治，然已得法門。學者推而廣之，遇熱證則硝、黃、甘遂，未必非宜；遇寒證則參、朮、耆、附，尤所必用。以及寒熱錯雜，皆可隨證制方。有紙筆不能盡傳者，在醫師之自悟也。」

崩漏者，非經期而下血之謂也。少者名曰漏下，多則名為血崩。行經而去血過多，如水之流不能止者，亦是血崩。古名崩中，謂血乃中州脾土所統攝，脾不攝血，是以崩潰，名曰崩中，示人治崩，必治中州也。月經名曰信水，以五行惟土主信，土旺則月水有信，土虛則失信而漏下，甚則崩中矣，治法總以治脾為主。或勞倦傷脾，或思慮饑飽傷脾，脾虛不攝，宜用歸脾湯加艾葉、阿膠、灶心土。大虛者，宜十全大補湯加阿膠、續斷、升麻、炮薑、棗仁、山萸肉，再用魚肚、鹿角霜、蓮米、薑、鹽燉食，以調養之。黃耆、糯米、當歸煎服，亦大補氣血。六君子、養榮湯、炙甘草湯，皆脾經補益之藥，可以加減用之。凡是崩中，此為正治。又有治肝以治脾之賊者，肝經怒火妄動，木鬱克土，火擾而血不寧，其人善怒，頭痛，口苦，目眩，脅腹脹滿，六脈弦數，與脾經虛寒之證，顯有不同，宜歸脾湯加丹皮、梔子、柴胡、白芍、麥冬、五味子，補脾土，清肝火，兩面俱到，或用丹梔逍遙散加牡蠣、阿膠、蒲黃。

謹按：帶漏雖是水病，而亦有夾瘀血者，以血阻氣滯，因生帶濁，小調經湯隨寒熱加減治之。崩中雖是血病，而實則因氣虛也。氣下陷，則水隨而瀉，水為血之倡，氣行則水行，水行則血行，宜服補氣之藥，以升其水，水升則血升矣，補中益氣治之。

合崩帶觀之，一是水病，一是血病，女子男子皆有血與水之病，宜通觀之。

產血

婦人胎中，有血衣以裹兒，血衣之下，又有水衣以襯墊之。將產則胎水先破，水衣先下，然後血衣破而兒生。兒生之後，血衣乃下。世謂水衣墊胎，水衣既行，則其胎顛墜，是以兒出，此乃著跡之論，未得其所以然也。夫胎產之事，乃關氣化，豈猶什物之襯墊懸墜所可擬者？吾為指出其理曰：「天地之大，總是以陽統陰。人身之生，總是以氣統血。氣乃腎中水化之陽，故氣著於物，還復為水，吾是以有氣即是水之論。婦人懷子墊胎之水衣，即氣也，胎乃氣載舉之，氣即是水，故水墊其胎，實則氣載其血也。將產之時，水衣先行，氣下行，故水下行，水行實則氣行也。氣既下行，則其胎血自隨之而下，血之從氣，又如妻之從夫，豈有氣行而血不行者哉？故胎之未生，氣載之；胎之將產，氣運之。知此，則知護胎者必調氣，催生者必行氣，而治一切血證皆宜治氣，均可於此悟出。」

將產之時，腰腹大痛者，以氣欲行，而血未行，血阻其氣，而氣必欲迫之使行，故令大痛。此必初胎初產之婦，血道新開，礙氣之行，故其痛極甚，或數產之婦，內有瘀血阻滯其氣，故令大痛。若壯婦身無瘀血，則將產時微痛而已，或微脹而已。蓋其氣行而血隨之下，血道既是熟路，又無瘀血阻滯，何痛之有？其極痛而胎不下者，催生之法，總宜行血，不使阻滯其氣，則氣下而胎隨以下，佛手散主之。交骨不開者，加敗龜板，及婦人油髮（燒灰），義總取於活血，血活則氣通，胎順而自生矣。

既產之後，身痛，腰痛，惡血不盡，阻滯其氣，故作痛也。蓋離經之血，必須下行不留，斯氣無阻滯，自不作痛，又能生長新血。若瘀血不去，則新血不生，且多痛楚，宜歸芎失笑散及生化湯治之。夫產後百脈空虛，亟宜補血，而猶力主去瘀者，瘀血不去，則新血斷無生理，吾於〈男女異同論〉已詳言之。雖產後大虛，仍以去瘀為急，去瘀正為生新計也。吐衄家須去瘀血，觀此益信。

產後血暈，由血隨氣上，迷亂心神，故眼前生花，甚者悶絕，口噤，神昏，氣冷。有下血過多而暈者，屬虛，但昏悶，煩亂而已，法當補血，宜炙甘草湯及八珍湯，加棗仁、龍骨、朱砂、丹皮。有下血少而暈者，乃惡露上搶於心，心下滿急，神昏，口噤，絕不知人，法當破血，宜當歸、延胡索、血竭、沒藥、荊芥穗、京墨（煅紅醋淬），童便引。血暈之證，吐衄家間亦有之，醫者不可不知。

產後血崩，乃榮氣空虛，不能攝血歸經，大劑歸脾湯主之。如兼汗出，氣喘者，乃是血脫、氣散之危證，參附湯加阿膠、熟地、茯苓、甘草以救之。然又有怒氣傷肝，肝氣橫決，血因不藏者，歸脾湯加炒梔子、阿膠、艾葉、柴胡，逍遙散加阿膠、牡蠣、棕炭、炒梔、蓮葉、香附皆宜。

敗血干肺，口鼻黑色，面如茄色，或發鼻衄，乃氣逆血升之危候，或則喘急，或咳逆欲死，總緣肺虛，不能治節其下，是以下行之血，得以上干，宜參蘇飲主之。鼻衄加杏仁。喘咳加五味。吐衄家，血干肺臟者，亦與此同。

敗血干心，心氣閉塞，舌強不語，神昏，譫語，如見鬼狀，宜歸芎失笑散加龍腦、朱砂、血竭、沒藥治之。牛膝散加棗仁、琥珀、熟地、人參，皆宜。

敗血干脾，則嘔逆，腹脹，不能飲食，生化湯加半夏、茯苓、枳殼、厚朴。如發為水腫，是血從水化而變為水，與血變為膿無異，既從水化，則從水治之，五苓散加蒲黃、丹皮以利之。

總之，血以下行為順，上行為逆，知產血上逆之為病，則愈知吐衄之血上逆為病也。但吐衄與產血，其病原不同，故治法亦異。此外尚有數證，乃產後多有之證，亦與吐衄義可參觀，因連類及之，條列如下：

產後喘促，最危之候，因榮血暴竭，衛氣無依，為血脫、氣散之證，宜參附湯飲之，四磨湯亦可。若因敗血乘肺，氣喘，目黑，鼻起煙煤者，是為肺氣將絕之證，參蘇飲治之。二證，一是腎氣虛脫而陽上越，一是肺氣虛竭而血上乘。兩方皆主人參，大生水津。水者，氣之母也，方主補氣，故用人參以滋水，滋水即是補氣。而陽上越者，佐附子以引之歸根；血上干者，佐蘇木以速之下降。誠產後救危之良方，男子血氣脫絕之證，亦不能外此義也。

產後汗出，身微似汗者吉，蓋產後血虛，微汗則氣來就血，陽來和陰。汗者，氣分之水也，產後血不足而氣有餘，故微泄其氣，以與血配，最吉之兆。若陰虛於內，陽浮於外，濈然汗出是為自汗，與微汗有別，法宜補陰而引陽，聖愈湯加附子、五味、麥冬、龍骨治之。若大汗亡陽，其汗如水之流，乃元氣脫散。氣即水也，氣脫故大汗，非大劑參附湯不能回陽。又有但頭汗出，劑頸而還者，乃血不得其和，氣因鬱而上蒸，故但頭汗，仲景謂之鬱冒，用小柴胡湯解之。盜汗，陰虛者，當歸六黃湯治之，此與吐衄家汗出諸證有相通處，宜參觀之。

產後發熱，因陰血暴傷，陽無所附，四物湯加炮薑，從陰引陽，為正治之法。若頭痛，惡寒而發熱者，屬外感，不當作尋常傷寒治之，惟宜用四物湯加荊芥、柴胡、蔥白，和血解表而愈。又有停食發熱者，必見脹悶、噯氣、嘔、噦等證，異功散加山楂、神麴、麥芽、厚朴、生薑治之。若因瘀血壅滯而發熱者，必見身腹等處刺痛之證，生化湯治之。若去血過多，煩躁，口渴，面赤，身熱者，當歸補血湯治之。若陰虛陽無所附，孤陽外越而發熱者，急進參附湯救之。《金鑒》此條，於產後發熱虛實之證略備，與男子亡血發熱者，治法相同。但亡血是血上行，產後是血下行，一逆一順，其間略有不同耳。

產後雜證猶多，所舉數條，皆與吐血之證有互相發明者，其餘不及備載，另有產科諸書可查。

又補論曰：「產後氣下泄，故多脫證；吐血氣上逆，故少脫證。吐血之脫證皆宜降，產後之脫證則宜升，此絕不同。」

卷五（血中瘀證治五條）

瘀血

吐衄，便漏，其血無不離經，凡係離經之血，與榮養周身之血，已睽絕而不合。其已入胃中者，聽其吐下可也。其在經脈中，而未入於胃者，急宜用藥消除，或化從小便出，或逐從大便出，務使不留，則無餘邪為患。此血在身，不能加於好血，而反阻新血之化機，故凡血證，總以去瘀為要。世謂血塊為瘀，清血非瘀，黑色為瘀，鮮血非瘀，此論不確。蓋血初離經，清血也，鮮血也，然既是離經之血，雖清血、鮮血，亦是瘀血。離經既久，則其血變為紫血。譬如皮膚被杖，血初被傷，其色紅腫，可知血初離經，仍是鮮血。被杖數日，色變青黑，可知離經既久，其血變作紫黑也。此血在經絡之中，雖已紫黑，仍是清血，非血塊也。是以能隨氣運行，走入腸胃，吐下而出。設在經絡之中，即是血塊，如何能走入腸胃耶？至於血塊，乃血入腸胃，停留片時，立即凝結，觀宰割豬羊，滴血盆中，即時凝結，便可知矣，故凡吐衄，無論清凝鮮黑，總以去瘀為先，且既有瘀血，便有瘀血之證，醫者按證治之，無庸畏阻。

瘀血攻心，心痛，頭暈，神氣昏迷，不省人事，無論產婦及吐衄家，有此證者，乃為危候，急降其血而保其心，用歸芎失笑散加琥珀、朱砂、麝香治之，或歸芎湯調血竭、乳香末，亦佳。

瘀血乘肺，咳逆，喘促，鼻起煙煤，口目黑色，用參蘇飲保肺去瘀，此皆危急之候。凡吐血即時斃命者，多是瘀血乘肺，壅塞氣道，肺虛氣促者，此方最穩。若肺實氣塞者，不須再補其肺，但去其瘀，使氣不阻塞，斯得生矣，葶藶大棗湯加蘇木、蒲黃、五靈脂、童便治之。

瘀血在經絡臟腑之間，則周身作痛，以其堵塞氣之往來，故滯礙而痛，所謂痛則不通也，佛手散加桃仁、紅花、血竭、續斷、秦艽、柴胡、竹茹、甘草酒引，或用小柴胡加歸、芍、丹皮、桃仁、荊芥，尤通治內外之方，義較穩。

瘀血在上焦，或髮脫不生，或骨膊、胸膈頑硬刺痛，目不了了，通竅活血湯治之，小柴胡湯加歸、芍、桃仁、紅花、大薊，亦治之。

瘀血在中焦，則腹痛脅痛，腰臍間刺痛著滯，血府逐瘀湯治之，小柴胡湯加香附、薑黃、桃仁、大黃，亦治之。

瘀血在下焦，則季脅少腹，脹滿刺痛，大便黑色，失笑散加醋軍、桃仁治之，膈下逐瘀湯亦穩。

瘀血在裡，則口渴，所以然者，血與氣本不相離，內有瘀血，故氣不得通，不能載水津上升，是以發渴，名曰血渴，瘀血去則不渴矣，四物湯加棗仁、丹皮、蒲黃、三七、花粉、雲苓、枳殼、甘草，小柴胡湯加桃仁、丹皮、牛膝，皆治之。溫經湯以溫藥去瘀，乃能治積久之瘀，數方皆在酌宜而用。

瘀血在腠理，則榮衛不和，發熱，惡寒。腠理在半表半裡之間，為氣血往來之路，瘀血在此，傷榮氣則惡寒，傷衛氣則惡熱，是以寒熱如瘧之狀，小柴胡湯加桃仁、紅花、當歸、荊芥治之。

瘀血在肌肉，則翕翕發熱，自汗，盜汗。肌肉為陽明所主，以陽明之燥氣，而瘀血和蒸鬱，故其證象白虎，犀角地黃湯加桃仁、紅花治之，血府逐瘀湯加醋炒大黃，亦可治之也。

瘀血在經絡臟腑之間，則結為癥瘕。瘕者，或聚或散，氣為血滯，則聚而成形，血隨氣散，則沒而不見。方其既聚，宜以散氣為解血之法，九氣丸治之。在胸膈上者，加桔梗、枳殼、栝蔞、生薑、甘草；在右者，加蘇子、桑皮、陳皮；在左者，加青皮、牡蠣、當歸；在中焦大腹者，加厚朴、枳殼、防己、白芍、甘草；在小腹下者，加橘核、小茴、荔核、檳榔、川楝子、五靈脂。氣散則血隨而散，自不至於結聚矣。至其既散之後，則又恐其復聚，宜以調血為和氣之法。此時瘕氣既散，處於血分之中，但一調血，則氣自和，而不復聚矣，逍遙散加丹皮、香附治之，歸脾湯加柴胡、鬱金子亦治之。癥者，常聚不散，血多氣少，氣不勝血，故不散，或純是血質，或血中裹水，或血積既久，亦能化為痰水，水即氣也。癥之為病，總是氣與血膠結而成，須破血行氣，以推除之。元惡大憝，萬無姑容，即虛人久積，不便攻治者，亦宜攻補兼施，以求克敵。攻血質，宜抵當湯、下瘀血湯、代抵當丸。攻痰水，宜十棗湯。若水血兼攻，則宜大黃甘遂湯，或秘方化氣丸。外治法：貼觀音救苦膏。

瘀血在經絡臟腑之間，與氣相戰鬥，則鬱蒸腐化，而變為膿。另詳吐膿、便膿、瘡膿門，茲不再贅。

瘀血在經絡臟腑之間，被氣火煎熬，則為乾血。氣者，腎中之陽，陰虛陽亢，則其氣上合心火，是以氣盛即是火盛。瘀血凝滯，為火氣所熏，則為乾血，其證必見骨蒸癆熱，肌膚甲錯，皮起面屑，名為乾血癆。病至此者，十治二三，仲景大黃蟅蟲丸治之。蓋既係乾血，便與氣化隔絕，非尋常行血之品所能治也，故用諸蟲嚙血之物，以消蝕乾血。瘀血不去，新血且無生機，況是乾血不去，則新血斷無生理，故此時雖諸虛畢見，總以去乾血為主也。如膽識不及，可以滋補之藥送下此丸，亦調停之一術。

瘀血在經絡臟腑之間，被風氣變化，則生癆蟲。氣者，腎水之所化也，故氣動即為濕；風者，肝陽之所生也，故風動即為熱。濕蒸熱煽，將瘀血變化為蟲，是為癆蟲。此猶之草腐為螢，穀飛為蟲也。其辨法：面色乍赤乍白，乍青乍黃，唇口生瘡，聲嗄，咽癢，煩夢，不寧，遺精，白濁，髮焦，舌燥，寒熱，盜汗，口出穢氣，不知香味，喜見人過，常懷忿怒，夢見亡先，驚悸，咳逆，或腹中有塊，或腦後兩邊有小結核，或食豆而香。又用乳香熏其手背，帕覆手心，須臾毛長至寸許。每日平旦精神尚好，日午向後，四肢微熱，面無顏色，皆是癆蟲之候也，月華丸主之。多食鰻魚肉，既有滋補，又善殺癆蟲，或用鰻魚骨燒黑，鱉甲炒為末，煎人參、當歸、白芍、白薇湯送下，補虛殺蟲，相輔而行。若專事殺蟲，金蟾丸亦可間服，金線蛙燒服亦妙，黑貓殺取肝，焙乾為末，月初五更空心服，大能殺除癆蟲，可代獺肝。獺爪為末，酒下，癆蟲居肺葉間，咯血聲嘶者，皆能治之。

癆蟲乃血化之蟲，最為靈異，其人死後，蟲為妖孽，傳染家人，為傳尸癆。殺三人者，其蟲不治。傳尸之證，與其所感之病人無異，《金鑒》謂宜服傳尸將軍丸，方載《丹溪心法》中，今查《丹溪心法》不載此方，然以將軍名丸，其主用大黃可知。夫傳尸蟲孽，襲染人身，亟宜除去，故主攻下，亦如仲景攻乾血法，以免留邪為患也。此蟲一傳人身，便能聚積人身之血以為窠囊，食息生育，變化無窮，吾謂可用移尸滅怪湯，殺其蟲而奪其血，斯無遺留之邪矣。

以上二證，大便不溏泄者，尚可攻治。溏泄者，不能任藥，必死。

蓄血

蓄血者，或傷寒傳經之邪，或溫疫時氣之邪，傳於血室之中，致周身之血皆為邪所招致，而蓄聚胞中。小腹脹痛，其人或寒或熱，晝日明了，夜則譫語，甚則發狂，呼叫打罵，《內經》所謂「血在上喜忘，血在下如狂」是也。癲犬咬傷，毒聚胞中，故令發狂，皆屬蓄血之證，仲景抵當湯治之，桃仁承氣湯亦治之。若膽識不及，可用膈下逐瘀湯加大黃。若血猶未結，但是熱入血室，夜則譫語，用小柴胡湯加桃仁、丹皮治之。

血臌（附血腫）

血臌之證，脅滿，小腹脹，滿身上有血絲縷，煩躁漱水，小便赤，大便黑，腹上青筋是也。醫書俱云是婦人之病，唯喻嘉言謂男子恒有之。面色萎黃，有蟹爪紋路，脈雖虛極，而步履如故，多怒，善忘，口燥，便秘，脅脹，腹疼，迨脹之既成，腹大如箕，遂不可救。東南最多，所以然者，東海饒魚鹽，魚者，甘美之味，多食令人熱中。鹽者，鹹苦之味，其性偏於走血。血為陰象，初與熱合，不覺其病，日久月增，中焦沖和之氣，亦漸為熱矣。氣熱則結，而血不流矣。於是氣居血中，血裹氣外，一似婦人受孕者然，至彌月時，腹如抱甕。推而言之，凡五方之膏粱厚味，椒薑桂糈，成熱中者，皆其類也。治之之法，以六君子湯加乾薑、川芎、防己為末，陳米、荷葉煎湯泛丸，白湯下，執中央以運四旁法也。

謹按：喻氏之論，其言血臌之原，最為詳確，惟所主之方，與氣熱則結，而血不流之說，未能吻合。蓋六君子與所加之藥，於治痰臌為宜，且須寒飲，方為切合。如論所謂，宜用清和理氣之品，攻劑代抵當丸主之，和劑丹梔逍遙散加薑黃、香附治之。諸書皆用桃奴散或琥珀散治之，第兩方用溫藥，亦血因寒凝之劑，與喻氏所論又有不同，醫者審證擇用可也。

又有石瘕、腸覃，狀如懷子，腹日以大，月事以時下者為腸覃，以寒客於腸外，氣病而血不病也，宜橘核丸主之。月事不以時下者為石瘕，乃寒氣客於子門，子門閉塞，惡血當下不下，衃以留止，故成石瘕，是氣病而血亦病也，宜琥珀散、桃奴散治之，後服溫經湯。

單腹脹者為血臌，若四肢皆脹，或先從四肢腫起，其色紅者，謂之血腫。亦有不紅者，血從水化而為水，故不紅也。或得於吐衄之後，瘀血化水而腫，或得於婦人經水不行，血化為水而腫。既化為水，則兼治水，五皮飲加當歸、白芍、蒲黃、丹皮、桃仁治之，或用乾漆、雄黃，醋丸，麥芽湯下亦可。

又凡臌脹、浮腫，俱要分陰證陽證。陰證，脈沉澀弦緊，必有寒痰諸證，宜中滿分消湯加桃仁。陽證，脈數，口渴，便短，氣逆等證，宜小柴胡湯加知母、石膏、防己、丹皮、桃仁、豬苓、茯苓、車前子治之。另詳六卷腫脹門。

經閉

婦女經閉有四：寒證、熱證、實證、虛證。

寒閉者，積冷結氣，經水斷絕，至有歷年，胞門為寒所傷，經絡凝堅，陰中掣痛，少腹惡寒，上引腰脊，繞臍寒疝，或瘀血不行，留為石瘕，皆霜凝冰結之象也。用溫經湯主之，或用溫藥下之，附子理中湯加當歸、桃仁、大黃、細辛、牛膝、肉桂，生化湯下之尤穩。經通之後，再服腎氣丸收功。

熱證者，胞為血室，血室為肝之所司，肝火橫逆，從胞脈上迫於心肺。心肺之氣，不得下通，則發寒熱，頭暈，耳鳴，煩躁，多怒，咳逆氣上，治宜平其肝火，使肺氣得下降，心血得下注，斯經通矣，當歸蘆薈丸加桃仁以攻之，丹梔逍遙散加桃仁以和之。又曰：「衝任兩脈，起於胞中，上屬陽明，若胞中火逆，隨衝任兩脈上衝，頭暈，頰赤，咽喉不利，發熱，口渴，咳逆，喘息，此乃胞氣上逆，合於陽明之氣，而為燥動之證，法宜從陽明以折衝逆，使火下降，斯經通矣，玉燭散治之。如脾胃素虛，不便攻治者，玉女煎加桃仁、丹皮治之。《金匱》麥門冬湯，尤能逆折衝氣。數方皆從陽明降氣，使氣下達胞中，則經自通。又有從腎中引氣下行，以通經之法，用六味地黃湯加知柏、牛膝、桃仁，此又引衝氣下行隔治之法。」

實證經閉者，婦人少腹如敦狀，小便微難而不渴，此為水與血結在血室也，大黃甘遂湯主之。又仲景曰：「婦人傷寒、中風，經水適斷，胸脅滿，如結胸狀，譫語者，此為熱入血室也，小柴胡湯主之。」「婦人經閉，藏堅癖不止者，中有乾血。濕熱腐變，化出白物，礬石末納入陰戶。」吾謂可用土瓜根湯加黃柏、防己治之。又或小腹結痛，大便黑色，小便不利，明知血欲行而不肯利下，宜抵當湯主之，時方可用膈下逐瘀湯。

虛證經閉者，或因失血過多，面與爪甲之色俱淺淡黃白，血既從上而脫，更何從再注胞中，以為經水哉？治法宜止其吐衄之血，使其下行，再補其虛，則血生而氣順，下注胞中，斯經得通矣，四物湯加牛膝、枳殼、降香、鬱金、血餘、童便、茯苓、甘草、阿膠。或因過淫精竭，腎中天癸之水不至胞中，則不能引動衝脈之血，是為陽不倡陰，水不化血，宜滋補其水，以益天癸，左歸飲主之，三才湯亦主之。或因生產過多，傷血血枯，聖愈湯主之。或室女血枯，名為童癆。室女正當血盛之時，而乃經少血枯，以致骨蒸肌熱，面色枯白，兩顴發赤，懶於飲食，皮乾消瘦，咳嗽喘息，此宜大滋其血之化源，使血驟生而諸病乃退，炙甘草湯主之。又或婦人女子，不得隱曲，心念不遂，脾氣抑鬱，以致胃病，不思飲食，倦怠少神，怔忡，健忘，脾不化汁，心不化赤，是血虛而無經水，血虛則生內熱，肌肉乾瘦，如風之消物，故又名風消，其證難治，宜歸脾湯主之。血虛則火盛無制，心乘肺金，金氣不行，不能運布，水津留於胸中，津液盡化為痰，咳嗽不已，日久成癆，經所謂傳為息賁，則不能治，謂喘息也，都氣丸加人參、麥冬、棗仁、五味子、鐘乳石治之，天王補心丹亦治之。保和丸、清燥救肺湯，皆可借治息賁，葉氏養胃湯加熟地、五味、雲苓亦佳。

經血原委，已於四卷詳言之，茲特就經閉大略，出其證治，化裁通變之用，則存乎其人而已。

末段所論生血之法，男女略同，治血證者，須切究之。

胎氣

婦人以血養胎，血或不足，或不和，於是有胎氣諸證。此與本書血證不涉，然亦血分中事，不類而類，因並論以啟人之悟。

孕婦胎中，止有水血二者而已，水即是氣，故生產時，水衣先至，後下血衣，行經時亦先下漿水，後下鮮血。水者，氣之所化，氣屬陽，血屬陰，水先乎血，是為陽先乎陰也。故行經也，必天癸之水至於胞中，而後衝任之血應之，亦至胞中，於是月事乃下。其受胎也，亦必天癸先交，而衝血後聚，故不曰男女構血，而曰男女構精。精者，水與血混合之名也，既成胎後，腎中之陽氣，則化水以養胎，胃中之水穀，則取汁化血，從衝任兩脈，下注胞中以養胎，胎中水足，則血不燥，胎中血足，制氣不亢，水血調和，則胎孕無病，所以有病者，皆水與血不和之故。胎病多端，吾且斬斷葛藤，但就水血二者立法，可以通一畢萬矣。

惡阻者，何也？胎中之水火，上逆入胃，故也。衝任乃胞脈，皆上屬於陽明，陽明之氣，下行為順，今因有胎，子宮收閉，衝氣不得下泄，轉而上逆，挾胞中之水，以干胃土，則為痰水上溢，因而嘔吐，治宜調胃，利痰，二陳湯加枳殼、砂仁、生薑、藿香治之，香砂六君子湯亦治之。水降則氣降，胃得安而不嘔吐矣。又或胞氣上逆，上合陽明燥氣而為火，亦致吐逆，嘔苦，嘔酸，噦氣拒食，胎塞於下，氣逆於上，多生火證。故世謂胎前不宜熱藥，以此之故，法宜清胃降火，小柴胡湯主之，麥門冬湯亦治之。

子嗆者，何也？胎中之水火，上干於肺，故也。養胎全賴水與血二者，若水不足以濡血，則血燥；血不足以濟水，則氣熱。燥熱相合，是為胎火，胎火循衝脈而上，干犯肺金，則咳喘交作，兩頰發赤，咽喉不利，氣嗆，咳嗽，故名子嗆，仲景麥門冬湯治之，時方玉女煎加五味子亦妙。方中牛膝，正取其降衝逆。半夏降衝逆，降水也。牛膝降衝逆，降火也。皆以墮胎之藥安胎，用之得宜，正無畏縮。又有胎中之水，上泛為痰，衝肺作咳，以致子嗆者，於法又宜去水，蘇子降氣湯、六君子湯加五味、炮薑、細辛治之。若是水火兼動，而致咳嗽，宜瀉白散加杏仁、栝蔞霜、白前、黃芩、枳殼、甘草，或葶藶大棗瀉肺湯治之，但葶藶猛，不可多用。

孕婦少腹痛，仍分水分、血分兩端。在水分者，膀胱之氣不能化水，則子臟脹滿，水不得泄，必見小便短澀，脹，喘諸證。審是熱結不行者，導赤散加山梔、防己以清之；審係寒結而陽氣不化者，五苓散治之，取其水利，則少腹之痛自止，橘核丸加茯苓亦治之。在血分者，胞為肝腎所司，肝陽不達於胞中，則胞血凝滯而痛，四物湯加艾葉、香附、阿膠、茴香；腎陽不達於胞室，則胎冷痛，上連腰脊，四物湯加杜仲、故紙、臺烏、艾葉。此名胞阻，謂胞中陰血，與陽氣阻隔也。重則用腎氣丸，輕則用膠艾四物湯。

血與水皆陰也。水為先天陽氣所化之陰液，血為後天胃氣所化之陰汁。腎陰又轉賴胃之水津而生，胃氣又實藉腎之生陽而旺。今有腎中之生陽不足者，脈弦，發熱，愈脹而下墜，腹痛，惡寒，子宮欲開，仲景用附子湯治之，保腎之陽，以扶胃氣，此補陽法也。又有胃中之水津不足者，則子臟乾燥，悲傷欲哭，象如神靈所憑，數欠伸，所以然者，以腎水不足，衝血不足，無所潤養。腎水在下，則為胞中之天癸，在上則為口中之津液。臟燥，則肺金不得津液之潤養，故肺主悲傷。欠伸者，明係腎病，如神所憑者，血燥則心不化液，而神無守也。甘麥大棗湯滋腎之陰，從衝任以輸水於腎，而腎陰因藉以生，此補陰法也。視此二條，一切滋陰補陽之法，可以貫通。

胎漏，亦分水與血二證。下血者屬血熱，因其火甚，故逼血妄行，宜四物湯加阿膠、炒梔子、側柏葉、黃芩。下水者，或如豆汁，下至升許，名曰孤漿，去水太多，則胎乾枯，必倚而墜。水即氣也，惟其氣泄，是以水泄，黃耆、糯米濃煎，補而滋之。茅根、白朮、人參、鹿角霜、桑螵蛸、白銀，酒、水煎服，亦佳。

再按：血統於脾，而藏於肝，肝主疏漏，故漏血，治以歸脾湯加柴胡、山梔、阿膠，於法尤合。水生於腎而制於肺，肺氣不納，故漏水。今觀肺中虛寒，不能制下，則小便遺溺，可知肺氣不納，所以漏水之理矣，宜用白朮、人參、海螵蛸、龍骨、牡蠣、百合、訶子、苧根、白銀。

子淋者，小便淋瀝，亦分水淋、血淋二者。水淋，病在膀胱，脹閉澀滯，宜五淋散加木通、澤瀉。血淋者，病在血室，陰中割痛，下滴血點，四物湯加蓯蓉、茅根、藕節、條芩、赤苓、草梢。

子懸者，胎氣上逼，懸塞心胸，亦分水分、血分二者。水分之病，由於氣虛，水泛為痰，壅湊其胎，濁氣上逆，脈必沉滑遲弱，六君子湯加枳殼、紫蘇、腹皮、川芎、香附治之。血分之病，由於血虛，胎中厥陰肝經相火上僭，舉胎上逼，宜小柴胡合四物湯，再加雲苓、黃連、黃柏，六味丸加牛膝、麥冬以引之使下，亦高者抑之之義，毋畏牛膝之墮胎也。

又按：子懸之證，有孕七八月，產母血虛，胎無所養，上行求食者，但用下降之藥，不能治也，宜大補其血，炙甘草湯去桂枝，加淮藥、棗仁治之，聖愈湯加白朮、雲苓、甘草亦治之，甘麥大棗湯皆宜。又當美其飲食，用黃耆、人參、山藥、白芷、芡實、豬蹄燉服，最佳。

子氣者，水腫也。胞與膀胱，並域而居。胞宮為胎所占，侵逼膀胱，以致膀胱之水，不能化行，亦由膀胱之氣化，先有不足，故能為胎占，用五苓散主之。若是胎火乘肺，化源不清，以致便短水腫者，去桂枝，加知母、麥冬、黃芩、杏仁、防己治之。

子煩者，血虛也。血者，心之所主，血足則心不煩。胎既耗血，胎中之火又上與心火相合，火擾其心，是以虛煩不能眠，酸棗仁湯治之，朱砂安神丸亦治之。

子眩者，氣分之痰也。其證目眩頭暈，皆由胎水上逆為痰之所致，二陳湯加紫蘇、枳殼、杏仁、薑汁、竹瀝治之。

子癇者，血分之風也。其證忽然昏冒，卒倒無知，手足抽掣，過時則醒，口噤反張。乃孕婦血虛，風邪入肝之所致，法宜補血祛風，四物湯加鉤藤、防風、茯神、桑寄生、獨活、羚羊角，逍遙散、小柴胡，皆可借治。

小便不通者，氣不足也。氣化則水能出，今小便點滴不通，是胞繫下壓其溺竅故也。究其所以下壓溺竅之故，則因腎氣不足，不能舉胎而上，此名轉胞，宜腎氣丸主之。又或胃氣不足，不能升提其胎，補中益氣湯主之。

大便不通者，血不足也。孕婦之血足則無病，血既不足，則供胎猶未能給，更何能分給諸臟，是以必現口渴、咳逆、發熱、大便不通等證，治宜滋生其血，血足則大便自通，四物湯加杏仁、麻仁、蓯蓉、菟絲子治之，逍遙散加麻仁、枳殼、厚朴亦治之。

總而論之，胎氣不和者，皆是水分之病，調水則氣自和。胎火太旺者，皆是血分之病，調血則火自熄。能知水火血氣之故，則治胎不難，治失血之證亦不難，即治雜證，更無所難。

此書為失血說法，其氣一門，皆連類而及之者。然胎病之發，尤水火血氣之顯然者，能參透此條，則於水火血氣四字，自無隱匿之情。其他胎病，有未備錄者，另有胎產之書可查。

卷六（失血兼見諸證）

癆瘵

癆瘵之證，咯血，痰嗽，遺精，泄瀉，潮熱，盜汗，瘦削疲倦，夢與鬼交，或夢亡先，喜見人過，常懷忿怨，平旦病減，午後病增，發熱，心煩，口燥，鼻乾，臉紅，唇赤，骨蒸，肺痿，咽痛，失音，若瀉不止，則不治矣。其原得於酒色損傷，以及失血之後，瘀血鬱熱，化生癆蟲，蝕人臟腑之精血，變生諸般怪證。病人死後，蟲氣傳染家人，名曰傳尸，又名尸疰，謂其自上注下，見證與前死之人相似，故也。辨蟲之法，或腹中有塊，或腦後兩邊有小結核，或用乳香熏手背，以帛覆手心，良久手上出毛長寸許。白黃者可治，紅者稍難，青黑者死。若熏手無毛，非癆蟲證也。又或用真安息香，燒煙吸之，不嗽者非傳尸，煙入即嗽，真傳尸也。癆蟲之形，或似蜣螂，或似紅絲馬尾，或似蝦蟆猬鼠，或似鞠面，或有足無頭，或有頭無足，或化精血，歸於元氣之內。若傳至三人者，其蟲靈怪不可治。凡用藥治蟲，勿令病者知之，恐蟲覺悟，難取效也。

夫癆蟲何由而生哉？木必先腐，而後蟲生之。人身亦必先有瘀血，虛熱鬱蒸，乃生癆蟲。蟲者，風木之氣所化。人身肝主風，木又主藏血，肝臟之血，若有瘀積，是猶木之先腐也，於是肝臟之風氣，鬱遏蒸煽，將瘀血化生為蟲，既化為蟲，即從蟲治之，宜天靈蓋散治之。然天靈蓋不易得，且不宜用，可用虎頭骨代，或金蟾丸亦可。余每用乾漆、明雄、川椒、楝根皮、白頸蚯蚓、升麻、鬱金，共為末，白湯，五更時服，其蟲不吐即下。義固取於殺蟲，而尤在乾漆、鬱金兼治瘀血，以癆蟲是瘀血所化，殺蟲是治其標，去瘀是治其本也。諸書但言殺蟲，而不知蟲之所自生，宜乎未得其治也。吾為指出，癆蟲是瘀血所化，治瘀血是治其本也。《辨證錄》用移尸滅怪湯，治癆蟲傳尸，方以去瘀為主，故效。

癆蟲之生，由瘀血所化，而癆蟲既生，蝕人精血，人之正氣，日以消耗，不治其虛，但殺其蟲，病終不能愈也，月華丸主之，義取補虛，而去瘀、殺蟲兼施，其治乃萬全之策。鰻魚肉常食亦佳，或鰻魚骨、鱉甲、知母、山茱萸、柴胡、當歸、青黛、桃梟為丸，人參湯下，亦攻補兼行之術。

又凡濕熱積痰，皆能生蟲，與小兒疳蟲無異，用金蟾丸即愈，不比血化之蟲，靈怪難治也。

既殺蟲後，但當滋補其虛。陰虛者，十居八九，瓊玉膏主之，加黃柏、知母、紫河車更佳。陽虛者，十之二三，六君子湯主之。

咳嗽

雜病咳嗽，另有方書可查，未及備論。茲所論者，虛癆、失血之咳嗽也。失血家，十有九咳，所以然者，肺為華蓋，肺中常有津液，則肺葉腴潤，覆垂向下，將氣斂抑，使其氣下行。氣下則津液隨之而降，是以水津四布，水道通調，肝氣不逆，腎氣不浮，自無咳嗽之病矣。血者，火化之陰汁；津者，氣化之水液。二者本相濟相養，水不濟火，則血傷，血不養氣，則水竭。水竭則津不潤，肺血傷則火來克金，金被火克，不能行其治節，於是在下之氣，始得逆上。氣既逆上，則水津不能隨氣下布，凝結為痰。在下之水邪，又得隨氣而升泛為水飲，皆致咳嗽。吾於咳血門已詳論之，茲復條列如下，以便查核。

－肺臟津虛，火氣乘之，致成燥咳，氣嗆，痰澀，或帶血絲，久成肺痿，清燥救肺湯治之。

－痰火凝結，咳逆，發渴，喉中痰滯者，由於津液不散，阻塞氣道，治宜清利其痰，滋養其津，紫菀散主之。

－水飲衝肺，咳逆，倚息，不得臥者，由於失血之人，肝經風火太盛，激動其水，上衝肺。臥則肺葉張，水飲愈衝，是以不得臥息，葶藶大棗瀉肺湯治之。吾每用二陳湯治飲，加蘇子、柴胡、白芥子、黃芩、石膏、杏仁、荊芥、薄荷、枇杷葉，風火兼治，尤效。此與雜病咳嗽，因寒動水者有異。因寒動水，以致水飲衝肺者，宜小青龍及真武湯。血證咳嗽，多是內動風火，激水而上，青龍、真武等，又其所忌，醫者辨之。

夫虛癆咳嗽，原於火克金，水乘肺，而切究其故，則病皆在於胃。胃為水穀之海，化生津血，血不足則火旺，津不生則肺燥，水氣不化，則飲邪上干。治胃火，宜白虎湯加生地、百合、五味子，或玉女煎。治胃痰，宜滾痰丸、指迷茯苓丸，輕者用豁痰丸。治胃中水飲，宜二陳湯加蘇子、白芥子、防己、枳殼、杏仁、生薑。若水飲挾火者，加柴胡、黃芩、當歸、白芍。

《內經》云：「五臟六腑皆有咳嗽，而無不聚於胃，關於肺。」上條分肺胃，治已詳。茲有一方，可以統治肺胃者，則莫如小柴胡湯。肺火盛，加麥冬。心火盛，加黃連、當歸。肝火盛，加當歸、胡黃連。黃昏咳嗽，為火浮於肺，加五倍子、五味子以斂之。五更咳嗽，為食積之火，至寅時流入肺經，加萊菔子。痰凝氣滯者，加栝蔞霜、旋覆花、杏仁、桔梗、射干、川貝母。水飲上衝者，加葶藶子、桑白皮、細辛、五味子。有寒加乾薑、雲茯苓。若兼外感，發熱，惡寒，鼻塞，頭痛而咳嗽者，宜小柴胡湯加荊芥、紫蘇、杏仁、薄荷，蓋小柴胡能通水津，散鬱火，升清降濁，左宜右有，加減合法，則曲盡其妙。

又有痰血作咳，其證咳逆，倚息而不能臥，與水飲衝肺之證相似。蓋人身氣道，不可有塞滯，內有瘀血，則阻礙氣道，不得升降，是以壅而為咳。氣壅即水壅，氣即是水，故也。水壅即為痰飲，痰飲為瘀血所阻，則益衝犯肺經，坐立則肺覆，瘀血亦下墜，其氣道尚無大礙，故咳亦不甚。臥則瘀血翻轉，更為阻塞，肺葉又張，愈難斂戢，是以倚息不得臥也。若仍照水飲衝肺，用葶藶大棗湯，是得治飲之法，而未得治瘀之法矣。須知痰水之壅，由瘀血使然，但去瘀血，則痰水自消，宜代抵當丸加雲茯苓、法半夏，輕則用血府逐瘀湯加葶藶、蘇子。又有咳嗽側臥一邊，翻身則咳益甚者，諸書皆言側臥一邊，乃失血咳嗽不治之證，而不知仍是瘀血為病。蓋瘀血偏著一邊，以一邊氣道通，一邊氣道塞，氣道通之半邊，可以側臥，氣道塞之半邊，側臥則更閉塞，是以翻身，則愈加咳逆也，宜血府逐瘀湯加杏仁、五味子主之。側臥左邊者，以左邊有瘀血，故不得右臥也，右臥則瘀血翻動，益加壅塞，宜加青皮、鱉甲、莪朮，以去左邊之瘀血。側臥右邊者，以右邊有瘀血，故不得左臥也，宜加鬱金、桑皮、薑黃，以去右邊之瘀血。凡此瘀血咳嗽之證，諸書少言及者，朱丹溪略引其端，亦未申明。吾於臨證有悟，不惜大聲疾呼者，正欲起死人而肉白骨，豈敢秘而不傳哉！

又有衝氣咳逆者，以衝脈起於血海，循行而上麗於陽明。血海受傷，則衝脈氣逆，上合陽明，而為火逆、燥咳之證，麥門冬湯主之，玉女煎亦治之。二方皆從陽明，以抑衝氣之顛，使不逆也。

又有衝氣挾肝經相火，上乘肺金者，其證目眩，口苦，嗆咳數十聲不止，咳牽小腹作痛，發熱，頰赤，宜四物湯合左金丸，再加人尿、豬膽汁、牡蠣、五味治之。蓋血室為肝之所司，衝脈起於血室，故肝經之火，得緣衝氣而上，小柴胡湯加五味子、青皮、龍骨、牡蠣、丹皮、地骨皮亦治之，重者加胡黃連。

衝脈本屬肝經，然其標在陽明，而其根則在於腎，蓋衝脈起胞中，而腎氣即寄在胞中，腎中之氣，上於肺而為呼吸，亦借衝脈之路，以上循入肺，是以臍旁衝脈之穴，謂之氣衝。《內經》又明言衝為氣衝，衝脈之與腎經交合者如是。是以衝脈每挾腎中之虛火，上逆而咳，喘促，咽乾，兩顴發赤，宜豬苓湯加五味子、知母、牛膝、黃柏、熟地、龜板，或麥味地黃湯以安之，三才湯加鐵落以鎮之，或大補陰丸合磁朱丸，加五味以吸衝氣，使歸於腎，則不咳逆矣。又有胞中之水內動，衝氣挾水上逆而咳者，其證上熱下寒，龍雷火升，面赤浮腫，頭暈，咽痛，發熱，心悸，大便反滑，腰痛，遺溺，桂苓甘草五味湯治之，腎氣丸亦治之。參看吐血、咳血門更詳。

咳嗽之病，其標在肺，其本在腎。血家咳嗽，尤多生於腎虛。腎者，氣之根也。腎經陰虛，則陽無所附，氣不歸根，故浮喘，咳逆，宜三才湯加五味子、沉香。陳修園用二加龍骨牡蠣湯加阿膠、麥冬、五味子，其附子須少用，只作引導耳。余每用知柏地黃湯，少加五味子、肉桂，以為報使，常服都氣丸亦佳。又有腎經陽虛，不能化水，腰痛，便短，氣喘，咳逆者，腎氣丸加五味治之。更有腎水上泛，脾土不制，而為水飲咳嗽者，乃屬五飲雜病，非失血家應有之證。自有各書可查，茲不贅及。

發熱

吐血家，脈靜，身涼，不藥可愈，以陰雖虧而陽猶不亢，陰與陽尚得其和，故易愈也。或身有微熱，皮毛似汗，此為陽來求陰，水來就血，亦可自愈。所謂發熱者，與身有微熱不同。

失血家陽氣鬱於血分之中，則身熱，鬱冒，但頭汗出。身熱者，火閉於內，而不得達於外，故也。但頭汗出者，火性炎上，外有所束，則火不能四達，故愈炎上，而頭汗也。治法宜解其鬱，使遍身微汗，則氣達於外，而陽不乘陰，熱止血亦治矣。此如盛暑遏熱，得汗而解，小柴胡湯主之。

又有瘀血發熱者，瘀血在肌肉，則翕翕發熱，證象白虎，口渴，心煩，肢體刺痛，宜當歸補血湯合甲己化土湯加桃仁、紅花、柴胡、防風、知母、石膏，血府逐瘀湯亦治之。瘀血在肌腠，則寒熱往來，以肌腠為半表半裡，內陰外陽，互相勝復也，宜小柴胡湯加當歸、白芍、丹皮、桃仁、荊芥、紅花治之，桃奴散加黃芩、柴胡亦治之。瘀血在腑，則血室主之，證見日晡潮熱，晝日明了，暮則譫語，以衝為血海，其脈麗於陽明，故有陽明燥熱之證，桃仁承氣湯治之，小柴胡湯加桃仁、丹皮、白芍亦治之。瘀血在臟，則肝主之，以肝司血，故也，證見骨蒸癆熱，手足心燒，眼目青黑，毛髮摧折，世以為難治之證，而不知熱血在肝臟使然，宜柴胡清骨散加桃仁、琥珀、乾漆、丹皮治之。

以上所論，皆屬血家發熱之實證也。又有發熱之虛證，分血虛、水虛兩類，另條如下。

血虛者，發熱，汗出，以血不配氣，則氣盛而外泄也。或夜則發熱，以夜主血分，故也。或寅卯時即發熱，以寅卯屬少陽，肝血既虛，則少陽之相火，當寅卯旺時而發熱，地骨皮散加柴胡、青蒿、胡黃連、雲茯苓、甘草治之。又或胞中之火，因血不足，上合陽明燥氣，日晡潮熱者，犀角地黃湯治之。

水虛者，水為氣之所化，水津不足，則氣熱，皮毛枯燥，口咽生瘡，遺精，淋秘，午後發熱，大補陰丸以補水濟火，或清燥救肺湯從肺胃以生水津，水足以濡血，則陽氣不亢，燥熱自除，五蒸湯亦統治之。

復有陰虛於內，陽浮於外而發熱者，須大補其陰，而復納其陽，故產後發熱，用四物湯加黑薑，失血發熱，亦可用之。火重者，再加芩、連。若腎陰不足，真陽外浮，發熱，喘促者，是為陰不戀陽，陽不入陰，宜從陰引陽，用二加龍骨湯加五味子、麥門冬、阿膠，或三才湯加鹽炒肉桂少許、桑葉、雲苓、白芍、冬蟲夏草、山茱萸、牛膝、五味子、知母、沉香、龜板。此外又有食積發熱者，手足心腹熱，胸滿，噦，呃，大便不調，日晡及夜發煩，宜枳殼、厚朴、大黃，消去之，則不壅熱矣，勿謂虛人無實證也。

厥冷

雜病四肢厥冷，為脾腎陽虛，不能達於四末，四逆湯主之。若失血之人，而亦間有發厥者，則多是熱邪內陷，伏匿在裡，外見假寒，身如冷水，目昏，神暗，脈伏不見，或冷一陣，反而發熱，或厥數日，反發熱數日。其厥多熱少者，是陽極似陰，熱之至也。厥少熱深者，是伏熱猶得發泄，熱尚淺也。此即《傷寒論》〈厥陰篇〉所謂：「熱深厥亦深，熱微厥亦微。」是矣。蓋厥陰肝經，內寄膽火，病則火伏陰中而為厥，火出陽分則反熱。發熱固是火甚，發厥則火伏於內而更盛矣。先宜治其伏火，使火得發，轉厥為熱，次乃更清其熱，斯可愈耳。若誤認為雜病發厥，而用熱藥，是促其命也。其辨法：雜病之厥，吐利不止，脈脫，氣微，有寒無熱；伏火之厥，則厥後微露熱形，口不和，便不溏，小便不清，心中疼熱，煩躁不寧，惡明喜暗，渴欲得飲，吐衄隨厥而發，皆現真熱假寒之象。先以清化湯合升降散，攻其伏熱，或當歸蘆薈丸攻之，次以五蒸湯清之。厥止，熱不退者，再用大補陰丸、地黃湯，以滋陰。發厥之證，又有寒閉於外，而火不得發者，用仲景四逆散加荊芥、黃連、枯芩。審其陽陷於內而不出者，白頭翁湯以清達之，升陽散火湯以溫發之，二方酌宜而行。

血家發熱，固多是真熱假寒，然亦有真寒者。去血太多，氣隨血泄，以致中氣虛而不旺，元氣損而不足，四肢厥冷，不思飲食，大便溏瀉，此乃虛則生寒之證，法宜溫補，十全大補湯、參附湯、養榮湯，隨宜用之。

寒熱

發熱，惡寒，多是外感傷其榮衛，傷榮則寒，傷衛則熱，平人治法，須用麻、桂發散。失血皆陰血大虧，不可再汗，以耗其氣分之水液，只可用小柴胡湯加荊芥、防風、紫蘇、杏仁、薄荷、前胡、葛根等，以和散之，免犯仲景血家忌汗之戒也。若不關外感，係本身榮衛不和，發為寒熱，似瘧非瘧者，不可作瘧治之，只用小柴胡，或逍遙散，和其榮衛而愈。又有瘀血作寒熱者，其身必有刺痛之處，血府逐瘀湯治之。此與雜病寒熱有異，醫者須知。

出汗

汗者，氣分之水也。血虛則氣熱，故蒸發其水而出為汗。但頭汗出，身不得汗者，乃陽氣內鬱，冒於下而為汗，以小柴胡湯解其鬱，則通身得汗而愈。蒸蒸汗出者，乃血虛氣盛，沸溢為汗，宜用白虎湯加當歸、蒲黃、蟬蛻治之。手足濈然汗出者，以胃中或有瘀血食積，四肢為中州之應，火熱中結，故應手足汗出也，宜玉燭散加枳殼、厚朴以攻之，結去而汗自止矣。睡中盜汗者，睡則氣歸血分，血不足則氣無所歸，故氣泄而汗出，宜當歸六黃湯治之，或地骨皮散加棗仁、知母、茯苓、五味子、黃耆、黃柏。

以上所論，皆失血家陰血內虛，陽氣遏發之病。亦有陰陽兩虛，自汗，盜汗者，宜歸脾湯加麥冬、五味子，或當歸六黃湯加附子。

又有大汗亡陽者，在雜病，亡陽則單屬陽虛，失血家大汗亡陽則兼是陰虛，陽無所附，非大劑參附湯，不能回陽，繼用獨參湯養之而愈。

此論血家出汗，與雜證出汗有別。參看汗血、發熱門更詳。

發渴

血虛則發渴，有瘀血則發渴，水虛亦發渴。

血虛發渴者，血為陰，氣為陽，血少則氣多，陽亢無陰汁以濡之，故欲飲水也。法宜補血，血足則氣不熱矣，聖愈湯加天冬、花粉治之，或當歸補血湯加花粉、苧麻根、玉竹、麥冬。

瘀血發渴者，以津液之生，其根出於腎水。水與血交會轉運，皆在胞中，胞中有瘀血，則氣為血阻，不得上升，水津因不能隨氣上布。但去下焦之瘀，則水津上布，而渴自止，小柴胡加丹皮、桃仁治之，血府逐瘀湯亦治之。挾熱蓄血者，桃仁承氣湯治之。夾寒瘀滯者，溫經湯治之。

水虛發渴者，以肺胃之水津不足，是以引水自救。水津雖由水穀所化，而其氣實發源於腎中。腎中天癸之水，至於胞中，循氣衝，隨呼吸而上於肺部，肺金司之，布達其氣，是以水津四布，口、舌、胃、咽皆有津液而不渴也。若腎中之水不足，則不能升達上焦，是以渴欲引水，宜啟下焦之陰，以滋津液，地黃湯加人參、麥冬、訶子，或左歸飲加兒茶、人參、玉竹，三才湯加知母治之。夫水津雖生於腎，而實布於肺，又有腎中之水津本足，而肺金鬱滯，不能散布，以致水結為痰，咽乾，口渴，宜小柴胡湯通上焦之滯，使肺氣通調，則水津四布矣。又曰：「津液雖生於腎，布於肺，而實賴胃中水穀以滋其化源。胃中燥結，則津不生，三一承氣湯治之。胃中蘊熱，則津不生，玉泉散治之。胃經肌熱則津液被灼，人參白虎湯治之。胃中虛熱，則津不生，麥冬養榮湯治之。」

上分三條，皆失血多有之證，與雜病消渴，水停不化，津氣不升者不同，參看可也。水停不化，當用五苓、真武等湯。

心煩

煩者，心不安也。心為火臟，化生血液，轉賴血液以養其火，故心字篆文，即是倒火，火降則心寧也。失血家亡血過多，心火失其滋養，故多發煩。火太甚者，舌上黑苔，夜不能寐，黃連阿膠湯主之。心中懊憹者，以火不得宣，故鬱而不樂也，宜梔子豉湯加連翹、桔梗、大力、生地、遠志、黃連、草梢治之。若火不甚，而血太虛者，心中了戾不得，是為虛煩，歸脾湯加朱砂、麥冬、炒梔子治之，逍遙散加龍骨、棗仁亦治之。仲景酸棗仁湯，尤為治煩要藥。若煩而兼躁，手足妄動，此為虛中夾實，內有燥屎，必見二便不調，發熱，口渴，脈數有力等證。在傷寒為承氣證，在失血家，須兼顧其虛，宜玉燭散，或用玉女煎加元明粉。煩躁之極，循衣摸床，小便利者，陰尚未盡，猶可救一二；小便不利，死不治矣。此與陰躁不同，陰躁不煩而但躁，且必現陰寒可據之證，須細辨之。

又有產後血虛，心煩，短氣者，雖同是心煩，然產血下行，氣多虛脫，其血之虛，皆由於氣虛，故心煩而必兼短氣，宜歸脾湯、當歸補血湯、養榮湯等，以補氣者生血，而心煩自愈。至吐血家，則其氣上逆，多是氣實血虛，證見心煩，尤血不養心之甚者也。若再補其氣，則氣益甚而血益虛，心愈不得其安矣，治宜補血清火，朱砂安神丸治之。須參看臥寐、怔忡、驚悸門。

臥寐（附夢寐）

臥者，身著席，頭就枕之謂也。寐者，神返舍，息歸根之謂也。不得臥寐之證，雜病猶少，失血家往往有之。

不得臥有二證：一是胃病，一是肺病。

胃病不得臥者，陰虛則邪併於陽，煩躁不臥，此與《傷寒論》〈陽明篇〉微熱，喘冒，不得臥者，為胃有燥屎之義同，三一承氣湯治之。若無燥結，但係煩熱者，竹葉石膏湯、白虎湯治之。兼理血分，則宜用玉燭散、玉女煎。又有胃中宿食，脹悶，不得臥者，越鞠丸加山楂、麥芽、萊菔子。蓋陽明主闔，和其胃氣，使得還其主闔之令，斯能臥矣。

肺病不得臥者，肺為華蓋，立則葉垂，臥則葉張，水飲衝肺，面目浮腫，咳逆，倚息，臥則肺葉舉而氣益上，故咳而不得臥，葶藶大棗瀉肺湯攻去其水，則得臥矣。或二陳湯加乾薑、細辛、五味子，溫利水飲亦可。若是火逆之氣，挾痰上衝者，則又宜水火兼瀉。痰甚者，消化丸主之。火甚者，滾痰丸主之。平劑則宜二陳湯加柴胡、栝蔞、黃芩、旋覆花、杏仁、薑汁、竹瀝，保和湯亦治之。若無痰飲，但是火氣上衝者，其人晝日不咳，臥則咳逆，氣不得息，乃肺痿葉焦，臥則肺葉翹舉，氣隨上衝，咳嗆不已，宜清燥救肺湯加生地黃、栝蔞根、百合、五味子以斂之，再加鐘乳石以鎮降之。且肺之津生於腎中，如腎水不能上濟上焦，衝氣逆上，咳不得臥者，當從腎治之，六味丸加參麥散，再加牛膝，以引氣下行，加磁石，以吸金氣，使歸於根。

不寐之證有二：一是心病，一是肝病。

心病不寐者，心藏神，血虛，火妄動，則神不安，煩而不寐，仲景黃連阿膠湯主之。陰虛痰擾，神不安者，豬苓湯治之。一清火，一利水。蓋以心神不安，非痰即火，余每用朱砂安神丸加茯苓、琥珀，或用天王補心丹。

肝病不寐者，肝藏魂，人寤則魂游於目，寐則魂返於肝。若陽浮於外，魂不入肝，則不寐，其證並不煩躁，清睡而不得寐，宜斂其陽魂，使入於肝，二加龍骨湯加五味子、棗仁、阿膠治之。又或肝經有痰，擾其魂而不得寐者，溫膽湯加棗仁治之。肝經有火，多夢難寐者，酸棗仁湯治之，或滑氏補肝散去獨活加巴戟，四物湯加法夏、棗仁、冬蟲夏草、龍骨、夜合皮，亦佳。

又按：魂雖藏於肝，於晝游於目，目在面部，乃肺胃之所司，肺胃之氣，擾而不靜，亦能格魂於外，使不得返也，宜生地黃、百合、麥冬、知母、枳殼、五味子、白芍、甘草、棗仁、天花粉、茯苓治之，人參清肺湯亦治之。又有虛悸、恐怖、不寐之證，仁熟散治之。思慮終夜不寐者，歸脾湯加五味治之。須參看怔忡、煩悸門。

又有昏沉多睡之證，在雜病為邪入陰分。在失血虛癆，乃血脫之後，元氣不支，是以昏睡。如汗出，氣喘，危急之候也，參附湯救之。寤屬陽，故不寤為陽虛，人參養榮湯亦治之。若身體沉重，倦怠，嗜臥者，乃脾經有濕，平胃散加豬苓、澤瀉治之，六君子湯加防己、薏苡仁，補中益氣湯亦治之。此論多睡，多是陽虛，然亦有膽經火甚，而多昏睡者，龍膽瀉肝湯治之。

夢乃魂魄役物，恍有所見之故也。魂為病，則夢女子、花草、神仙、歡喜之事，酸棗仁湯治之。魄為病，則夢驚怪、鬼物、爭鬥之事，人參清肺湯加琥珀治之。夢中所見，即是魂魄，魂善，魄惡，故魂夢多善，魄夢多惡。然魂魄之所主者，神也，故安神為治夢要訣，益氣安神湯治之。又有癆蟲生夢，照癆蟲法治之。又有夢而遺精，詳遺精門。

再按：睡而惡明喜暗者，火邪也。側臥不得轉身者，少陽之樞機不利也。側臥一邊者，詳咳嗽門。

喘息

人不喘息，則氣平靜，血何由隨之吐出哉？故失血家，未有不喘息者。有實喘，有虛喘。實喘之證有二：一是鬱閉，一是奔迫。鬱閉者，氣不達於外而壅鬱於內也。失血家，陽來乘陰，此證為多。傷寒，喘息者，用麻桂發之，血家忌汗，又忌升發以動其血，與傷寒開鬱閉之法不同，宜小柴胡湯加杏仁，以轉樞外達，使腠理通，榮衛和，斯達氣於外，不壅於內而為喘矣。如果有外感閉束，不得不疏解者，宜香蘇飲加杏仁、枯芩、甘草，或《千金》麥門冬湯，借麻黃以解外，而兼用清裡之藥，不致過汗亡陰，乃為調劑得宜。奔迫者，上氣，喘息，由於氣盛於下而逆於上。失血家，火盛逼血，往往其氣粗賁，宜大瀉其火，火平則氣平，用厚朴、枳殼、大黃，使地道通，氣下瀉，則不上逆矣。若內有瘀血，氣道阻塞，不得升降而喘者，亦宜上三味，加當歸、白芍、桃仁、丹皮治之。若是痰氣阻塞者，清化丸主之。若小便閉者，下竅塞，故上竅壅也，宜五淋散加防己、杏仁、桑白皮、葶藶子。

虛喘亦有二證：一是肺虛，一是腎虛。肺虛作喘者，以肺居上焦，治節五臟，開竅於鼻，以通外氣，以斂內氣。血虛則火盛津傷，肺葉痿而不下垂，故氣不得降，喘息，鼻張，甚則鼻敞若無關闌，乃肺痿之重證也。生津補肺，宜清燥救肺湯。兼治鬱火痰滯者，宜保和湯，或太平丸。吾謂肺葉下墜，宜兼用鎮斂之法，三才湯合生脈散，再加百合、五倍子、白芨、花粉、杏仁、川貝母、鐘乳石治之。又有喘息由於鼻窒不通者，以肺中之火鬱閉鼻管，故氣併於口而為喘也。太平丸加麝香，即是上通鼻竅之妙藥，與傷寒鼻塞有異，毋誤治也。

腎虛喘息者，以氣之根原於腎。失血家，火甚水枯，不能化氣，是以氣短而喘，咳逆，喘息，頰赤，咽乾，宜大補陰丸加牛膝、五味以潛降之。若是陰虛，陽無所附，氣不歸根者，地黃湯合生脈散加磁石、牛膝、沉香，以滋納之。若小水不化，兼腰痛者，乃是腎中之陽，不能化氣，宜腎氣丸治之，參附湯加五味、茯苓亦可。

上係肺腎分治之法，如欲兼而治之，即從諸方化裁可也。此外如蘇子降氣湯、四磨湯，皆肺腎兼治，但未能照顧血證，用者須知加減。

又曰：「中宮虛則氣少，人參主之。中宮實則氣粗，大黃主之。」

呃噦

久病聞呃為胃絕，須審脈證斷之，不得但據呃逆，遂斷其死也。失血家，氣不順利，多有呃逆。新病形實者，為伏熱攻發，火性炎上，氣逆而呃，清熱，導氣，宜三物湯，或柴胡梅連散加枳殼、檳榔。若膈間有痰閉滯者，宜滾痰丸、指迷茯苓丸。又有瘀血阻滯而發呃者，必見刺痛、逆滿之證，大柴胡湯加桃仁、丹皮、蘇木治之，血府逐瘀湯亦治之。若久病發呃，形虛氣弱者，為胃中空虛，客氣動膈。所謂客，即痰、火、氣也。治痰氣宜旋覆代赭石湯，或二陳湯加丁香、枳殼。治火氣，宜玉女煎加旋覆花、赭石、柿蒂，或用梅連散加柿蒂、枳殼、五味子。俗治呃逆，但用丁香、柿蒂，丁香性溫降痰，柿蒂性寒清火，二物騎墻之見，故多不效，須分寒熱用之。

噦者，吐氣也。血家氣盛，此證最多，其治法與呃逆同。惟有傷食，胃中壅塞，而發噦者，宜越鞠丸加旋覆花、枳殼、萊菔子。

以上皆治胃之法，而心氣不舒，亦有發呃噦者。常見人有抑鬱，心氣不暢，則胸中喉間常如有物哽塞，時發噦呃，不得快利，治法當清其心，調其氣，宜二陳湯加黃連、連翹、牛蒡子、桔梗、栝蔞霜、當歸、川貝母治之。餘詳痰飲門。

痰飲

痰飲之證，已詳於咳血、咯血、咳嗽諸條。茲因失血諸人，無不兼痰飲者，故更言之，不憚煩復。

痰飲者，水之所聚也。人身飲食之水，由口入，由膀胱出，肺氣布散之，脾氣滲利之，腎氣蒸化之，是以瀉而不留也。此水不留，則無飲邪矣。人身津液之水，生於腎中，寄居胞室，隨氣而上，布於肺經，是為津液。津液散布，則不凝結而為痰矣。

上焦血虛火盛，則煉結津液，凝聚成痰，肺為之枯，咳逆，發熱，稠黏滯塞。此由血虛不能養心，則心火亢甚，克制肺金，津液不得散布，因凝結而為痰也，豁痰丸治之，二陳湯加黃連、黃芩、柴胡、栝蔞霜亦治之，玉女煎加茯苓、白前、旋覆花，或保和丸以滋肺。胃為燥土，燥氣甚，則津結為痰，指迷茯苓丸主之；頑痰壅塞者，滾痰丸治之。

痰黏喉中，哽塞不下者，名梅核氣證。仲景用七氣湯，理氣除痰，血家病此，多兼鬱火，宜指迷茯苓丸加甘草、桔梗、紫蘇、香附、旋覆花、薄荷、射干、栝蔞霜、牛蒡。余按：咽中乃少陰脈所繞，心經火甚，往往結聚成痰，發為梅核，宜甘桔湯加射干、山梔子、茯神、連翹、薄荷，再用半夏一大枚切片，醋煮三沸，去半夏，入麝香少許，沖前藥服。又衝脈亦挾咽中，若是衝氣上逆，壅於咽中而為梅核，必見頰赤、氣喘等證。審其挾水飲而上者，桂苓甘草五味湯治之。審其挾痰火而上者，豬苓湯加梅粉、栝蔞霜、旋覆花治之。

夫痰為津液所凝，而津液之生原於腎。下焦血虛氣熱，津液不升，火沸為痰，豬苓湯、地黃湯加川貝母、五味子、麥冬、旋覆花、款冬花、海蛤粉、牛膝、白前、龍骨、牡蠣、黃柏、知母等藥。

飲由水氣停蓄，其責在於膀胱，若膀胱之水，因寒上泛，胸腹漉漉有聲，喉中潮響，咳嗽，哮吼等，此為土不治水，肺受其憊，通用二陳湯治之，六君子湯、真武湯、小青龍湯治之。

按：失血之人，由於陰虛火旺，少病寒飲者，即或咳吐涎水，審其脈滑數、心煩熱者，仍是火盛水溢，火逆之至，是以水逆之甚也。其治法清火瀉水，兼而行之，宜葶藶大棗瀉肺湯、消化丸及二陳湯加芩、連、柴胡、白前根。參看咳嗽諸條乃詳。

痞滿（積聚、癥瘕）

心下為陽明之部分，乃心火宣布其化之地。君火之氣，化血下行，隨衝脈以藏於肝，即從心下而起。腎水之陽，化氣上行，隨衝脈以交於肺，由肺散布以達肌膚，亦從心下而出。蓋此地為陽明中土，乃水火、血氣，上下往來之都會也。火降血下，氣升水布，則此地廓然。設若火不降，則血不下，而滯於此矣。設若氣不布，則水不散，而結於此矣。觀《傷寒論》治心下痞滿之證，用瀉心湯以瀉火，用十棗湯以瀉水，甘草瀉心湯、生薑瀉心湯水火兼瀉，五苓散解水結，柴胡湯解火結，可知此地須水升火降，斯為既濟之形。設上火下水，阻於中宮，遂成天地否象，故名曰痞。血家火浮於上，與水不交，往往見痞滿之象。審係火氣不得下降者，瀉心湯治之，或加生附子以開其痞。審係膀胱水中之陽，逆於心下，不得外出者，以小柴胡湯轉其樞機而水火皆通達矣。如水火交結，輕者為結胸，小陷胸湯主之。重者為陷胸，大陷胸湯治之。若單是水氣結聚者，二陳湯、枳朮丸治之。今醫但知停食痞滿，而不知痞滿之證，不一而足。此外尚有胸痹等證，皆未論列，茲所論者，乃失血家間有之證也。凡遇以上諸證，再能酌加當歸、地黃、川芎、赤芍、丹皮等，以照顧血證，斯為面面俱到。

又有積聚之證，或橫亙心下，或盤踞腹中，此非凝痰，即是裡血，通以化滯丸主之。凝痰用清茶送下，裡血用醋酒送下，無論臍上、臍下，左右兼治。又凡在臍下，多是血積，抵當丸治之。

又有癥瘕見於臍下，或見或沒為瘕，常見不沒為癥。癥宜膈下逐瘀湯、抵當丸。瘕宜橘核丸。

按：痞滿者，胸膈間病。積聚者，大腹之病。癥瘕者，下焦之病。統以真人化鐵湯加吳萸治之，統以逍遙散和之。另詳瘀血門。

腫脹

腫脹者，水病也，氣病也。失血家往往水腫、氣腫，抑又何哉？蓋以血之與氣，水之與火，互相倚伏，是二是一，吾於〈水火血氣論〉及調經、去痰諸條已言之。茲復不憚煩勞，曰：「氣即水也。血中有氣，即有水。故肌肉中有汗，口鼻中有津，胞中有水，是水與血，原並行不悖。失血家，其血既病，則亦累及於水。水蓄胞中，則為尿結；水淫脾胃，則為脹滿；水浸皮膚，則為水腫。」治法：皮膚水腫者，宜從肺治之，以肺主皮毛，故也。肺為水之上源，肺氣行則水行，宜瀉白散加杏仁、桔梗、紫蘇、茯苓，五皮飲亦治之。大腹脹滿者，宜從脾治之，補土利水，則水行而土敦，胃苓湯主之，六君子湯加苡仁、防己亦主之。胞中水結，小腹脹滿者，五苓散治之，豬苓湯亦治之。諸水又皆腎之所主，腎氣化則上下內外之水俱化，宜六味地黃丸。

以上所舉之方，皆平劑也。醫者又須審別陰陽，隨加寒熱之品，乃能奏效。審其口渴，溺赤，喜涼，脈數者，為陽水，則知、柏、芩、連、山梔、石膏、天冬、麥冬可加入。審其口和，溺清，喜熱，脈濡，為陰水，則桂、附、乾薑、吳萸、細辛，可加入。失血家陽水居多，陰水最少，醫者須臨時細審。

又有瘀血流注，亦發腫脹者，乃血變成水之證。此如女子胞水之變血，男子胞血之變精，瘡科血積之變膿也。血既變水，即從水治之，宜照上所舉諸方，分寒熱加減，再加琥珀、三七、當歸、川芎、桃奴、蒲黃，以兼理其血，斯水與血源流俱治矣。古稱婦人錯經而腫者，為水化為血，名曰水分。經水閉絕而腫者，為血化為水，名曰血分。其實治法，總宜從水治之，方證加減，舉不外此也。觀於婦人水分、血分之說，則知血家所以多腫脹者，亦是水分、血分之病也。此與雜證水腫有別，勿妄用舟車丸及消水聖愈湯等。另詳血臌門。

怔忡

俗名心跳。心為火臟，無血以養之，則火氣衝動，是以心跳，安神丸清之，歸脾湯加麥冬、五味子以補之。凡思慮過度及失血家去血過多者，乃有此虛證，否則多挾痰瘀，宜細辨之。

心中有痰者，痰入心中，阻其心氣，是以心跳動不安，宜指迷茯苓丸加遠志、菖蒲、黃連、川貝母、棗仁、當歸治之，朱砂安神丸加龍骨、遠志、金箔、牛黃、麝香治之。

又有胃火強梁，上攻於心而跳躍者，其心下如筑墻然，聽之有聲，以手按其心下，復有氣來抵拒，此為心下有動氣，治宜大瀉心胃之火，火平則氣平也，瀉心湯主之，或玉女煎加枳殼、厚朴、代赭石、旋覆花以降之，再加鬱金、莪朮以攻之，使血、氣、火三者皆平，自不強梁矣。

驚悸

悸者，懼怯之謂。心為君火，君火宣明，則不憂不懼，何悸之有？心火不足，則氣虛而悸；血不養心，則神浮而悸。仲景建中湯治心氣虛悸，炙甘草湯治心血不足而悸。今則以養榮湯代建中，以歸脾湯代炙甘草，一治氣虛，一治血虛。又有飲邪上干，水氣凌心，火畏水克而悸者，苓桂朮甘湯治之。失血家多是氣血虛悸，水氣凌心者絕少。又曰：「正虛者，邪必湊之。」凡是怔忡、驚悸、健忘、恍惚，一切多是痰火沃心，擾其神明所致，統用金箔鎮心丸主之。

驚者，猝然恐惕之謂。肝與膽連，司相火。君火虛則悸，相火虛則驚。蓋人之膽壯則不驚，膽氣不壯，故發驚惕，桂枝龍骨牡蠣甘草湯治之。恐畏，不敢獨臥者，虛之甚也，仁熟散治之。又凡膽經有痰，則膽火上越，此膽氣不得內守，所以驚也，溫膽湯加龍骨、牛黃、棗仁、琥珀、柴胡、白芍治之。復有陽明火盛，惡聞人聲，聞木音則驚者，此《內經》所謂氣併於陽，故發驚狂者也。乃肝膽木火脾土，法宜大瀉陽明之火，大柴胡湯治之，當歸蘆薈丸亦治之。血家病驚，多是陽明火盛，病虛驚者，亦復不少。用以上諸方，須兼顧血證，以盡其化裁，勿執桂甘龍牡等湯，而不知宜忌也。

健忘

健忘者，適然而忘其事，盡心力思量不來，凡所言行，往往不知首尾，病主心脾二經。蓋心之官則思，脾之官亦主思，此由思慮過多，心血耗散，而神不守舍，脾氣衰憊，而意不強，二者皆令人猝然忘事也。治法必先養其心血，理其脾氣，以凝神定志之劑補之，亦當處以幽閑之地，使絕其思慮，則日漸以安也，歸脾湯主之。若心經火旺者，是火邪擾其心神，治宜清火寧心，天王補心丹治之。亦有痰淤留於心包，沃塞心竅，以致精神恍惚，凡事多不記憶者，宜溫膽湯合金箔鎮心丸治之，朱砂安神丸加龍骨、遠志、菖蒲、茯神、炒黃丹亦治之。失血家心脾血虛，每易動痰生火，健忘之證尤多。又凡心有瘀血，亦令健忘，《內經》所謂：「血在下如狂，血在上喜忘」是也。夫人之所以不忘者，神清，故也。神為何物，即心中數點血液，湛然朗潤，故能照物以為明。血在上，則濁蔽而不明矣。凡失血家猝得健忘者，每有瘀血，血府逐瘀湯加鬱金、菖蒲，或朱砂安神丸加桃仁、丹皮、鬱金、遠志。

恍惚（癲狂、見鬼）

大病傷寒之後，欲食不食，欲臥不臥，欲行不行，精神恍惚，若有鬼神附其體中者，名曰百合病，謂百脈一宗，合致其病。肺主百脈，肺魄不寧，故病如此。諸多恍惚，未盡名狀，必見溺赤、脈數之證，乃肺金受克之驗也。仲景用生地、百合、滑石治之，此專言雜病餘邪為患者也。失血家陰脈受傷，凡是恍惚不寧，皆百合病之類，總宜清金定魄為主，清燥救肺湯加百合、茯神、琥珀、滑石、生地、金箔治之，地魄湯亦治之，或瓊玉膏加龍骨、羚羊角、百合，或人參清肺湯加百合、滑石。

大凡夜夢不寧者，魂不安也。魂為陽，夜則魂藏而不用，魂不能藏，故夜夢不寧。寤時恍惚者，魄不安也。魄為陰，寤時而陰氣不足，故恍惚不定。治魂以肝為主，治魄以肺為主，二者對勘自明。然恍惚、驚悸、惑亂、怔忡、癲狂，皆是神不清明之證。人身有魂魄，而所以主是魂魄者，則神也。故凡諸證，總以安神為主，安神丸、金箔鎮心丸治之。

語言錯亂為癲，多由喪心失魄，痰迷心竅所致，統以金箔鎮心丸治之。怒罵飛走為狂，由於火邪逼迫，心神迷亂，四肢躁擾，滾痰丸治之。

見鬼者，癲狂之類也。陽明病，胃有燥屎，則目中見鬼，宜三一承氣湯下之。失血家瘀血在內，亦譫語見鬼，以其同為實邪，故俱能擾目之明也，桃仁承氣湯治之。

暈痛

傷寒雜病，頭暈痛者，風寒也。血家暈痛，則多是痰火，誤用發散藥，鮮不增劇。

痰氣上攻，頭目沉重昏花，兀兀欲吐，首如裹物，右手脈實，陰雨增痛，是痰候也。二陳湯加防風、川芎、黃芩、薄荷、細辛、石膏治之。病重者，消化丹治之。

火逆暈痛者，煩渴引飲，見火增劇，掉頭更痛，口苦，嗌乾，溺赤，便閉，左手脈數，是火症也。大柴胡湯治之，當歸蘆薈丸亦治之，輕則小柴胡湯加菊花。

以上所論，皆暈痛之實證，又有暈痛之虛證，須分暈與痛之兩門，而後施治有別也。肝虛則頭暈，《內經》云：「諸風掉眩，皆屬於肝。」肝血不足則生風，風主動，故掉眩。失血之人，血虛生風者多，逍遙散加川芎、青葙子、夏枯草治之，或但滋肝臟，以為息風之本，左歸飲加牛膝、巴戟天、杭菊花、細辛、枸杞。腎虛則頭痛，《內經》所謂：「頭痛巔疾，下虛上實，過在少陰是也。」六味地黃丸加細辛、蔥白、麝香治之。若是腎厥頭痛，乃腎中濁陰上逆於頭，上實下虛，手足厥冷，宜腎氣丸加細辛、蔥白。此證之痛，連齒入腦，與尋常微痛者不同。血家頭痛，似此者少，宜用六味丸者多。

又曰：「頭暈痛雖是兩病，失血之人，往往兼見二證。由於血虛，則風動而眩，火動而暈。吾謂不分暈痛，亦不分治肝治腎，總以四物湯加元參、枸杞、肉蓯蓉、玉竹、天麻、細辛、知母、黃柏、山茱萸、牛膝。」

眼目（目黃、出火、見鬼、昏花、目珠紅）

眼為肝竅，又陽明脈絡所繞，故其為病，皆肝、胃兩經之咎。

眼珠黃者，在胃經屬濕熱，甚則通身皆黃，小便必然不利，宜五苓散加茵陳、梔子、秦皮、黃柏、知母治之。在肝經是瘀熱，仲景云：「衄家目黃者，衄未止。」是血中有熱，故也。凡是血熱者，其目多黃，四物湯加柴胡、黃芩、丹皮、蘇木、茵陳、紅花治之。目珠紅亦是瘀血，治與上同。

目中出火者，一是胃火亢甚，必兼口渴、身熱等證，犀角地黃湯加石膏、天花粉、金銀花、枳殼治之。一是肝火外越，必兼口苦、耳鳴等證，當歸蘆薈丸治之。目中見鬼者，一是胃有燥屎，目神昏花，三一承氣湯治之。一是肝經血室，蓄有瘀熱，夜則譫語，大柴胡湯加桃仁、牡丹皮治之。

目運者，肝之風火也，觀羊角風可悟，宜小柴胡湯加當歸、白芍、防風、菊花治之。眼花者，腎之陰虛，瞳神屬腎，客熱犯之，時見黑花，或成五色，宜地黃湯加枸杞、朱砂、磁石、肉蓯蓉、石決明、元參、知母、細辛治之。

又有陽虛，血大吐後，目光散大，不能見者，必小便多也，宜腎氣丸。

以上所舉，皆血家間有之病，其餘目疾，非血家兼有者，不贅。

耳病

陳修園曰：「腎開竅於耳，而腎脈卻不上頭，腎與心交，假道於心腑小腸之脈，以入耳中，名曰聽宮，為司聽之神所居，其形如珠，皮膜包裹真水，若真水破而耳立聾。有為大聲所震而聾者，皮膜破也。或聾，或不聾者，心腎不交也，宜磁朱丸，以交心腎。有先耳鳴而後聾者，腎虛不能閉藏陰氣，窒塞於陽竅也，宜六味丸去丹皮，加磁石、五味、龜板，令陰氣自盛於本宮，不觸於陽竅而愈。若外感暴聾，總不外少陽一經，足少陽膽脈繞耳輪，手少陽三焦脈入於耳，邪氣壅塞，聽宮為其所掩，宜逍遙散去白朮，加黃芩、半夏、生薑、竹黃、羚羊角、玉竹治之。風火交煽，宜防風通聖散。肝火熾甚，宜當歸蘆薈丸。尺脈弱者，宜桂附地黃丸。尺脈數者，宜大補陰丸。俱加磁石、菖蒲、肉蓯蓉，神而明之，存乎其人，非筆楮所能盡。」

按：上陳修園說最明，但又有久病之人，以及產婦，中宮大虛，不能堵塞肝腎之氣，以致虛火上衝而發耳鳴者。雖係膽與腎中之火，卻要填補脾胃，以堵塞之，歸脾湯加柴胡、山梔子、魚鰾、蓮子、五味治之，四君子湯加蓮米、芡實、薏苡仁、黃精、白芍、淮山藥亦治之。

口舌

五臟六腑，皆秉氣於胃，五臟六腑之氣，亦皆發見於胃。口者，胃之門戶，故五臟六腑之氣，皆見於此。口苦是膽熱，小柴胡湯加黃連治之；口甘是脾熱，甲己化土湯加天花粉、茵陳蒿、炒梔子、茯苓、枳殼、厚朴、黃芩、石膏治之；口酸是濕熱，觀炎天羹肉過夜則酸，便知酸是濕熱所化，葛根黃連黃芩湯加防己、茵陳、木通、滑石、花粉、雲苓治之，或蒼朮、黃柏、黃連、吳茱萸亦治之；口鹹是脾濕，潤下作鹹，脾不化水，故鹹也，二陳湯加旋覆花、藿香、白芍、檀香、吳茱萸治之，胃苓湯亦治之，或六味地黃湯加旋覆花、牛膝、白前根，從腎中化水，納之下行，以隔治之；口淡是胃虛，六君子湯，隨寒熱加減治之；口澀是風熱，通聖散去芒硝、大黃治之；口麻是血虛，聖愈湯加薄荷治之；口臭是食積之火，平胃散加山楂、神麴、麥芽、黃芩、石膏治之；口中糜爛，是膀胱遺熱於小腸，熱氣不得下泄，故糜及於口，導赤散加天花粉、天門冬、麥門冬、金銀花、燈心、車前子、梔子治之；喉腥是肺火痰滯，瀉白散合甘桔湯，再加射干、馬兜鈴、黃芩、杏仁、川貝母、天冬、麥冬、百合、栝蔞霜治之。總而論之，口乃胃之門戶，總以治胃為主，宜分舌熱，用甘露飲、平胃散加減治之。

舌為心之苗，而居口中，臟腑之氣發見於口者，多著於舌，故即舌苔，可以診知臟腑諸病。傷寒邪在表者，舌無苔；在半表半裡者，舌乃有苔；入裡則苔結矣。故凡有苔，皆係內證。苔白為濕熱，小柴胡湯加花粉、石膏、滑石、木通治之；苔黃為燥熱，犀角地黃湯加知母、石膏、天花粉、大黃、枳殼治之；黑苔芒刺為實熱，大承氣湯治之。若苔黑而舌滑潤者，乃水極似火，真寒假熱之證，四逆湯加豬膽汁、人尿、蔥白治之。血家虛火，又宜地黃湯加肉桂、牛膝、五味子、龍骨，以引導之。

又凡舌腫，舌裂，痛，瘡等證，均是心脾火毒，瀉心湯治之，大清涼散亦治之。若舌根木強，或舌短縮者，皆是少陰經風邪內動，陰火上騰之候，地黃飲子加羚羊角治之。

上所論口舌諸證，血家間亦有之，要宜以血證為主，參以上各法，斯為本末兼權之術。

咽喉

咽喉為肺之關，胃之門，少陰心脈之所絡，肝經衝脈之所夾，凡此四經，皆血之所司也。故失血家，往往有咽痛之證。凡咽痛而聲不清利者，為肺火。肺主氣，氣管中痛，故聲不清利，甘桔湯加馬兜鈴、黃芩、杏仁、川貝母、黃連、麥冬、百合、薄荷治之。凡咽痛而飲食不利者，胃火也。胃上口為食管，食管痛，故飲食不利，白虎湯加金銀花、大黃、桔梗、枳殼治之。咽喉作痛而上氣、頰赤者，肝經衝脈逆上之火也，宜玉女煎加旋覆花、射干，再用鹽炒安桂少許，以引火下行。喉中塞腫及潰爛，皆為少陰心經之火，宜瀉心湯加山豆根、牛蒡子、桔梗、甘草、薄荷、細辛、膽南星、牛黃治之。腫塞者，外用人爪甲、雞內金、急性子、全蝎（合巴豆炒過，去巴豆），再加火硝、硼砂、冰片、膽礬、青黛、黃連、枯礬吹上，吐痰血即愈。潰爛者，外用雄黃、黃連、珍珠、桑螵蛸、寒水石、牛黃、硼砂、麝香吹之。又有梅核證，在痰飲門參看。

再按：血家咽痛，多是肺胃虛火及衝脈火逆，吾於咳嗽諸條，言之甚詳。癆蟲蝕咽，見聲音門，宜參匯。

聲音

失血家初病失音，多是風火。聲音者，肺之所主，肺金清朗，則聲音顯明。失血家，肺金陰虛，為火所克，肺竅不通，鼻塞，聲閉。若係外感閉其氣者，宜小柴胡湯加杏仁、桔梗、荊芥、薄荷治之。若是肺中實熱，壅遏其竅而聲音閉者，人參瀉肺湯治之。又有津液乾枯，肺痿葉焦，聲音嘶小者，乃失血之虛弱證，人參清肺湯、清燥救肺湯治之。常用白蜜、川貝母、人參、胡桃、百合蒸服。又有癆蟲，居於肺間，嚙壞肺臟，金蝕不鳴，喉中癢咳，喘熱難已，此為癆瘵難治之證，宜百部、人參、明雄、獺爪、白芨、百合、蠶砂、麝香、桔梗、甘草、獺肝、鰻魚骨治之。又凡癆瘵而咽喉破爛者，均在不治。總宜上方，外用珍珠、人參、牛黃、明雄吹之。

夫聲音者，氣所從出也。氣根於腎，故聲音之出，實由腎生，氣不歸元，則咳愈甚，氣愈乏而聲愈乾，宜以都氣丸主之，加人參、沉香、訶子，腎氣丸亦治之。

腹痛

血家腹痛，多是瘀血，另詳瘀血門。然亦有氣痛者，以失血之人，氣先不和，是以血不平而吐衄，但血家氣痛，與雜病氣痛有別。雜病氣痛，則痛之甚；血家氣痛不甚，但覺胸腹之中，不得和暢，有鬱滯結聚之形，宜逍遙散加薑黃、香附子、檳榔、天臺烏藥治之。再參瘀血、痞滿門更詳。

痹痛

身體不仁，四肢疼痛，今名痛風，古曰痹證。虛人感受外風，客於脈分，則為血痹，仲景用黃耆五物湯，以桂枝入血分，行風最效。失血家血脈既虛，往往感受外風，發為痹痛，或游走不定，或滯著一處，宜黃耆五物湯，重加當歸、丹皮、紅花。如血虛火旺之人，風中兼火，外見痹證，內見便短、脈數、口渴等證，則不宜桂枝之辛溫，宜四物湯加防風、柴胡、黃芩、丹皮、血通（大血藤之別名）、秦艽、續斷、羚羊角、桑寄生、玉竹、麥冬治之。血虛生風，往往而然，當歸、紅花、荊芥，酒水煎服。瘀血竄走四肢，亦發疼痛，證似血痹，惟瘀血之痛，多如錐刺，脈不浮，不拘急，此略不同。另詳瘀血門。

又有周痹腳氣，痰濕走注者，皆係雜證，此不具論。

痿廢

痿者，足廢不能行之謂，分五痿治之。心氣熱則脈痿，筋縱而不任地，天王補心丹加丹皮治之。肝氣熱為筋痿，則筋急而攣，四物湯加羚羊角、續斷、山茱萸、黃柏、地骨皮治之。脾氣熱為肉痿，胃乾而渴，肌肉不仁，四物湯加人參、山藥、黃芩、黃柏、澤瀉、雲苓治之。腎氣熱則骨痿，腰脊不舉，地黃湯及大補陰丸治之。肺氣熱則津痿，不能灌溉於足，疲乏不行，清燥救肺湯治之。以上治法，雖分五臟，而總係陰虛熱灼，筋骨不用之所致。欲熱之退，莫如滋陰；欲陰之生，莫如獨取陽明。陽明者，五臟六腑之海，主潤宗筋，宗筋主束骨而利機關。陽明虛則宗筋縱，帶脈不引，故足痿不用也。宜瓊玉膏加玉竹、煅石膏、石斛、花粉、珍珠、竹茹治之，玉女煎加犀角亦治之。然痿廢之原，雖在於胃，而其病之發見，則在於筋骨，凡虎骨、龜板、鹿筋、豬脊髓、牛骨髓、狗脊、骨碎補、牛膝、苡仁、枸杞子、菟絲子、續斷，皆可加入，以為向導。

痿證與腳氣有異，切不可誤用風藥。

遺精

世謂上吐血，下遺精，其病不治，謂其上逆下竭，立見消耗也。然病此者，但未沉久，猶可圖治，蓋遺精、失血，雖是兩病，其實一而已矣。精者，腎中陽氣所化，乃天一所生之癸水也。女子十四，則癸水至於胞中而衝任兩脈即通，將心火所化之血，轉輸入胞，與癸水交合，水從血化，是為月信。男子十六，則癸水亦至於胞中，而衝任兩脈，亦輸血入胞，與癸水合，血從水化，是謂之精。胞者，精之舍，即血之室也。吐衄者，是胞中血分之病；遺精者，是胞中水分之病。血與水，上下內外，皆相濟而行，吾已言之屢矣。故病血者，未嘗不病水；病水者，亦未嘗不病血也。是以吐血多兼痰飲，血亦變水腫，淋秘亦有下鮮血者，以血與水原相倚伏耳。精者，水之所化。遺精者，水病也，而又吐衄，是血亦病也。先吐血而後遺精，是血病累及於水；先遺精而後吐血，是水病累及於血，治法無論先後，總以治肝為主。胞宮乃肝之所司，精與血皆藏於此，治血者必治胞，治精者亦必治胞，胞為肝所司，故皆以治肝為主。肝寄相火，氣主疏泄，火熾氣盛，則上吐血而下遺精，地骨皮散加柴胡、胡黃連、知母、黃柏、牡蠣、龍骨、茯苓、蒲黃、血餘治之，丹梔逍遙散加阿膠、龍骨、牡蠣、蒲黃以平之。吐血甚而遺精輕者，以治吐血為主，生地黃散加金櫻子、牡蠣治之。遺精甚而吐血輕者，以遺精為主，地黃湯加血餘、龍骨、牡蠣治之。

仲景治遺精，有用天雄、附子法。腎氣不納，心火不下交於腎，有用肉桂法，皆陽虛之證也。若失血家，則多是火遺，即心腎不交，亦是水不濟火，其為夢遺，十之八九。蓋肝經火旺，則魂不內守，恍惚有見，亦有無夢而遺，仍屬相火之甚者。火甚則神不清，是以昏沉迷悶，不覺精之走失，比較有夢而遺者，其火更甚，毋得誤認為陽虛之證也，大補陰丸加生棗仁、牡蠣、龍骨、茯神治之。若氣不攝精者，其人必見虛寒之狀，不徒以有夢、無夢為別也。

淋濁

淋者，小便短數，淋瀝不通之謂也。單病此者，自有諸書可考，血家病此，特其兼見者耳。然二便為消息之門戶，若一閉塞，則上中焦不得消息，故《傷寒論》有言急下者，有言當利其小便者，有言有小便則生，無小便死者，無一不吃緊於此。此水病也，水與血相為倚伏，吾已言之屢屢，單病血，不病水者易愈，以水調，則其血雖病，猶有水以濡之也。若病血，而又累及於水，則上而喘、咳，外而腫熱，下而淋濁，均不能免。水病則無以濡血，而血證亦因以難愈矣。吾於尿血、腫、咳諸條，已詳言之，可以參看。

血家病淋，多是肺痿。肺主治節，下調水道，肺病則津液不流，氣不得下而治節不達於州都，是以小便不利，宜生地、百合、天花粉、知母、杏仁、桑白皮、滑石、桔梗、豬苓、阿膠、甘草梢治之。

血家血虛火旺，心遺熱於小腸，不能泌別清濁，則小便赤短，淋瀝，導赤飲加炒梔子、車前子、黃連、白芍、燈心。

脾土不化，亦能壅濕，使小水不利，五苓散治之。濕中挾熱者，去桂尖，加茵陳蒿、防己、黃柏、炒梔子。

前陰屬肝，肝火怒動，莖中不利，甚則割痛，或兼血淋，宜龍膽瀉肝湯加肉蓯蓉，或地黃湯加肉蓯蓉、黃柏、車前子治之。若血淋，則加地榆、蒲黃。

腎為水臟，膀胱為水府。腎中陰虛，水源枯竭，則小便不化，知柏地黃湯少加肉桂以反佐之。若是陽虛不能化水者，金匱腎氣丸治之。

以上分別臟腑施治，即三焦為決瀆之義也。陳修園用五淋散統治三焦，吾謂不如分別中下，而又各區臟腑以施治，尤為精細。

濁者，小水不清，或白，或黃，或青，或赤，此如暑天，洪水泥潦之類，乃濕熱為之也。濕甚，用胃苓湯加黃芩、黃連、黃柏、白朮治之。熱甚，用茵陳蒿、梔子、黃柏、秦皮、木通、車前子、防己、甘草梢治之。

又有敗精為濁者，或由思淫不遂，或由淫而精停，宜萆薢分清飲，加鹿角屑、桑螵蛸、白芍、肉蓯蓉治之。

又有中氣虛弱，小便滴在地上即變色者，宜六君子、歸脾湯治之。

便閉

二便皆脾胃之出路，小便是清道屬氣，大腸是濁道屬血。失血家，血虛便燥，尤其應得，四物湯加麻仁主之。血燥者，加桃仁、川軍。氣燥者，加杏仁、枳殼。風燥者，加皂角、白芷、防風。火燥者，宜加枳殼、厚朴、大黃、芒硝。

大腸乃胃之關門，胃為燥土，若胃有燥屎而不下者，其責不在大腸而在胃。其證口渴，手足潮熱，或發譫語，三一承氣湯下之，或四物湯加麻仁、枳殼、厚朴、大黃以滋降之。

又小便數而不禁，大便反閉者，名為脾約，謂脾津下泄，無以潤腸，故也。仲景用脾約丸治之，丹溪謂宜清肺燥，肺清則小水有制而脾得灌溉，宜用清燥救肺湯治之。

腎開竅於二陰，腎虛，陰不足，無以潤腸者，宜左歸飲加黑芝麻、肉蓯蓉治之。

肺與大腸相表裏，肺遺熱於大腸則便結，肺津不潤則便結，肺氣不降則便結。肺遺熱者，人參瀉肺湯治之。肺津不潤者，清燥救肺湯治之。肺氣不降者，清燥救肺湯合四磨湯，再重加杏仁，或少加葶藶子治之。與便血條合看自明。

此外又有瘀血閉結之證，或失血之後，血積未去，或跌打損傷，內有瘀血，停積不行，大便閉結，或時通利，仍不多下，所下之糞，又帶黑色，腹中時時刺痛，口渴，發熱，脈帶澀象，宜用桃仁承氣湯治之，或失笑散加杏仁、桃仁、當歸、白芍。

泄瀉

失血虛癆，最忌泄瀉，以脾胃敗壞，不能任藥，且少納穀，胃氣將絕，故也。雜病泄瀉，用參、朮、薑、苓，應手取效。此則薑、朮補胃，轉傷其陰，下咽之後，立見喘熱，竟成枯骨矣。然使用滋陰之藥，則脾已瀉泄，益陰則愈動其瀉，勢必土崩不救矣。病至此者，吾莫如之何也已，擬用黃土湯，作調停之計，效否不敢必也。

以上所論，乃虛極胃將絕之瀉也。如非胃氣將絕之瀉，便當按證治之，毋得語斷其死，以恐駭病人。

濕瀉者，如水傾下，腸鳴，身重，其腹不痛，胃苓湯主之。

風泄者，大便不聚，或帶清血，八珍湯加粉葛根、丹皮、防風、白芷。

寒泄者，腹中切痛，雷鳴，鴨溏，下利清白色，附子理中湯主之，六君子湯加薑、附亦治之。

暑泄者，煩，渴，尿赤，暴瀉如水，越鞠丸加竹茹、粉葛根、連翹、車前子、牛蒡子、白芍、黃連、扁豆、枳殼、厚朴、生薑、藿香。

飧泄者，米穀不化，香砂六君子治之。此與暴注完穀，為肺氣迫下者不同。暴注則水與穀食入即下，為熱迫，三一承氣湯。

食積泄者，瀉後痛減，臭如抱壞雞子，噫氣作酸。失血虛人，停食作瀉者尤多，宜逍遙散，或小柴胡湯加山楂、神麴、麥芽、萊菔子治之，越鞠丸、平胃散皆治之。

又有泄血、泄痢者，另詳便血門。

又有腎泄，五更作泄，一名晨泄。乃色欲過度，足冷，氣虛所致，宜四君子湯加熟地黃、枸杞子、菟絲子、巴戟天、杜仲、破故紙、肉豆蔻、五味子、山茱萸治之，豬腎一枚加故紙、小茴香、青鹽燒服亦可。

飲食

水穀入胃，其濁者為渣滓，下出幽門，達大小腸而為糞，以出於穀道。其清者，倏然而化，依脾氣而上升於肺，其至清而至精者，由肺而灌溉乎四體，為汗、液、津、唾，助血脈，益氣力，為生生不息之運用也。其清中之濁者，下入膀胱而為溺，此虞天民《醫學正傳》所論，其言水穀消化之道甚明，故全錄之。凡食不化者，責之於脾，六君子湯主之。水不化者，責之於肺，二陳湯加防己、桑皮、桔梗、木通治之。消渴者，肺火也，甘露飲加花粉治之。消穀者，胃火也，白虎湯加黃連、人參、枳殼、厚朴、生地黃治之。飲一溲二，為下消，腎虛也，腎氣丸主之。食入即吐，為火逆，瀉心湯加生薑、竹瀝治之。但用水漱口，而不欲飲者，多是經脈中有瘀血，宜四物湯加紅花、血通、乾漆、冰片、蔥白、桃仁治之。食入良久，翻胃吐出，或不化而飧泄者，為脾不磨食，六君子湯加肉豆蔻、破故紙、吳茱萸、五味子治之。

夫人之所以能化食、思食者，全賴胃中之津液，吾於總論已詳言之。有津液則能化食，能納食，無津液則食停不化。觀停食病，食入反吐，糞如羊屎，可知無津液則食不能化之故矣。觀噤口痢，咽乾，津竭，食不得下，可知無津液則食不能納之故矣。痢證噤口者，另詳便血門。膈食不化，以及血虛津枯，不思飲食者，宜用左歸飲加天花粉、人參、玉竹、黨參、蓮米、白芍、芝麻治之。

凡平人內傷飲食，多是中寒，洞泄，治宜理中湯、平胃散，以溫燥之。若失血之人，內傷飲食，則反多壅實生熱之證，往往手足潮熱，口乾，氣逆，衝脈作咳。若用溫燥之藥，不惟飲食不化，且更加壅熱矣，用小柴胡湯加枳殼、厚朴、大黃，輕則加萊菔子、麥芽，越鞠丸加減亦治之。

感冒

血家最忌感冒，以陰血受傷，不可發汗，故也。然血家又易感冒，以人身衛外之氣，生於太陽膀胱，而散布於肺，血家肺陰不足，壯火食氣，不能散達於外，故衛氣虛索，易召外邪，偶有感冒，即為頭痛、寒熱、身痛等證。若照常人治法，而用麻、桂、羌、獨，愈傷肺津，肺氣益束而不能達，不惟涸血分之陰，愈以助氣分之邪矣。治惟和解一法，為能補正祛邪，宜先生其津，使津足而火不食氣，則肺氣能達於皮毛而衛氣充矣。次宜疏理其氣，使血分和，則不留邪為患而外邪自解矣，宜小柴胡湯加杏仁、荊芥、防風、紫蘇主之。口渴加花粉，去半夏。身痛加粉葛根。內動痰火者，再加茯苓、旋覆花。內動寒水者，另用蘇子降氣湯治之。

外感風寒，客於肺中，外證已退，久咳不愈者，失血家往往有之，宜《千金》麥門冬湯，其麻黃搗茸，蜜炙，變峻為緩，以搜陳寒。寒客肺中，久則變而為熱，故用此方，或小柴胡加蘇子、薄荷、細辛，亦與麥門冬湯仿彿。感冒甚重，傳變為熱者，宜照傷寒法治之，清熱攻裡，可以任量，惟失血家，不得輕用吐法，戒之。

失血之人，有狀似感冒，而實非感冒者，由於肺痿氣虛，時時洒淅惡寒，鼻塞，流清涕，乃金被火克，內壅外閉，衛氣不布之故，只宜清養肺金，毋得妄用發散，以張火焰也，太平丸補散兼行以治之，《千金》麥門冬湯、小柴胡湯皆宜。小柴胡湯通上焦之津液，以調和榮衛，尤平穩而神奇。

痙掣（拘急）

痙者，角弓反張。掣者，手足抽扯。拘急者，頭勾足局，肘膝相構。傷寒、中風，凡遇此等，分三面治之。失血家亦宜分三面施治，而用藥略有不同，眉列如下。

角弓反張者，太陽經病也。無汗用葛根湯，有汗用桂枝加葛根湯。血家病此，多是血燥生風，筋灼而攣，麻、桂皆其所忌，前方不中與也。宜四物湯加葛根、防風、荊芥、獨活、羚羊角、桑寄生、續斷、杏仁治之。

手足抽掣，口目斜引者，少陽經病也。傷寒、中風，用大秦艽湯，此方風藥雖多，尚兼滋補，血家病此，亦可借用，再加阿膠、羚羊角、人參、天花粉，以柔潤熄風，則與血家更宜。而前拘急屬陽明經，傷寒、中風，得此者，三一承氣湯治之，血家得此，為陽明津液大虛，筋為之縮，法宜大生津液，玉女煎加天花粉、玉竹、葛根、竹茹、人參、麥門冬、白芍、枳殼治之。

又曰：「肝主筋，肝病則驚駭，筋攣。」今且不必縷分，總以治肝為主，四物湯加羚羊角、酸棗仁、木瓜、荊芥、黃芩治之。

此乃血家發痙之治法，非通治諸痙之法，讀者須知。

暑疫

暑者，濕熱合氣之謂也。熱蒸則濕動，濕鬱則熱遏，濕熱合化，是為暑氣，《月令》所謂：「土潤溽暑。」此之謂矣。熱甚則心煩，口渴，脈數，溺赤。濕甚則泄痢，腫滿，喘急閉悶。病狀不一，總係熱濕二氣而已。血家陰虛，濕熱之邪尤易感受，宜統以大清涼飲治之。濕甚者，再加防己。雖不能盡暑之治法，然本此方以推廣之，可以得變通之妙。

又有陰暑，實非暑也，乃夏月伏陰內動之寒症，毋循名而失實。疫者，四時不正惡戾臭穢之氣，觸人為病，病氣又能傳染，是名曰疫。沉冬則無，夏秋常有，其氣觸人，皆從口鼻而入，內伏臟腑之中，發作則壯熱，頭痛，變瘧，動痢，狂躁，腫急，不一其形。雖有外證，不得發表，但解其裡，則表氣自和，清溫敗毒飲加酒大黃治之。血家陰虛，疫邪易發，故並言之。另有瘟疫專書，詳明者多，宜細查閱，此第舉其大意耳。

食復

失血家，胃氣清和，津液自生，火自降，痰自順，而病亦自愈矣。若傷飲食，則中宮壅滯，氣與火不得順利，上衝於肺則為咳嗽，外蒸肌肉則發熱，內鬱於心則為煩。由是血不得寧，因之復發，名為食復，宜甲己化土湯加枳殼、厚朴、炒梔子、麥芽為主。咳者，加紫菀、麥冬、五味子、杏仁。發熱者，加石膏、知母。心煩者，加黃連、當歸。腹痛者，加酒大黃。已動血者，加桃仁、蘇木。或用逍遙散，照上加減法，亦調和胃氣善方，小柴胡湯亦可。仲景治食復，言有宿食者，皆主芍藥、大黃，義取二物力能推蕩。蓋宿食不去，不獨阻新食之進，且傷氣壅邪，轉生諸疾，故主大黃以速去之，以免傷其正氣，勝楂、麴之功千萬。醫者須知此理，臨證庶有膽識。

夫失血之人，所以易於停食者，多是胃中有熱，貪多飲食，既食之後，脾津枯少，不能糜爛消化，是以易於停食，宜四君子湯加黃精、山藥、玉竹、天花粉、麥芽、白芍、生地黃、枸杞子、當歸、麥冬、山楂、萊菔汁煎服。此等治法，但讀東垣《脾胃論》者，斷不能知。

勞復（怒復）

靜則氣平而生陰，動則氣躁而生陽，煩熱，喘，咳，隨之而作。失血病因勞動而復發者，十之五六，亟宜調息、瞑目，以收斂浮動之氣，使陰生陽秘而血乃不復動矣，人參固本湯加蒲黃、蘇木治之。煩熱甚者，宜用地骨皮散加炒梔子、蒲黃。喘咳甚者，宜人參清肺湯治之，或三才湯加五味子、雲茯苓、沉香、甘草，清燥救肺湯亦治之。血復止後，多飲獨參湯，熟睡以息之。

怒復者，怒氣傷肝，相火暴發而血因奮興，當歸蘆薈丸以瀉之，龍膽瀉肝湯以清之，丹梔逍遙散以和之，小柴胡湯加牡蠣、青皮以抑之。血潮不止者，瀉心湯加當歸、白芍、沉香、香附子、降真香以止之。十灰散用香附子、檳榔、童便，醋調服，以止之。去血過多，則陰愈傷，陽愈亢，怒氣愈不能平，宜當歸、人參、沉香、香附子、生地黃、五味子以大補之，少與之食，以消息之。

總之，失血之人，戒勞更能戒怒。《醫學考辨》有戒怒詩云：「病家誤，戒忿怒，忿怒無非些小故，血隨氣上不循經，猶如輕車就熟路。」吾臨血證多矣，每有十劑之功，敗於一怒，病家自誤，醫士徒勞，堪發一嘆。

時復

時復者，謂血家春夏得病，至次年春夏復發；秋冬得病，至次年秋冬，其病復發。值其時而仍病，故曰時復。夫人身五臟六腑，與天之氣運，呼吸相通，原是一體，故天之陰陽，能構人之疾病，其實非天病人也，乃人身氣血先有偏盛，故感天氣之偏盛而病遂作焉。

血家病得於春者，乃肝經血虛火旺，春木之氣，內通於肝，肝經感木氣而風動火發，故值春時，舊病復作。其已發吐血者，宜地骨皮飲加蒲黃、黃芩、龍膽草、杏仁、柴胡、荊芥、醋炒大黃治之。尚未發作者，須服五味逍遙散加牡蠣、阿膠、龍骨、香附子、五味子，或用左歸飲加阿膠、龜板、牡蠣、五味子以滋養之，使肝腎陰足，則火伏而不動矣。凡冬日春時，得血病者，均宜用此法以養肝腎，使陽氣封謐而不泄，斯病不發矣。又凡肝經火動者，必先有熱蒸，口苦，魂夢不寧諸證，柴胡清骨散亦治之。

失血之病，得於夏者，乃心經火旺，次逢夏月復發，宜瀉心湯加丹皮、蒲黃、生地黃、木通、甘草梢、降香、牛膝。其未發時，若見煩熱，即宜預服生地黃散以遏止之，或天王補心丹以養之。又按：夏月暑盛，病多發於陽明，以陽明主燥熱，暑熱相合，故多屬陽明。病在陽明者，口渴，身熱，煩躁，便閉，惡聞人聲，脈勢洪大，以此為辨。其吐出之血，亦必甚多，宜犀角地黃湯加葛根、金銀花、知母、蒲黃、大黃、枳殼。若尚未動血，初覺發熱、口渴者，玉女煎加蟬蛻、秦皮、茵陳、枳殼，或先服甘露飲，以養胃陰，免動燥氣。

秋乃金令，肺氣主之。凡失血家，至秋時皮毛收斂，未能秘密，往往外合風氣，內壅熱邪，發咳動血，尤為容易。病家醫家皆須善為調理，庶可補天再造也。若是秋時得病，是病本得於肺，次逢秋月，本臟不潤，復發痿燥而咳血者，清燥救肺湯加生地、蒲黃治之，人參清肺湯加紫菀、當歸、蒲黃亦可，葛可久太平丸既滋肺陰，兼清風痰，尤治肺良方。若肺氣鬱而不布，衛陽不外達，津液不下降，皮毛洒淅，寒熱作咳者，宜小柴胡加荊芥、防風、桔梗、杏仁、蒲黃、蘇木、栝蔞根、麥冬、桑皮、陳皮、枇杷葉治之。風寒客於肺中，久咳不止者，宜《千金》麥門冬湯，其麻黃搗茸炙過，以搜陳寒，或重用太平丸，重加薄荷，亦和散之法。

冬令屬水，腎氣主之。此時陰氣堅凝，則陽氣潛藏，龍雷不作，若陰氣不足，則陽氣不潛，況此時陽氣皆入於內，人身陰虛者，既多內熱，加以陽氣入內，兩熱相合，致失冬令寒熱之象，此與冬行夏令無異，是以火迫血動而復發也。治法宜滋腎陰，泄內熱，使其陰凝陽秘，復成為大冬之令，斯病愈矣。已動血者，玉女煎加蒲黃、丹皮、蘇木，繼服大補陰丸、六味丸以收功。乘其未發，先用麥味地黃湯滋之。火之不藏，如三冬不雪，臘月鳴雷，潛納陽氣，皆可加龍骨、牡蠣。吾於衝脈言之甚詳，須參看。

凡物有根者，逢時必發。失血何根？瘀血即其根也。故凡復發者，其中多伏瘀血，以及遇節氣，遇陰雨而即蒸熱發動者，均是瘀血為病，宜血府逐瘀湯加乾漆、桃奴治之，或用仲景大黃蟅蟲丸，少少與之。此理須知，方不為血證所瞞。

房勞復

血之運行，聽命於氣。氣乃先天腎水之中，一點生陽，靜而復動，化生精血。若以房勞傷其精血，則水虛而火發，氣動而血升，烏有病之不發乎？宜都氣丸加麥冬、龜鹿膠治之。火盛者，大補陰丸加鹿膠、桑螵蛸治之，或加味虎潛丸，脾腎兼治，或三才湯加桑螵蛸、秋石、海粉、黃柏、紫梢花治之。失血之人，以養息為第一，若不忌房勞，是自促命期，於醫何咎。

附抱兒癆論

世謂婦人有胎，復得咳嗽，發熱，骨蒸，或吐血，或夢交，名為抱兒癆。其胎不能孕滿十月，或七八月，或五六月，胎便萎墮，兒不長成。其每坐產之後，不得滿月，定然廢命，古書不見名論，俗醫又無治法，世皆以死證目之，而死者果相接踵，良可哀也。夫婦人懷孕，其氣血既結養胞胎，又加以病，再耗其氣血，一身之氣血無多，那堪兩件消耗，是以其胎不能長養，而母被胎困，又受病侵，雙斧伐枯樹，不死何待？顧其受命之重，誠如所云，而果得治法，何難起死回生哉？吾妻病此，親手調治，竟得保全，始知抱兒癆之所以不起者，失治之咎耳。夫婦人血和，然後有子，血病於是胎病，治之之法，總視其證，有時以安胎為主，胎安則母自安；有時以治病為主，病去則胎自固。據其見證，照病用藥，自無不愈者也。大旨此病，世皆謂為極虛之證，而不知此病多是實邪，何以言之？蓋人身除腸胃中，皆不可有物塞礙，是以針砭刺穴，停住片時，即能堵塞其氣，況胎乃塊然一大物，塞於下部，則氣實而喘，氣逆而嘔，氣盛而為火，皆以其壅塞，故也。夫人之懷孕，不啻藏珍，而胎之病人，有如積塊，是以懷孕之脈，沉分搏指，亦與下焦積塊之脈相似。第積塊攻而通之，則實邪去而人安。胎則無攻通之法，是以不便施治，然有逆實之證，亦須消息，以補兼攻，斯不至留病為患，蓋必擺脫一切拘禁，而後可救皆不能救之死證。《內經》云：「有故無殞也。」則知不拘禁例，一意治病，為安胎最上之法。故抱兒癆，吐血，逆滿，不須顧胎，直宜涼血泄瘀，丹皮、桃仁所以不忌，瘀血既去，則不壅熱，去舊生新，胎反得新血之養。若氣逆火甚，非尋常杏仁、枳殼、枯芩等藥所能治者，酒炒大黃亦間可用。又凡此病，皆胎氣壅於下部，反而上熏，肺金直當其氣，故治抱兒癆以保養肺金，為第一要法，清燥救肺湯、紫菀散主之。痰凝氣阻，咳逆不休者，豁痰丸治之。水飲衝肺，肺脹，咳嗽，不得臥息者，葶藶大棗瀉肺湯主之。桔梗寧肺湯補瀉兼行，保和湯多補少瀉，皆宜酌用。此病發於胞中，其本在下，清理肺金，不過治標之法耳。然胎在下部，既不能攻治其本，則不得不重治其標，保助肺金，以敵病氣，雖病氣上熏，亦無礙也。且肺為華蓋，位雖居上，而通調水道，下輸膀胱，又主治節，下達大腸。肺調則大腸不滯，氣得從大腸而泄，則胎雖阻之，而上熏之勢，亦稍殺矣。肺調則小水通利，氣得從小水而泄，則胞中之氣，亦得從小水泄下。蓋膀胱者，胞之室，膀胱暢則胞氣可借之得舒，而上熏之勢，亦少殺矣。若大便燥結者，急宜用清燥救肺湯加火麻仁、白芍、肉蓯蓉、枳殼、厚朴、當歸治之。若小便不利者，急宜用清燥救肺湯加草梢、生地、木通、防己、知母、桑皮治之。且小便出膀胱，屬太陽經，主皮毛；大便出大腸，屬陽明經，主肌肉。二經調達，則肌肉皮毛之氣，皆清理而不滯，自不發寒、蒸熱矣。第皮毛肌肉之屬氣分者，既可以免，而腠理之熱，屬血分者，並不關於二經。人身腠理之氣，乃三焦所司，三焦屬相火，內寄於肝膽，而下藏於胞室。今胞室既為胎所占，則相火上壅而為嘔吐，失血者往往而然。相火之氣，循經外達，壅於腠理，則生寒熱，甚則骨蒸。推原其故，以胞室為胎所占，相火不得任意游行，是以壅遏。此時不能奪去其胎，只得清泄胞中之氣，使相火有所泄，斯不與大壅耳，宜四物湯加黃柏、知母、赤茯苓、澤瀉、山萸肉、甘草梢、肉蓯蓉，此是治胞室以滋相火之本也。外用小柴胡湯，以和其腠理。蒸熱之甚者，可用清骨散以瀉之，此是治少陽，以清相火之標也。是時胞宮不便重治，只合多清少陽，以重治其標，即不全愈，而亦殺其病氣矣。如欲胞室腠理面面兼治，則宜四物湯合柴胡清骨散治之。

夫抱兒癆之病，根雖在胞，而其受病，則在於肺。惟其肺金津虛，無以轉輸於下，是以胞中之水，皆得泛上而為病。無論咳熱諸證，總宜大滋其肺，使肺津得調，肺氣得降，則胞中之水火，雖欲上逆，而亦不為害，救肺湯、紫菀散、太平丸、保和湯、人參清肺湯、阿膠瀉白散可常服之。第胞宮之水火上逆，則病見肺，而水火之實，又實根於腎中。胞宮之相火，腎中之陽也；胞宮之陰水，天癸之水也。須極力滋補其腎，使水化則不為痰，陰足則不動火，此為正本清源之治。腎中陰虛而火動者，則水結為痰、為咳、為腫、為淋閉、骨蒸，地黃湯加杏仁、五味子、麥冬、桑皮、黃柏、知母以清之。腎中陽虛不化水者，則水停為飲、為咳、為腫、為淋閉、清穀不化，宜地黃湯加故紙、杜仲、艾葉、附片、臺烏藥、沉香、木通以溫其陽。若腎中痰火上逆之至，喘咳不止，胎亦上逼，照上用六味地黃湯加龍骨、牡蠣、鐘乳石、牛膝、半夏、五味子、麥門冬、川貝母治之。此墜降之藥，各書俱云墮胎，然無病之胎，固忌此等。今既有腎氣逆上之病，高者抑之，有病受墜而下之，乃適當其胎之正位，胎返其位而不上逼，何墮之有？至於氣逆之極，發動吐血，嘔、咳、呃、噦，諸般上逆之證，宜降氣者，枳殼、厚朴、葶藶子、檳榔，任量而施；宜降火者，酒大黃、胡黃連、知母、黃柏、龍膽草，隨宜取用，亦所不妨。況乎胎中吐血，多因素有瘀血阻滯，胎氣兩不相容，是以動血。欲去瘀血，凡桃仁、丹皮、五靈脂、紅花、延胡索等，皆宜用之。若徒守拘禁，與養癰成患無異。醫者果能破除俗見，而參透其所以然，於治抱兒癆，何難起死回生哉？

又曰：「用藥雖不必徒守拘禁，然亦須審病，中病而止，勿毫無顧忌，而不知輕重也，慎之。」

產母之所以繫胎者，帶脈也，帶脈解則胎墜矣。若見腰痛之證，則早用當歸、白朮、熟地、淮山藥、杜仲、故紙、山萸肉、龜膠、黃柏、黃耆、知母、菟絲子、甘枸杞、續斷、雲茯苓治之。其餘帶脈治法，詳經血、產血門。產母既病抱兒癆，困憊之極，胎不能保，則亦無須存胎，但以安保產母為急，歸芎湯加人參、糯米、苧根、阿膠，聽其安可也，墮亦可也。胎既下後，但照正產，按法治之，去瘀生新，自無不愈。

再按：抱兒癆，產前已大虛耗，一旦產後，必見危險之證，較之尋常正產，更宜預防。

－汗出不止，獨參湯救之。浮熱，脈大者，加附子，以引陽入陰。此雖胎前常病，火燥而至是，陽氣欲脫，不得仍照火燥治法。四物湯加炮薑，亦是從陰引陽之法，皆可審用。

－喘促為氣脫之候，參附湯加五味、沉香治之。

－血崩為血脫之候，歸脾湯加血餘灰、棕灰、海螵蛸、魚膠治之。亦有怒動肝火而血崩者，歸脾湯加柴胡、梔子治之。此三危證，正產有之，病抱兒癆者，在所必有，醫家病家，皆宜預防。

夫胎前屬實熱，產後屬虛寒，平人大抵然也。至於病抱兒癆者，胎前之病，無一非熱，至於產後，則不盡虛寒。蓋胎前已病陰虛，而產後去血過多，其陰愈虛，發熱，發咳，尤屬痿燥之極，若徒守產後宜溫補之說，鮮不促命，宜左歸飲加阿膠、天花粉、百部、人參、麥門冬、玉竹、五味子治之。骨蒸咳逆者，團魚丸治之。陰虛火動，挾水飲而上干者，四物湯合二陳湯，再加柴胡、黃芩、薑汁、竹瀝、竺黃、膽南星、金箔、牛黃治之。其餘雜證，均照產科治法，自無不愈。茲所論者，乃抱兒癆產後之治法，與正產略異，然亦第舉其端，尚待醫士擴而充之。

凡治抱兒癆，必先熟吾書中，經血、胎血、產血諸門，而於各女科又參酌，庶克有濟。

凡抱兒癆，須在初病時，即行調治。治或未愈而用藥不錯，庶幾產後可以治愈。如不知治法，則產後必亡。醫家病家，兩宜慎之。

以上所論抱兒癆治法，已具大略，而內中又或加外感，則雖照血家感冒之法加減治之，或加內傷，則雖照血證飲食諸法加減治之，或添怒氣而病增，則宜照怒復條內所用諸藥治之，或加房勞而病劇，則宜照房勞復條內所用諸藥治之。法外有法，難以筆傳。

卷七（方解上）

古今方共八十二條

仲景瀉心湯

大黃（酒炒，二錢）黃連（三錢）黃芩（四錢）。

心為君火，化生血液，是血即火之魄，火即血之魂，火升故血升，火降即血降也。知血生於火，火主於心，則知瀉心即是瀉火，瀉火即是止血。得力大黃一味，逆折而下，兼能破瘀逐陳，使不為患。此味今人多不敢用，不知氣逆血升，得此猛降之藥，以損陽和陰，真聖藥也。且非徒下胃中之氣而已，即外而經脈肌膚，凡屬氣逆於血分之中者，大黃之性，亦無不達。蓋其氣最盛，凡人身氣血凝聚，彼皆能以其藥氣克而治之，使氣之逆者，不敢不順。今人不敢用，往往留邪為患，惜哉！方名瀉心，乃仲景探源之治，能從此悟得血生於心，心即是火之義，於血證思過半矣。

十灰散

大薊、小薊、茅根、棕皮、側柏、大黃、丹皮、荷葉、茜草、梔子（各等分），上藥燒存性為末，鋪地出火氣，童便、酒、水隨引。

黑為水之色，紅見黑即止，水勝火之義也，故燒灰取黑。得力全在山梔之清，大黃之降，火清氣降而血自寧。餘藥皆行血之品，只借以向導耳。吹鼻止衄，刃傷止血，皆可用之。

獨參湯

人參（二兩），濃煎，細咽，熟睡。

取養胃之陰，安護其氣，氣不脫則血不奔矣。世以黨參代之，並認為陽藥，不知人參柔潤甘寒，乃滋養中宮津液之藥。人之真氣，生於腎中，全賴水陰含之，出納於肺，又賴水津以濡之，故腎中水陰足，則氣足而呼吸細。肺中之水津足，則氣足而喘息平。人參滋補中宮之津液，上布於肺，下輸於腎，故肺腎之氣，得所補益。世人不知氣為水之所化，而以屬陽，妄指參為陽藥。幸陳修園力辨其誣，而修園謂壯火食氣，參瀉壯火故補氣，其說猶有隔膜，尚未識氣即是水之理。吾於〈總論〉言之甚詳，須知氣即是水，而人參之真面乃見。

甘草乾薑湯

甘草（三錢，炙）乾薑（二錢，炮）五味子（一錢）。

甘草炙過，純於補中；乾薑變黑，兼能止血。二藥辛甘合化，扶陽氣以四達，血自運行而不滯矣。惟五味收斂肺氣，使不上逆，以止氣者止血，凡陽虛脾不攝血者，應手取效。但血係陰汁，血虧即是陰虧，剛燥之劑，往往忌用，必審其脈證，果係虛寒者，始可服此方。

四物湯

當歸（四錢）生地（四錢）川芎（二錢）白芍（三錢）。

柯韻伯曰：「心生血，肝藏血，故凡生血者，則究之於心。調血者，當求之於肝也。是方乃肝經調血之專劑，非心經生血之主方也。當歸和血，川芎活血，芍藥斂血，地黃補血。四物具生長收藏之用，故能使榮氣安行經遂。若血虛，加參、耆。血結，加桃仁、紅花。血閉，加大黃、芒硝。血寒加桂、附。血熱加芩、連。欲行血去芍，欲止血去芎，隨宜加減，則不拘於四物矣。如遇血崩、血暈等證，四物不能驟補，而反助其滑脫，又當補氣生血，助陽生陰長之理。蓋此方能補有形之血於平時，不能生無形之氣於倉卒。能調陰中之血，而不能培真陰之本。」韻伯此論，雖有不足於四物，然謂四物為肝經調血之專劑，則深知四物之長者矣。蓋肝主藏血，衝任血海，均屬於肝，故調血者，舍四物不能為功。

白虎湯

石膏（一兩）知母（五錢）甘草（二錢）粳米（一撮）。

四藥甘寒，生胃陰，清胃火，陽明燥熱得此，如金飈夕起，暑酷全消，故以秋金白虎名湯，乃仲景傷寒陽明之正方。借治血症脈洪大、發熱、口渴者，尤有捷效。

佛手散（即歸芎湯）

當歸（五錢）川芎（三錢），酒水各半煎服。

辛以行氣，溫以行血，有汁能生血，二味為活血、行血之要藥。

失笑散

蒲黃（三錢）五靈脂（五錢）。

蒲生水中，花香行水，水即氣也。水行則氣行，氣止則血止，故蒲黃能止刀傷之血。靈脂氣味溫，行以引血。二者合用，大能行血也。

大柴胡湯

柴胡（三錢）半夏（三錢）白芍（三錢）黃芩（三錢）枳殼（二錢）大黃（錢半）生薑（三錢）大棗（三枚）。

黃芩一味，清表裏之火。薑、棗、柴胡，使邪從表解。半夏、白芍、枳殼、大黃，使邪從裡解，乃表裏兩解之劑，而用裡藥較多，後之雙解散、通聖散，皆從此套出。借治血症，或加表藥，或加血藥，可以隨宜致用。

逍遙散（加丹、梔，名丹梔逍遙散）

柴胡（三錢）當歸（四錢）白芍（三錢）白朮（三錢）雲苓（三錢）甘草（錢半）薄荷（一錢）煨薑（三錢）丹皮（三錢）梔子（二錢）。

此治肝經血虛火旺，鬱鬱不樂。方用白朮、茯苓，助土德以升木，當歸、白芍，益榮血以養肝，薄荷解熱，甘草緩中，柴、薑升發。木鬱則達之，遂其曲直之性，故名之曰逍遙。如火甚血不和者，加丹皮、山梔，清理心包。心包主火與血，為肝之子，為火之母，治心包之血，即是治肝之血。瀉心包之火，即是瀉肝之火。以子母同氣，故也。

當歸蘆薈湯

當歸（一兩）膽草（一兩）蘆薈（五錢）青黛（五錢）梔子（一兩）黃連（一兩）黃柏（一兩）黃芩（一兩）大黃（五錢）木香（二錢半）麝香（五分）。

舊用神麴糊丸，薑湯送下。借治血病，用酒丸，童便下，尤佳。人身惟肝火最橫，每挾諸經之火，相持為害，方用青黛、蘆薈、膽草，直折本經之火。芩、連、梔、柏、大黃，分瀉各經之火。火盛則氣實，故以二香以行氣。火盛則血虛，故君當歸以補血。治肝火決裂者，惟此方最有力量，莫嫌其多瀉少補也。

地黃湯

熟地（一兩）山藥（五錢）山萸肉（五錢）茯苓（三錢）丹皮（三錢）澤瀉（三錢）。

陳修園謂：「人之既生，以後天生先天，全賴中宮輸精及腎而後腎得補益。」謂此方非補腎正藥，然腎經水虛火旺者，實不可離。方取熟地以滋腎水，而又恐肝木盜水之氣，故用山萸以養肝之陰，補子正以實母也。再用山藥補脾土，啟水津以給腎。用丹皮，清心包，瀉火邪以安腎，庶幾腎中之水得以充足。特慮有形之水質不化，則無形之水津亦不能生。尤妙茯苓、澤瀉，化氣利水，以瀉為補，雖非生水之正藥，而實滋水之要藥。

花蕊石散

花蕊石（煅）為末，每服三錢。

男用酒調服，女用醋水服，瘀血化水而下。按：此藥獨得一氣之偏，神於化血。他藥行血，皆能傷氣，此獨能使血自化而氣不傷，真去瘀妙品。

側柏葉湯

側柏葉（三錢）炮薑（錢半）艾葉（三錢）馬通（二兩）。

熱氣藏伏於陰分，逼血妄行不止，用薑、艾宣發其熱，使行陽分，則陰分之血，無所逼而守其經矣。柏葉屬金，抑之使降。馬為火畜，同氣相求，導之使下，則餘燼之瘀，一概蠲去。此為熱伏陰分從治之法。乃久吐不止，一切寒溫補瀉，藥幾用盡，因變一法，以從治之。凡遇熱證，用之須慎，若係寒凝血滯者，則無不宜。馬通汁，即馬糞泡水。無馬通，以童便代之。

人參瀉肺湯

人參（三錢）黃芩（三錢）梔子（三錢）枳殼（二錢）甘草（一錢）連翹（一錢）杏仁（三錢）桔梗（二錢）桑皮（三錢）大黃（一錢，酒炒）薄荷（一錢）。

葶藶大棗瀉肺湯，是瀉肺中之水，此方是瀉肺中之火。肺體屬金，不自生火，皆由心火克之，胃火熏之也，故用梔子、連翹以瀉心火，黃芩、大黃以瀉胃火。肺為火鬱，則皮毛洒淅，用薄荷以發之。肺金不清，則水道不調，用桑皮以泄之。火盛即是氣盛，用枳、桔、杏仁以利之，而人參、甘草，又補土生金以主持之。補瀉兼行，調停盡善，實從葶藶大棗湯套出，變瀉水為瀉火之法。凡上焦血滯痰凝，因火所致者，均可隨證加減。

甲己化土湯

白芍（五錢）甘草（三錢）。

楊西山失血大法，以此為主方，而極贊其妙。其實芍藥入肝，歸、芎、桃仁善去舊血以生新血，佐黑薑、炙草，引三味入於肺肝，生血利氣，為產後之聖藥。各書多改炙草為益母草，不知益母乃涼血利水之藥。此方取其化血，即能生血，如益母草焉有生血之功，與方名相左。吾以為治紅痢、尿血，或可用之，若此方斷不可用。

牛膝散

牛膝（三錢）川芎（錢半）蒲黃（三錢）丹皮（三錢）桂心（三錢）當歸（四錢）。

當歸、川芎、蒲黃、丹皮，四藥和血。桂枝辛溫以行之，牛膝下走以引之，用治下焦瘀血，溫通經脈，無不應驗，方義亦淺而易見。

桃仁承氣湯

桃仁（五錢）大黃（二錢）芒硝（三錢）桂枝（二錢）。

桂枝稟肝經木火之氣，肝氣亢者，見之即熾，肝氣結者，遇之即行，故血證有宜有忌。此方取其辛散，合硝、黃、桃仁，直入下焦，破利結血。瘀血去路，不外二便，硝、黃引從大便出，而桂枝兼化小水，此又是一層意義。

小調經湯

當歸（三錢）赤芍（三錢）沒藥（二錢）琥珀（二錢）桂枝（二錢）細辛（五分）麝香（少許）。

當歸補血，赤芍行血。樹脂似人之血，沒藥為樹脂所結，故能治結血。琥珀乃樹脂所化，故能化死血。四藥專治瘀血，亦云備矣。而又恐不能內行外達也，故領以辛、桂、麝香，使藥性無所不到，而內外上下，自無伏留之瘀血。所以不循經常者，多是瘀血阻滯，去瘀即是調經。

小柴胡湯

柴胡（八錢，川產為真）黃芩（三錢）半夏（三錢）大棗（三枚）人參（二錢）甘草（一錢）生薑（二錢）。

此方乃達表和裡，升清降濁之活劑。人身之表，腠理實營衛之樞機；人身之裡，三焦實臟腑之總管。惟少陽內主三焦，外主腠理。論少陽之體，則為相火之氣，根於膽腑。論少陽之用，則為清陽之氣，寄在胃中。方取參、棗、甘草，以培養其胃。而用黃芩、半夏降其濁火。柴胡、生薑升其清陽。是以其氣和暢，而腠理、三焦，罔不調治。其有太陽之氣，陷於胸前而不出者，亦用此方，以能清裡和中，升達其氣，則氣不結而外解矣。有肺經鬱火，大小便不利，亦用此者，以其宣通上焦，則津液不結，自能下行。肝經鬱火，而亦用此，以能引肝氣使之上達，則木不鬱，且其中兼有清降之品，故餘火自除矣。其治熱入血室諸病，則尤有深義。人身之血，乃中焦受氣取汁變化而赤，即隨陽明所屬衝任兩脈，以下藏於肝。此方非肝膽臟腑中之藥，乃從胃中清達肝膽之氣者也。胃為生血之主，治胃中，是治血海之上源。血為肝之所司，肝氣既得清達，則血分之鬱自解。是正治法，即是隔治法，其靈妙有如此者。

犀角地黃湯

犀角（錢半）生地（五錢）白芍（三錢）丹皮（三錢）。

犀牛土屬，而秉水精；地黃土色，而含水質。二物皆得水土之氣，能滋胃陰，清胃火，乃治胃經血熱之正藥。然君火之主在心，故用丹皮以清心；相火所寄在肝，故用白芍以平肝。使君相二火，不湊集於胃，則胃自清而血安。

甘露飲

天門冬（三錢）麥門冬（三錢）生地黃（三錢）熟地黃（三錢）黃芩（三錢）枳殼（一錢）石斛（三錢）茵陳（三錢）甘草（一錢）枇杷葉（二片，去毛）。

陳修園曰：「胃為燥土，喜潤而惡燥，喜降而惡升。故用二地、二冬、石斛、甘草，潤以補之。枇杷、枳殼，降以順之。若用連、柏之苦，則增其燥。若用耆、朮之補，則慮其升。即有濕熱，用一味黃芩以折之，一味茵陳以滲之，足矣。蓋以陽明之治，重在養津液，方中地、冬等藥，即豬苓湯用阿膠以育陰意也。茵陳、芩、枳，即豬苓湯用滑、澤以除垢意也。」

清燥救肺湯

人參（一錢）甘草（一錢）黑芝麻（一錢）石膏（二錢，煅）阿膠（一錢）杏仁（一錢，去皮尖）麥冬（二錢）枇杷葉（炙，一片）冬桑葉（三錢）。

喻嘉言曰：「諸氣膹鬱之屬於肺者，屬於肺之燥也，而古今治氣鬱之方，用辛香行氣，絕無一方治肺之燥者。諸嘔、喘、痿之屬於上，亦屬於肺之燥也，而古今治法，以痿、嘔屬胃經，以喘屬肺，是則嘔與痿屬之中下，而惟喘屬上矣。所以亦無一方及於肺之燥也。即喘之屬於肺者，非行氣，即泄氣，間有一二用潤劑，又不得肯綮，今擬此方，名清燥救肺，大約以胃為主，胃土為肺金之母也。其天冬、知母，能清金滋水，以苦寒而不用。至苦寒降火之藥，尤在所忌。蓋肺金自至於燥，所存陰氣不過一線，倘更以苦寒下其氣，傷其胃，尚有生理乎？誠仿此增損，以救肺燥，變生諸證，庶克有濟。」

保和湯

甘草（二錢）阿膠（三錢）百合（三錢）知母（三錢）貝母（三錢）五味子（一錢）天冬（三錢）麥冬（三錢）桔梗（三錢）薄荷（一錢）飴糖（三錢）薏苡仁（三錢）馬兜鈴（二錢）。

肺經之津足，則痰火不生而氣衝和。若津不足，則痰凝火鬱，痿咳交作而氣失其和矣。方用飴糖、甘草、阿膠，補胃以滋肺津，復加清火、祛痰、斂浮、解鬱之品。凡以保護肺金，使不失其和而已。葛可久此方，雖不及救肺湯之清純，然彼以滋乾為主，此以清火降痰為主，各方用意不同，無相詆訾。

麥門冬湯

麥冬（二兩）半夏（六錢）人參（四錢）甘草（四錢）粳米（一盞）大棗（十二枚）。

參、米、甘、棗四味，大建中氣，大生津液。胃津上輸於肺，肺清而火自平，肺調而氣自順。然未逆、未上之火氣，此固足以安之，而已逆、已上之火氣，又不可任其遲留也。故君麥冬以清火，佐半夏以利氣。火氣降則津液生，津液生而火氣自降，又並行而不悖也。用治燥痰咳嗽，最為對症，以其潤利肺胃，故亦治隔食。又有衝氣上逆，挾痰血而干肺者，皆能治之。蓋衝脈起於胞中，下通肝腎，實則麗於陽明，以輸陽明之血，下入胞中。陽明之氣順，則衝氣亦順，胞中之血與水，皆返其宅而不上逆矣。此方與小柴胡合看更明，小柴胡是從胃中引衝氣上行，使火不下鬱之法；此方是從胃中降衝氣下行，使火不上干之法，或去粳米加蜜，更滋潤。

四磨湯

人參、烏藥、檳榔、沉香，各等分。

上藥磨，水煎服，治上氣、喘急。取人參滋肺，以補母之氣。取沉香入腎，以納氣之根。而後以檳榔、烏藥，從而治之。瀉實補虛，洵為調納逆氣之妙法。蓋肺為陽，而所以納氣下行者，全賴陰津，故用人參以生津。腎為陰，而所以化氣上行者，全賴真陽，故用沉香以固陽，為沉其水，故能直納水中之陽也。

桂苓五味甘草湯

桂枝尖（三錢）雲茯苓（四錢）炙甘草（二錢）五味子（一錢）。

此治腎中水氣騰溢，陰火上衝，面赤，咽痛，咳逆諸病。桂、苓抑水下行，水行即是氣行。然逆氣非斂不降，故以五味之酸，斂其氣。土厚則陰火自伏，故以甘草之甘，補其中也。

蘇子降氣湯

蘇子（三錢）半夏（二錢）當歸（三錢）陳皮（二錢）前胡（二錢）厚朴（一錢）沉香（一錢）甘草（一錢）生薑（三片）。

氣即水也，水凝則為痰，水泛則為飲。痰飲留滯，則氣阻而為喘、咳。蘇子、生薑、半夏、前胡、陳皮，宣除痰飲，痰飲去而氣自順矣。然氣以血為家，喘則流蕩而忘返，故用當歸以補血。喘則氣急，故用甘草以緩其急。出氣者，肺也，納氣者，腎也，故用沉香之納氣入腎，或肉桂之引火歸元為引導。

腎氣丸

熟地黃（八錢）山萸肉（四錢）山藥（四錢）雲茯苓（四錢）澤瀉（四錢）牡丹皮（五錢）川附片（三錢）肉桂（二錢）。

腎為水臟，而其中一點真陽，便是呼吸之母。水足陽秘，則呼吸細而津液調。如真陽不秘，水泛火逆，則用苓、澤以行水飲；用地、萸以滋水陰；用淮藥入脾，以輸水於腎；用丹皮入心，以清火安腎。得六味以滋腎，而腎水足矣。然水中一點真陽，又恐其不能生化也，故用附子、肉桂以補之。若加牛膝，便具引火歸元之功。若加知、柏，又治上熱下寒之法。如去桂、附，加麥冬、五味，則純於滋陰，兼治肺金。

辛字潤肺膏

羊肺（一具，洗）杏仁（四錢）柿霜（五錢）真酥（五錢）真粉（三錢）白蜜（五錢）為末，攪勻入肺中，燉熟食。

真粉即上白花粉。真酥即上色羊乳，如無以黑芝麻搗爛代之。方取肺與肺同氣，而用諸潤藥，以滋補之，義最淺而易見，然方極有力可用。

瓊玉膏

生地（一斤汁）白蜜（一斤）人參（八兩）雲苓（十二兩）。

生地汁合白蜜入瓷瓶內，雲苓、人參為末，和勻，放水中煮三晝夜，懸井中晝夜，取起，仍煮半日，白湯化服，為潤利肺經之妙劑。

生脈散

人參（三錢）麥門冬（三錢）五味子（七粒）。

人參生肺津，麥冬清肺火，五味斂肺氣，合之酸甘化陰，以清潤肺金，是清燥救肺湯之先聲。

保元湯

人參（三錢）黃耆（三錢）黑棗（三錢）炙甘草（二錢）煨薑（三片）。

草與黑棗，大補中土，再加煨薑以溫之，黃耆以鼓之，人參以滋之。總使土氣衝和，上生肺金，肺陽布護，陰翳自消，一切寒怯虛悸之症自除。此為溫補肺陽法，與上滋肺陰法，為一寒一熱之對子。

六君子湯

人參（三錢）白朮（三錢）雲苓（三錢）甘草（二錢）陳皮（三錢）半夏（三錢）。

四君子補胃和中，加陳皮、半夏以除痰氣。肺之所以有痰飲者，皆胃中之水不行，故爾衝逆，治胃中即是治肺。

天王補心丹

當歸（三錢）熟地黃（五錢）生地黃（三錢）遠志（一錢）人參（三錢）丹參（三錢）天門冬（三錢）麥門冬（三錢）元參（三錢）桔梗（錢半）酸棗仁（三錢）柏子仁（三錢）雲茯苓（三錢）五味子（一錢）。

陳修園曰：「心字篆文，只是一倒火耳。火不欲炎上，故以生、熟地補水，使水上交於心。以元參、丹參、二冬，使火下交於腎。又佐參、苓以和心氣，當歸以生心血，棗仁以安心神，遠志以宣其滯，五味以收其散，更假桔梗之浮為向導。心得所養，而何有健忘、怔忡、津液、乾枯、舌瘡、秘結之苦哉！」

朱砂安神丸

朱砂（一錢）黃連（三錢）生地（三錢）當歸（三錢）甘草（二錢）。

朱砂之重以鎮怯，黃連之苦以清熱，當歸之辛以噓血，更取甘草之甘，以制黃連之太過，地黃之潤，以助當歸所不及。合之養血清火，安鎮心神。怔忡、昏、煩、不寐之症，可以治之。

人參養榮湯

人參（三錢）黃耆（三錢，炙）白朮（三錢）甘草（錢半）當歸（三錢）熟地（四錢）大棗（三錢）生薑（三片）遠志（一錢）桂心（一錢）陳皮（二錢）白芍（三錢）雲苓（三錢）五味子（一錢）。

此方即中焦取汁，奉心化赤以為血之義。參、耆、朮、草、大棗，大補中焦。中焦穀化則汁益生，故加陳皮以化穀。中焦水停，則穀不化，故加薑、苓以別水。水穀既化，中焦之汁自生矣。再用歸、地多汁，以引其汁。凡係婦人催乳，用此足矣。若必令其奉心化血，則宜芍、味以斂之，使榮行脈中而不外散。加桂心、遠志，啟導心火，以助其化赤之令。補中者，開血之源也。導心者，化血之功也。斂脈者，成血之用也。此心火不足之治法，與炙甘草湯、建中湯相近。

歸脾湯

白朮（三錢）黃耆（三錢）茯神（三錢）人參（三錢）遠志（錢半）木香（一錢）甘草（二錢，炙）棗仁（三錢）當歸（三錢）桂圓（五枚，去殼）。

心主生血，脾主統血。養榮湯以治心為主。歸脾湯以治脾為主。心血生於脾，故養榮湯補脾以益心。脾土生於火，故歸脾湯導心火以生脾。總使脾氣充足，能攝血而不滲也。

養真湯

人參（三錢）白朮（三錢）雲苓（三錢）甘草（錢半）山藥（三錢）蓮米（三錢）麥冬（三錢）五味（八分）黃耆（三錢）白芍（三錢）。

煎去頭煎，只服二、三煎，取燥氣盡去，遂成甘淡之味。蓋土本無味，無味即為淡，淡即土之正味也。此方取淡以養脾，深得其旨。

小建中湯

桂枝（二錢）白芍（四錢）甘草（二錢）紅棗（三枚）生薑（三片）飴糖（一兩）。

虛勞，裡急，諸不足者，五臟陰精陽氣俱不足也。故用薑、桂辛溫以生陽，用芍、飴酸甘以生陰，大棗、甘草純甘以補中。使中宮建立，則陽氣化而上行，陰氣化而下降。細按此方，乃建胃滋脾，以陽生陰之法。歸脾湯從此方重濁處套出，補中湯從此方輕清處套出。

正元湯

人參（附子汁煮）黃耆（川芎酒煮）山藥（乾薑煮）白朮（陳皮煎）雲苓（肉桂煮）甘草（烏藥煮）各等分。六藥為末，鹽湯下。

取火烈之品，法平和之藥，雄烈之味既去，誠為溫補少火之馴劑。

白鳳膏

平胃散（四兩）人參（一兩）茯苓（一兩）。上三味為末，納棗內，入鴨腹中，陳酒煮爛，食鴨肉，將棗陰乾，隨用參湯、白湯化服。

鴨乃血肉之品，其性滋陰。酒為五穀之精，其性和陽。合諸藥養脾胃，大收純和之效。

桂枝甘草龍骨牡蠣湯

桂枝（三錢）甘草（二錢）龍骨（三錢）牡蠣（三錢）。

肝寒魂怯，用辛溫鎮補之品，以扶肝而斂魂。心陽上越，腎陽下泄，此方皆可用之。

滑氏補肝散

棗仁（三錢）熟地（四錢）白朮（三錢）當歸（三錢）山茱萸（三錢）山藥（三錢）川芎（一錢）木瓜（一錢）獨活（一錢）五味子（五分）。

肝體陰而用陽，此以酸甘補肝體，以辛甘補肝用。加獨活者，假風藥以張其氣也。欲其氣之鼓蕩者，則用獨活。欲其氣之溫斂者，則用巴戟。欲其氣之清平者，則用桑寄生。欲其氣之疏達者，則用柴胡、白頭翁。諸藥皆治風之品，輕重不同，在人用之得宜。

炙甘草湯（一名復脈湯）

人參（二錢）地黃（二兩六錢）麥冬（八錢）阿膠（二錢）芝麻（五錢）炙草（四錢）大棗（三枚）桂枝（三錢）生薑（三錢）清酒（一兩）。

此方為補血之大劑。鄉先輩楊西山言，此方亟戒加減，惜未能言明其義。余按此方，即中焦受氣取汁，變化而赤，是為血之義。薑、棗、參、草，中焦取汁，桂枝入心化氣，變化而赤。然桂性辛烈能傷血，故重使生地、麥冬、芝麻，以清潤之，使桂枝雄烈之氣，變為柔和，生血而不傷血。又得阿膠潛伏血脈，使輸於血海，下藏於肝。合觀此方，生血之源，導血之流，真補血之第一方，未可輕議加減也。時方養榮湯，亦從此套出，第養榮湯較溫，此方多用生地、麥冬，則變為平劑，專滋生血脈。若催乳則無須桂枝。若去桂加棗仁、遠志，則更不辛烈。若加丹皮、桃仁，則能清心化血。加山梔，又是清心涼血之劑。加五味，則兼斂肺金。此雖加減，而仍不失仲景遺意，又何不可。

大補陰丸

熟地（八錢）知母（三錢）黃柏（三錢）龜板（四錢）。

苦寒之品，能大伐生氣，亦能大培生氣。蓋陰虛火旺者，非此不足以瀉火滋陰。夫人之生氣，根於腎中，此氣全賴水陰含之，若水陰不足，則陽氣亢烈，煩逆，痿熱。方用知、柏折其亢，龜板潛其陽，熟地滋其陰，陰足陽秘而生氣不泄矣。

四物湯（為生血和血之通劑）

生地（四錢）白芍（三錢）川芎（二錢）當歸（三錢）。

四君子湯

人參（三錢）白朮（四錢）雲苓（四錢）甘草（二錢）。

異功散

即四君湯，加陳皮二錢。

八珍湯

即上二方合用也。氣血雙補之平劑。

十全大補湯

即八珍湯加黃耆、肉桂，為溫補氣血之大劑。

當歸補血湯

黃耆（一兩）當歸（五錢）。

此方以氣統血，氣行則血行。外充皮膚，則盜汗、身熱自除。內攝脾元，則下血、崩、漏能止。

柴胡清骨散

柴胡（三錢）青蒿（三錢）秦艽（三錢）白芍（三錢）丹皮（三錢）地骨皮（三錢）鱉甲（三錢）知母（三錢）黃芩（二錢）甘草（一錢）童便（少許）胡黃連（一錢）。

肝為藏血之臟，又司相火，血足則火溫而不烈，游行三焦，達於腠理，莫不得其溫養之功。若血虛火旺，內則煩、渴、淋、閉，外則骨蒸、汗出，皆肝經相火之為病也。方用丹皮、知母、枯芩、黃連、童便，大清相火，而又恐外有所鬱，則火不能清也，故用柴胡、青蒿、秦艽，以達其鬱。又恐內有所結，則火不能清也，故用白芍、丹皮、鱉甲，以破其結。佐甘草一味以和諸藥，務使肝經之鬱結解而相火清，較逍遙散更優。

保命生地散

生地（五錢）熟地（三錢）枸杞（三錢）地骨皮（三錢）黃耆（四錢）白芍（三錢）甘草（二錢）黃芩（二錢）天門冬（三錢）。

方取黃耆、甘草，入脾統血，餘藥清潤肺腎，以治血之源流。或血止後，用此調養亦宜。

豬苓湯

豬苓（三錢）澤瀉（三錢）雲苓（三錢）滑石（三錢）阿膠（三錢）。

此方專主滋陰利水，凡腎經陰虛，水泛為痰者，用之立效。取阿膠潤燥，滑石清熱，合諸藥皆滋降之品，以成其祛痰之功。痰之根源於腎，制肺者治其標，治腎者治其本。

導赤散

生地黃（四錢）木通（二錢）甘草梢（三錢）竹葉心（三錢）。

季楚重曰：「瀉心湯用黃連，所以治實邪，責木之有餘，瀉子以清母也。導赤散用地黃，所以治虛邪，責水之不足，壯水以治火也。」

麻黃人參芍藥湯

麻黃（一錢）桂枝（三錢）黃耆（三錢）人參（三錢）炙草（一錢）當歸（三錢）白芍（三錢）麥冬（三錢）五味子（一錢）。

麻黃、桂枝，從外發表。黃耆、草、參，從內托裡。使內犯之邪，皆從外出，自不至乘陰而吐衄矣。然既亂之血，又不可以治也，故用當歸、白芍以和之，麥冬、五味以清之。又按：麻、桂力能發表，表解而血自止，是善用麻、桂之功，非麻、桂自能止血也。況仲景於吐血、衄血，皆忌發汗，用此方者須審其的由外感，非此不解，然後一投即應。設忌發汗而反汗之，又誤用麻、桂之過，麻、桂亦不任咎也。

止嗽散

桔梗（三錢）荊芥（三錢）廣紫菀（三錢）廣百部（三錢）白前（三錢）陳皮（三錢）甘草（一錢）。

普明子制此方，並論注其妙，而未明指藥之治法。余因即其注而增損之曰：「肺體屬金，畏火者也。遇熱則咳，用紫菀、百部以清熱。金性剛燥，惡冷者也。遇寒則咳，用白前、陳皮以治寒。且肺為嬌臟，外主皮毛，最易受邪，不行表散，則邪氣流連而不解，故用荊芥以散表。肺有二竅，一在鼻，一在喉，鼻竅貴開而不貴閉，喉竅貴閉不貴開。今鼻竅不通，則喉竅啟而為咳，故用桔梗以開鼻竅。此方溫潤和平，不寒不熱，肺氣安寧。」

《千金》麥門冬湯

麥冬（三錢）桔梗（二錢）桑皮（三錢）半夏（二錢）生地（三錢）紫菀（三錢）竹茹（三錢）麻黃（一錢）五味（一錢）生薑（三片）甘草（一錢）。

風寒客於肺中，引痰生火，故用桔梗、桑皮、半夏、生薑，以利除痰飲。用生地、紫菀、竹茹、麥冬、五味，以清斂火氣。然陳寒不除，則痰火旋去而旋生，故以麻黃一味，搜剔陳寒。惟甘草則取調諸藥而已。凡寒中包火，火中伏寒，皆能治之。

柴胡梅連散

柴胡（三錢）人參（三錢）黃芩（三錢）甘草（一錢）黃連（一錢）白芍（三錢）當歸（三錢）。

柴胡湯、逍遙散各半成方，而重在黃連一味，較二方尤擅清火之功。心者，肝之子，黃連瀉心，實則瀉其子。

甘桔湯

甘草（三錢）桔梗（三錢）。

葶藶大棗瀉肺湯

葶藶（炒香搗，三錢）大棗（擘，破，五枚）。

先聖用藥，瀉必兼補，故無弊。即如此兩方，桔梗以開達肺氣，凡咽痛、肺癰、排膿，皆生用之，而必君以甘草，以土生金，助其開達之勢。葶藶苦寒，力能降泄肺中之氣，火熱壅肺，水飲衝肺，皆能隨其實而瀉之，而必君以大棗，使邪去而正不傷。得此意者，可知配合之義。

保和丸

知母（三錢）貝母（三錢）天門冬（三錢）款冬花（三錢）天花粉（三錢）薏苡仁（三錢）五味子（一錢）甘草（一錢）馬兜鈴（三錢）生地黃（三錢）紫菀（三錢）百合（三錢）阿膠（三錢）當歸（三錢）紫蘇（二錢）薄荷（一錢）百部（三錢）飴糖（二兩）生薑（三錢）。為末，飴糖丸服。

此方藥味雖多，而實以潤肺、清火為主。凡是虛勞咳血，皆肺中陰津不足，火熱乘之使然。火壅於內，則皮毛固閉，洒淅而惡寒，易招外感。火盛則水津凝滯，膠結為痰，而氣愈不得息，痿咳所以不愈也。方用飴、膠、地、歸、百合、百部、甘草、紫菀、花粉、款冬，大生津液以潤肺。五味、天冬、知母，以清肺火。猶恐外寒閉之，則火鬱而不清，故佐以薑、蘇、薄荷，以疏解其鬱。痰飲滯之，則火阻而不降，故用貝母、苡仁，以導利其滯。鬱解滯行，火清肺潤，咳嗽愈而痿燥除。無論寒久變火，火鬱似寒，諸症皆能治之。《十藥神書》載此方加減甚詳，余謂此方藥味已多，如再加減，便雜而無功。對證之方甚夥，何須執此一方，苦苦加減，便欲醫盡諸病耶？

瀉肺丸

栝蔞霜（三錢）貝母（三錢）半夏（三錢）鬱金（二錢）葶藶（三錢，炒）杏仁（三錢）黃連（二錢）黃芩（三錢）大黃（錢半）甘草（一錢）。

肺部痰火，血氣壅滯不降，用此方解泄破下，力量最大。是從人參瀉肺湯、葶藶大棗、半夏瀉心、小結胸等湯，割取而成，又加鬱金大破血分。藥雖猛峻，然果遇實證，非此不克。

消化丸

礞石（三錢，煅）明礬（二錢）牙皂（一錢）雲苓（三錢）陳皮（一錢）枳殼（一錢）枳實（一錢）南星（一錢生）沉香（一錢）半夏（一錢生）薄荷（一錢）黃芩（二錢）神麴（二錢）薑汁（一錢）飴糖（三錢）。為末，神麴、薑汁為丸。

臥時飴糖拌吞，仰臥則藥流入肺，去痰除根。痰即水也，寒鬱之，氣阻之，火凝之，是以膠黏潮溢，而不能去也。此方以燥、降、墜、利、去水為主，而用薄荷以散寒，用黃芩以清火，尤妙。明礬入濁水而能清，牙皂入污垢而能去，二物合用，為滌除痰涎之妙品。諸藥猛峻，故用飴糖以緩之。葛可久法，服後即服太平丸以補之。可知瀉實，亦宜補虛。然遇實證，慎毋畏而不用也。

太平丸

天門冬（二錢）麥門冬（二錢）款冬花（二錢）知母（二錢）杏仁（二錢）熟地黃（三錢）生地黃（三錢）川黃連（一錢）當歸（三錢）阿膠（二錢，蛤粉炒）蒲黃（二錢）京墨（五分）桔梗（二錢）薄荷（一錢）麝香（少許）。煉蜜為丸，彈子大，食後，薄荷湯化下一丸。

義取潤肺清金，豁痰止血，諸藥顯而易見。惟黃連一味，是瀉心之藥，心者肺之賊，瀉心即是清肺，乃隔治之法。麝香一味，是透竅之藥，肺者氣之竅，通竅即所以安肺，是從治法。仲景《金匱》亦有「上焦得通，津液得下」之語，蓋上焦通，則津液不凝為痰，下降而火亦隨降。葛可久制方，原未證諸仲景，而其義有可通，故引證之。第此方治肺，取滋利宣通，上焦虛枯滯澀者皆宜。若下焦陰虛，則大不宜。蓋下焦之病宜斂藏，用宣通法，又其所忌。

二陳湯

半夏（三錢）陳皮（三錢）茯苓（三錢）甘草（二錢）。

此方為去除痰飲之通劑。痰之本，水也，茯苓治水，以治其本。痰之動，濕也，茯苓滲濕以鎮其動。其餘半夏降逆，陳皮順氣，甘草調中，皆取之以為茯苓之佐使耳。故仲景書，凡痰多者，俱加茯苓，嘔者俱加半夏。今人不窮古訓，以半夏為去痰專品，不知半夏非不去痰，而辛降之氣最甚，究屬降氣之主。故凡用藥，不可失其真面也。

紫菀散

紫菀（三錢）人參（二錢）知母（二錢）貝母（二錢）桔梗（二錢）茯苓（三錢）阿膠（二錢）五味（一錢）甘草（一錢）。

肺痿咳痰，取參、草、膠、菀，以滋補肺陰。又用知母以清其火，五味以斂其氣，桔梗、貝母、茯苓，以利其痰。火、氣、痰三者俱順，則肺愈受其益。此較保和湯、救肺湯，又在不清不濁之間，用方者隨宜擇取。

礞石滾痰丸

礞石（三錢）黃芩（三錢）大黃（三錢）沉香（三錢）。為末，水丸，薑湯下，仰臥，忌飲食半日。

痰者，水之所結也。肺胃火盛，煎灼其水，則凝而為痰，與飲同主於水，而飲則動於寒，故清而不稠，痰則熬以火，故黏而難下。王隱君制此方，用黃芩清肺中無形之火，用大黃瀉胃中實積之火，此治痰先清火，所以治其原也。然痰本水濕所成，故佐以礞石之悍燥以除水。痰之所留，氣即阻而不利，故用沉香以速降之。二黃得礞石、沉香，則能迅掃直攻老痰巢穴，濁垢之處，而不少留，此滾痰之所由名也。若喉間黏壅，乃病藥相拒，少頃藥力到自愈。方雖猛峻，然頑痰變見諸怪證，非此不治。

旋覆代赭石湯

人參（三錢）甘草（二錢）半夏（三錢）生薑（三錢）大棗（五枚）赭石（三錢，煅）旋覆花（三錢，炙）。

此方治噦呃，人皆知之，而不知呃有數端，胃絕而呃不與焉。

－火呃，宜用承氣湯。

－寒呃，宜理中湯，加丁香、柿蒂。

－瘀血滯呃，宜大柴胡加桃仁、丹皮。

此方乃治痰飲作呃之劑，與諸呃有異，不得見呃即用此湯也。方取參、草、大棗以補中，而用生薑、旋覆以去痰飲，用半夏、赭石以鎮逆氣。中氣旺，則痰飲自消，痰飲清則氣順，氣順則呃止。治病者，貴求其本，斯方有效，不為古人所瞞。兼火者，可加麥冬、枯芩。兼寒者，可加丁香、柿蒂。痰多者，加茯苓。蓋既得其真面，然後可議加減。

溫膽湯

半夏（三錢）雲苓（三錢）陳皮（二錢）甘草（錢半）竹茹（三錢）枳殼（錢半）。

二陳湯為安胃祛痰之劑，竹茹以清膈上之火，加枳殼以利膈上之氣。總求痰氣順利，而膽自寧。溫之，實清之也。用治痰氣、嘔逆為宜。

真武湯

白朮（三錢）茯苓（三錢）白芍（三錢）生薑（三錢）附子（炮三錢）。

水飲者，腎之所主也。腎陽化水，則水下行而不泛上，故用附子入腎補陽，以為鎮管水氣之主。制水者，土也，用苓、朮以防之。白芍苦降，從其類以瀉之。生薑辛散，循其末而宣之。合之宣瀉防制，水有所宰，而自不動矣，故取此方真武水神以名湯。

苓桂朮甘湯

茯苓（五錢）桂枝（三錢）白朮（五錢）甘草（三錢，炙）。

甘草、白朮，填中宮以塞水。茯苓以利之，桂枝以化之，水不停而飲自除，治水氣凌心大效。蓋桂枝補心火，使下交於腎，茯苓利腎水，使不上凌心。其實茯苓是脾藥，土能治水，則水不克火也。桂枝是肝藥，化水者肝，為腎之子，實則瀉其子，而肝又主疏泄，故有化水氣之功。補心火者，虛則補其母，肝為心火之母，而桂又色赤入心也。發汗亦用桂枝，借木氣之溫，以散布外達也。其降衝逆，亦用桂枝者，以衝脈下屬於肝，內通於腎，桂枝溫肝氣以引之，化腎水以泄之。凡下焦寒水攻發，衝陽上浮者，往往佐苓、夏以收功。須知桂枝其色赤，其氣溫，純得水火之氣，助火化木，是其所長。如無寒水而用之，發熱，動血，陽盛則斃，仲景已有明戒，不可不凜，失血之家，尤宜慎用。

或曰：「仲景炙甘草湯，是補血藥，而亦未嘗忌用桂枝，何也？」曰：「此正仲景慎於用桂枝處。方義以中焦取汁，變赤為血，不得不用桂枝助心火以化赤，然即恐桂枝傷血，故用桂極少，而用麥冬、地黃極多，以柔濟剛，用桂而能制桂。仲景如此之慎，可知失血家，不可輕用桂也。」

二加龍骨湯

龍骨（三錢，煅）牡蠣（三錢，煅）白薇（三錢）附子（錢半，炮）白芍（三錢）甘草（一錢）大棗（三錢）生薑（三片）。

此方乃清散上焦，溫補下焦之藥。方用甘、棗，從中宮以運上下。薑、薇清散，使上焦之火不鬱。附、芍、龍、牡溫斂，使下焦之火歸根。合觀其方，以溫為正治，以清為反佐。真寒假熱，虛陽上浮為對證。陳修園極贊其妙，今人不察，往往誤用，惜哉！

團魚丸

川貝母、知母、前胡、柴胡（各五錢）團魚（重十二兩），同煮，先取肉汁食之，次將藥渣焙乾為末，魚骨煮汁，丸梧子大，麥冬湯下。

團魚乃甲蟲之長，能破肝之癥結，肉亦帶酸，入肝養陰。合清利痰火，疏理凝滯之品，凡肝經血鬱、氣鬱、火鬱、痰鬱，以致骨蒸咳嗽者，此丸力能治之。蓋此丸以調肝者利肺，金木交和，則血氣清寧，癆瘵不作。

月華丸

天門冬（三錢）麥門冬（三錢）生地黃（三錢）山藥（二錢）百部（三錢）川貝母（三錢）雲茯苓（五錢）白菊花（三錢）沙參（三錢）阿膠（三錢）三七（二錢）桑葉（三錢）獺肝（一具）。

獺肝隨月變形，每月生一葉，正月則合為一葉，以其變化不測，而性又能殺蟲，凡癆蟲隱伏幻怪者，亦以此幻怪之物治之，乃自古相傳之靈藥。方名月華，實以此藥命名。而蟲所由生，則由於瘀血所變，故用三七以化瘀。血之所以化蟲者，又由於痰熱所蒸，故用餘藥潤利，以清痰火。但取殺蟲，則獺肝一味已足，但取消瘀，則三七一味已足，而必多其品物者，攻補兼行，標本兼治，乃為全勝之師也。

生化湯

當歸（三錢）川芎（二錢）黑薑（一錢）桃仁（三錢）甘草（一錢）益母草（三錢）。

血瘀能化之，則所以生之也，產後多用。

止衄散

生地（五錢）白芍（三錢）黃耆（三錢，炙）赤苓（三錢）當歸（三錢）阿膠（二錢）。

生地涼血，當歸和血，白芍降血，阿膠秉阿水潛行地中之性，能潛伏血脈，此最易見者也。妙在黃耆運氣攝血，則血不外泄。赤苓滲水利氣，則引血下行。但黃耆一味，氣虛者得之，則鼓動充滿，而血得所統矣。設氣實者得之，以水濟水，以涂附涂，益氣橫決，愈逼血妄行矣。此用方者，所以貴有加減。

生地黃散

生地（五錢）川芎（錢半）黃芩（三錢）側柏葉（三錢）桔梗（二錢）梔子（二錢）蒲黃（三錢）阿膠（二錢）白茅根（三錢）丹皮（三錢）白芍（三錢）甘草（錢半）童便（一杯）萊菔汁（一杯）。

此方以治肝為主，以肝主血，故也。而亦兼用心肺之藥者，以心主火，治火必先治心。肺主氣，降氣必先清肺。為涼血止血之通劑，方義雖淺而易效。

地骨皮散

生地黃（三錢）當歸（三錢）川芎（一錢）白芍（三錢）牡丹皮（三錢）地骨皮（三錢）。

柯韻伯曰：「陰虛者陽湊之，故熱。仲景言陰弱則發熱，陽氣陷入陰中，必發熱，然當分三陰而治之。陽邪陷入太陰脾部，當補中益氣湯以升舉之，清陽復位而火自熄也。若陷入少陰腎部，當六味地黃丸以對待之，壯水之主而火自平也。陷入厥陰肝部，當地骨皮飲以涼補之，血有所藏而火自安也。四物湯，為肝家滋陰調血之劑，加地骨皮清志中之火以安腎，補其母也。加牡丹皮，清神中之火以涼心，瀉其子也。二皮涼而不潤，但清肝火，不傷脾胃，與四物加知、柏之苦寒者不同，故逍遙散治肝火之鬱於本臟者也，木鬱達之，順其性也。地骨皮飲，治陽邪之陷於肝臟者也，客者除之，勿縱寇以遺患也。二者皆肝家得力之劑。」

歸脾湯

白朮（三錢）黃耆（三錢）茯神（三錢）人參（三錢）遠志（一錢）木香（一錢）棗仁（二錢）龍眼（三枚，去殼）當歸（四錢）炙草（二錢）。

回龍湯

每自己小便，每去頭尾，接用一碗，乘熱服。化血，清火，自還神化，為血證妙藥。與秋石不同，萬勿服秋石。

卷八（方解下）

古今方共一百十九條（遺方續補）

玉女煎

熟地（五錢）石膏（三錢）知母（三錢）麥冬（三錢）牛膝（三錢）。

陳修園力辟此方之謬，然修園之所以短於血證者即此可見。夫血之總司在於胞室，而胞宮、衝脈上屬陽明，平人則陽明中宮化汁變血，隨衝脈下輸胞室。吐血之人，胞宮火動氣逆，上合陽明，血隨而溢，咳嗽不休，多是衝陽上合陽明而成此亢逆之證。方用石膏、知母，以清陽明之熱，用牛膝以折上逆之氣，熟地以滋胞宮之陰。使陽明之燥平，衝脈之氣息，亢逆之證乃愈矣。景岳制此方，曾未見及於此，修園又加貶斥，而王士雄以為可治陰虛胃火齒痛之證，皆不知此方之關衝脈，有如是之切妙也。麥門冬湯治衝逆，是降痰之劑，此方治衝逆，是降火之劑。

聖愈湯

即四物湯加黃耆、人參。

參蘇飲

人參（五錢）蘇木（四錢）。

治吐衄，產後跌打損傷，瘀血干肺，鼻起煙煤，面目茄色。蓋謂肺金氣足，則治節下行，血不獨，不能犯肺臟，而亦不能犯肺之氣分也。今不獨，干犯氣分，瘀血上行，並真犯肺臟。血者，肝木所司，金氣將絕，木乃敢侮之，肺氣已敝，血乃得乘之。方取蘇木秉肝木之氣，色赤味鹹以破血，是治肝以去肺之賊，而急用人參生津，調肺以補氣，使肺氣一旺，則治節自行，而血不得犯之矣。

參附湯

人參（一兩）附子（八錢）。

人之元氣，生於腎而出於肺。肺陰不能治節，腎陽不能歸根，則為喘脫之證。用附子入腎以補陽氣之根，用人參入肺以濟出氣之主，二藥相濟，大補元氣。氣為水之陽，水即氣之陰，人參是補氣之陰，附子是補水之陽。知此，則知一切補氣之法。

通脾泄胃湯

黃柏（三錢）元參（三錢）防風（三錢）大黃（一錢）知母（三錢）炒梔子（三錢）石膏（三錢）茺蔚（三錢）。

此方乃通治眼目外瘴之方，借治目衄亦宜。方取諸品清熱瀉火，使火不上熏，則目疾自除。而防風一味，獨以去風者治火，火動風生，去風則火勢自熄。茺蔚一味，又以利濕者清熱，濕蒸熱遏，利濕則熱氣自消。

通竅活血湯

赤芍（三錢）川芎（一錢）桃仁（三錢）紅花（一錢）老蔥（三錢）生薑（三片）大棗（三枚）麝香（少許）黃酒（一杯）。

大棗、薑、蔥散達升騰，使行血之品，達於巔頂，徹於皮膚。而麝香一味，尤無所不到，以治巔頂胸背，皮膚孔竅中瘀血，誠有可取。王清任《醫林改錯》，論多粗舛，而觀其一生所長，只善醫瘀血。此湯亦從小調經套來，故可采。

防風通聖散

大黃（錢半）芒硝（三錢）防風（三錢）荊芥（二錢）麻黃（一錢）炒梔子（三錢）白芍（三錢）連翹（一錢）川芎（一錢）當歸（三錢）甘草（一錢）桔梗（二錢）石膏（三錢）滑石（三錢）薄荷（一錢）黃芩（三錢）白朮（三錢）。

吳鶴皋曰：「防風、麻黃，解表藥也。風熱之在皮膚者，得之由汗而泄。荊芥、薄荷，清上藥也，風熱之在巔頂者，得之由鼻而泄。大黃、芒硝，通利藥也，風熱之在腸胃者，得之由後而泄。滑石、梔子，水道藥也，風熱之在決瀆者，得之由溺而泄。風注於膈，肺胃受邪，石膏、桔梗，清肺胃藥也，而連翹、黃芩，又所以祛諸經之游火。風之為患，肝木主之，川芎、歸、芍和肝血也，而甘草、白朮所以和胃氣而健脾。」此方除硝、黃，名雙解散，謂表裏兩解，營衛俱和也。本方名通聖散，極言功用之妙耳。余按：此方治表裏實熱，外無汗，內便堅之症。無論何證，通治一切，亦不但治中風也。

《千金》葦莖湯

葦莖（五錢）苡仁（三錢）桃仁（三錢）瓜瓣（即冬瓜仁，三錢）。

瓜蒂散

甜瓜蒂（三錢）赤小豆（三錢）為末，香豉湯下。

上二方，皆取破泄宣吐，虛人勿服。

白散方

貝母（三錢）巴豆（炒黑，一錢）桔梗（三錢）。共為末，服一字，在膈上則吐，在膈下則瀉。不瀉，進熱粥，瀉不止，進冷粥。

人參清肺湯

人參（三錢）阿膠（二錢）地骨皮（三錢）知母（三錢）烏梅（三枚）甘草（一錢，炙）大棗（三枚）桑白皮（三錢）粟殼（一錢）杏仁（三錢）。

治肺虛咳嗽喘急、吐血、下血等症。方取參、草、大棗補土生金，以保定其肺。阿膠、知母佐其滋潤。骨皮、桑皮瀉其火熱。肺為司氣之臟，肺中清潤，則氣自下降，而得其斂藏之性，痰血不得干之也。再用杏仁以利之，烏梅、粟殼以收之，總使肺得其治節，斯無諸病矣。此與太平丸、保和湯、紫菀散、人參瀉肺、清燥救肺諸湯，相為表裏，用者可以推類盡致。

寧肺桔梗湯

桔梗（二錢）貝母（三錢）當歸（三錢）栝蔞霜（三錢）黃耆（四錢）枳殼（一錢）甘草（一錢）防己（二錢）百合（三錢）桑白皮（三錢）苡仁（三錢）知母（三錢）五味子（一錢）地骨皮（三錢）杏仁（三錢）葶藶子（二錢）生薑（三錢）。

治肺癰，無論已潰、未潰及肺脹等症。補瀉兼行，使痰、火、血、氣、膿水，俱從下泄，而肺以安寧。

丹皮湯

丹皮（三錢）栝蔞（三錢）桃仁（三錢）朴硝（二錢）大黃（一錢）。

內癰乃熱毒結血而成，毒去，其血熱亦隨去，栝蔞以解氣結，桃仁、丹皮以破血結，硝、黃兼下氣血之結，結除而癰自去矣。

赤豆薏苡湯

赤豆芽（三錢）苡仁（三錢）防己（二錢）甘草（一錢）。

膿者，血化為水也。故排膿之法，總不外破血利水。赤豆芽入血分以疏利之，助其腐化。苡仁、防己，即從水分排逐其膿。甘草調和數藥，使得各奏其效。此為治癰膿大法門，方未能盡載，從此可以類推。

人參固本湯

人參（三錢）熟地（三錢）生地（三錢）白芍（三錢）天冬（三錢）五味（五分）知母（二錢）陳皮（三錢）麥冬（三錢）炙草（一錢）。

此方滋養肺胃，兼輸腎水，名曰固本，謂胃肺之本。肺為腎之本，而腎又為生氣之本，三臟互相灌溉，則根本固而虛熱清，蒸、咳、喘、回食諸症，自然不生。

當歸六黃湯

生地（五錢）熟地（三錢）黃連（二錢）黃芩（三錢）黃柏（二錢）黃耆（五錢）當歸（三錢）。

陳修園曰：「陰虛火擾之汗，得當歸、地黃之滋陰，又得黃連、黃芩之瀉火，則蒸汗之本治矣。此方之妙，全在苦寒，寒能勝熱，而苦復能堅之，又恐過於苦寒，傷其中氣。中者，陰之守也，陰虛則火愈動，火愈動則汗愈出。尤妙在大苦大寒隊中，倍加黃耆，領苦寒之性，盡達於表，以堅汗孔，不使留中為害。」謹按：修園此論皆是，惟言黃耆領苦寒之性，盡達於表，不使留中為害，則差毫厘。蓋藥之救病，原於偏寒偏熱，治偏寒偏熱之病，自必用偏寒偏熱之藥。此方大治內熱，豈寒涼之藥，能盡走皮膚，而不留中者？況黃耆是由中以托外之物，非若麻黃直透皮毛，而不留中也。吾謂內熱而蒸為汗者，此為對症，如果外熱，而內不利寒涼藥者，則歸脾湯、當歸補血湯加減可也。

涼血地黃湯

生地（四錢）當歸（三錢）甘草（錢半）黃連（二錢）炒梔子（一錢）元參（三錢）黃芩（二錢）。

此方純是涼心。血者，心之所生，涼心即是涼血。

田螺捻子

田螺（三枚）冰片（五分）白砒（五分）硇砂（一錢），搗和米糊為捻子，能化腐去瘀肉，枯血痣，用處少。

仙方活命飲

穿山甲（三片）皂莢刺（一錢）當歸尾（二錢）草節（一錢）乳香（二錢）金銀花（二錢）赤芍藥（二錢）天花粉（二錢）沒藥（二錢）防風（三錢）貝母（二錢）白芷（二錢）陳皮（二錢）黃酒（少許）。

此方純用行血之藥，加防風、白芷，使達於膚表。加山甲、皂刺，使透乎經脈。然血無氣不行，故以陳皮、貝母，散利其氣；血因火而結，故以銀花、花粉，清解其火，為瘡症散腫之第一方。誠能窺及瘡由血結之所以然，其真方也。第其方乃平劑，再視瘡之陰陽，加寒熱之品，無不應手取效。

托裡消毒散

皂莢刺（二錢）甘草（二錢）桔梗（二錢）白芷（三錢）川芎（一錢）黃耆（三錢）金銀花（三錢）當歸（三錢）白芍（三錢）白朮（三錢）人參（三錢）雲苓（三錢）。

瘡之結腫，血凝也。瘡之潰膿，血化為水也。夫血與毒，結而不散，故凝，凝則氣阻而為痛。欲去其凝，仍是以氣制之，使氣與血戰，以陽蒸陰，則陰血從陽化而為水。水即氣也，氣化則為水，此化膿之說也。是方四君、黃耆，大補中氣，而以解毒和血之品，佐其變化，為助氣戰血之大劑。本此意以加減進退，則得之矣。

麥冬養榮湯

人參（三錢）麥冬（三錢）五味（一錢）當歸（三錢）白芍（三錢）生地（三錢）知母（二錢）陳皮（三錢）黃耆（三錢）甘草（一錢）。

壯火食氣，則氣熱而血失所養，故用麥冬、知母以清火。火清氣平，則陽不乘陰，血於是安，故亦名養榮。人參養榮湯，所以用遠志、桂尖者，助心火以化血。此湯所以用知母、麥冬者，清胃火以寧血也。

大楓丹

大楓子肉（三錢）土硫黃（二錢）枯礬（一錢）明雄（二錢）共為末，燈油調，搽癬癢各瘡。

洞丸

三七（一錢）大黃（一錢）阿魏（一錢）兒茶（一錢）竹黃（一錢）血竭（三錢）乳香（三錢）沒藥（三錢）雄黃（二錢）羊血（心血二錢）冰片（少許）麝香（少許）牛黃（三分）藤黃（二分）。

消瘀定痛，降氣止血。各藥氣味形質，皆精氣所結，非尋常草木可比，故能建大功。

當歸地黃湯

當歸（五錢）熟地（四錢）川芎（一錢）白芍（三錢）防風（三錢）白芷（三錢）藳本（二錢）細辛（五分）。

治風先治血，血行風自滅。無論熱風、寒風，風總屬陽。天地之噫氣，常以肅殺而為心。犯人血分，則為痛為腫，為強硬。血行，則風在血分者，隨之而行，故治風先治血也。方取四物湯，補血以為去邪之本，而加祛風之藥，以令邪外出。法淺而易效，頭、目、項、脊諸風，可以治之。

防風芎歸湯

生地（五錢）當歸（三錢）川芎（一錢）甘草（一錢）防風（三錢）。

補血祛風，藥無多而義易見，加減得宜，尤效。

化腐生肌散

兒茶（一錢）乳香（二錢）沒藥（二錢）血竭（二錢）三七（一錢）冰片（少許）麝香（少許）。

去瘀血，即是化腐之法。乾水，即是提膿之法。活血，即是生肌之法。方主化腐去瘀。欲提膿者，加枯礬、龍骨；欲生肌者，加珍珠、人參。識透立方之意，則加減可以隨人。

烏梅丸

黃柏（二錢）黃連（八錢）桂枝（二錢）附子（二錢）細辛（二錢）當歸（二錢）花椒（二錢）人參（二錢）烏梅（十枚）乾薑（三錢），共為末，蜜搗千槌為丸，米飲下。

溫肝斂木，化蟲止利，真神方也。

橘核丸

橘核（三錢）吳萸（二錢）香附（三錢）楝子（三錢）楂核（三錢）荔核（三錢）小茴（二錢）。共為細末，寒食，麵為丸，淡鹽湯送下。治小腹疝痛、結氣等證。

當歸導滯湯

大黃（一錢）當歸（三錢）麝香（少許）丹皮（三錢）桃仁（三錢）紅花（一錢）白芍（三錢）乳香（三錢）沒藥（三錢）生地（三錢）桂枝（三錢）柴胡（二錢）黃芩（三錢）枳殼（一錢）甘草（一錢）。

跌打損傷，內外瘀血，以此湯行之。此通竅活血、桃仁承氣、小柴胡、小調經諸湯之義，參看自明，不須贅說。

十味參蘇飲

人參（三錢）紫蘇（三錢）半夏（三錢）雲苓（三錢）陳皮（二錢）桔梗（二錢）前胡（二錢）葛根（二錢）枳殼（一錢）甘草（一錢）生薑（三片）。

肺之氣生於胃，故用甘草、人參，補胃生津以益肺。肺氣旺則能上行外達，內輸下降而不鬱矣。故凡治肺之方，類以人參為主，然能補津生氣，而不能治氣之鬱也。風寒外束，則氣蘊於內，不能上行外達，故用紫蘇、前胡、粉葛、生薑，以發散之。痰飲內停，則氣逆於上，不能內輸下降，故用夏、苓、桔、枳、陳皮，以滲降之。合計此方，乃疏散風寒，降利痰水之平劑，而咳血、衄血、氣喘之症，及跌打血蘊氣分，皆借用之，亦借疏利之功，使鬱滯去而血自不遏。

玉燭散

生地（五錢）當歸（三錢）川芎（二錢）白芍（三錢）朴硝（二錢）大黃（一錢）生薑（三片）。

治跌打瘀血，發渴，身痛，便閉。取四物以補調其血，而朴硝、大黃逐瘀去閉。妙在生薑一味，宣散其氣，使硝、黃之性，不徒直下，而亦能橫達，俾在外在內之瘀，一並廓清。

竹葉石膏湯

淡竹葉（五錢）石膏（五錢）人參（二錢）甘草（一錢）麥冬（三錢）半夏（二錢）生薑（三片）粳米（四錢）。

口之所以發渴者，胃中之火熱不降，津液不升，故也。方取竹葉、石膏、麥冬以清熱，人參、甘草、粳米以生津。妙在半夏之降逆，俾熱氣隨之而伏。妙在生薑之升散，俾津液隨之而布。此二藥，在口渴者本屬忌藥，而在此方中則轉能止渴，非二藥之功，乃善用二藥之功也。

黃土湯

灶心土（三錢）甘草（一錢）白朮（三錢）熟地（三錢）黃芩（二錢）阿膠（二錢）附子（錢半，炮）。

血者，脾之所統也。先便後血，乃脾氣不攝，故便行氣下泄，而血因隨之以下，方用灶土、草、朮，建補脾土，以為攝血之本。氣陷則陽陷，故用附子以振其陽。血傷則陰虛火動，故用黃芩以清火，而阿膠、熟地，又滋其既虛之血。合計此方，乃滋補氣血，而兼用溫清之品以和之，為下血崩中之總方。古皆目為聖方，不敢加減，吾謂聖師立法，指示法門，實則變化隨宜，故此方熱症可去附子，再加清藥。寒症可去黃芩，再加溫藥。

赤小豆當歸散

赤小豆（三錢）當歸（三錢）。

此治先血後便，即今所謂臟毒，與痔瘡相似，故用當歸以活血，用赤豆色赤入血分，發芽則能疏利血中之結，使血解散，則不聚結肛門。赤豆芽又能化血成膿，皆取其疏利之功，癰膿故多用之。俱用漿水服。

解毒湯

大黃（一錢）黃連（三錢）黃芩（三錢）黃柏（二錢）梔子（炒三錢）赤芍（二錢）枳殼（一錢）連翹（一錢）防風（三錢）甘草（一錢）。

解毒者，謂解除臟毒也。臟毒由火迫結在肛門，故用泄火之藥極多。其用赤芍者，兼行其血，血行則火無所著。用枳殼者，兼行其氣，氣行則火自不聚，而火勢之煽，每扶風威，故以防風去風以熄火，且防風上行外達，使火升散，則不迫結肛門，此即仲景白頭翁湯之意。

清胃散

生地（三錢）當歸（三錢）丹皮（三錢）黃連（二錢）升麻（一錢）甘草（一錢）。

方治臟毒，義取清火。而升麻一味，以升散為解除之法，使不下迫，且欲轉下注之熱，使逆挽而上，不復下注。目疾口舌之風火，亦可借其清火升散以解。升麻與葛根黃芩湯相仿。

槐角丸

槐角（三錢）地榆（二錢）黃連（一錢）黃芩（三錢）黃柏（三錢）生地（三錢）當歸（三錢）川芎（一錢）防風（二錢）荊芥（二錢）側柏（二錢）枳殼（二錢）烏梅（三枚）生薑（一錢，汁）。

世謂腸風下血，問腸何以有風？則以外風由肺傷入大腸，內風由肝煽動血分，方用清火和血之藥，亦係通治血病之泛法。惟防風、生薑，以祛外來之風。烏梅、荊芥，以治內動之風。為腸風立法，本於仲景白頭翁及葛根諸湯之意。

葛根黃連黃芩湯

葛根（三錢）黃連（二錢）黃芩（三錢）甘草（一錢）。

治協熱下利便血等症。用芩、連以清熱，用葛根升散，使下陷之邪，仍達於上，出於表，則不迫協於下矣。喻嘉言治痢心得，逆流挽舟之法，仲景此湯實該其意，能從此變化而治痢，思過半矣。

龍膽瀉肝湯

木通（一錢）澤瀉（二錢）柴胡（二錢）車前子（三錢）生地黃（三錢）甘草（錢半）當歸（三錢）黃芩（三錢）炒梔子（二錢）龍膽草（二錢）。

瀉青丸

龍膽草（三錢）大黃（一錢）川芎（一錢）當歸（三錢）羌活（一錢）炒梔子（二錢）防風（二錢）竹葉（一錢）。

《濟生》烏梅丸

僵蠶（三錢）烏梅（五枚），醋丸。

臟連丸

熟地（五錢）山萸（三錢）山藥（三錢）雲苓（三錢）澤瀉（三錢）丹皮（三錢）黃連（二錢），入豬大腸內，同糯米蒸熟，去米，搗腸與藥為丸，淡鹽湯下。

斷紅丸

鹿茸（三錢）附子（二錢）當歸（五錢）續斷（三錢）黃耆（五錢）阿膠（三錢）側柏葉（三錢），醋丸。

地榆散

地榆（三錢）當歸（四錢）白芍（三錢）黃芩（三錢）黃連（錢半）炒梔子（二錢）犀角（一錢）薤白（二錢）。

地榆治下血，薤白治後重逼脹，餘藥乃涼血常品。

四逆散

柴胡（三錢）枳殼（二錢）白芍（三錢）甘草（錢半）。

四肢厥冷，謂之四逆。仲景四逆湯皆用溫藥，乃以熱治寒之正法，至四逆散，則純用清疏平和之品，亦能治四肢厥冷，何也？蓋虛寒固有四症，亦有熱遏於內，不得四達，而亦四逆者。實熱內伏，熱深厥亦深，非芩、連、大黃不克；虛熱內伏，非玉燭散、玉女煎不退。若是腠理不和，遏其陽氣，則但用四逆散。枳殼、甘草解中土之鬱，而白芍以調其內，柴胡以達於外，斯氣暢而四肢通，自不冷厥矣。此湯與小柴胡轉輸外達相似，又疏平肝氣，和降胃氣之通劑，借用處尤多。

五苓散

白朮（三錢）雲苓（三錢）豬苓（三錢）澤瀉（三錢）桂枝（三錢）。

仲景此方治胸滿發熱，渴欲飲水，小便不利，而用桂枝入心，以化胸前之水結，餘皆脾胃中州之藥，使中上之水得通於下則小便利，散於上則口渴除，達於外則身熱解。今遇小便不利，便用五苓散，雖去桂入膀胱化氣，然桂實心肝之藥，火交於水，乃借治法，不似附子、臺烏，本係膀胱正藥也。且陰水可用，而陽水絕不可用。

平胃散

厚朴（二錢）陳皮（二錢）蒼朮（三錢）甘草（錢半）。

胃苓湯，即此方合五苓散也。

石蓮湯

人參（錢半）黃芩（三錢）黃連（二錢）石蓮（即蓮米有黑殼者，三錢）。

胃火甚，則拒格不納食，用芩、連以清火，用人參、石蓮以補胃，故治噤口不食。

大清涼散

木通（一錢）澤蘭（二錢）車前子（三錢）甘草梢（一錢）白僵蠶（三錢）金銀花（二錢）蟬蛻（五錢）全蝎（一錢）川黃連（二錢）炒梔子（三錢）五味子（五錢）龍膽草（二錢）當歸（三錢）生地（三錢）天門冬（三錢）麥門冬（三錢）牡丹皮（三錢）黃芩（三錢）知母（三錢）黃酒（三錢）蜂蜜（三錢）童便（一杯）澤瀉（三錢）。

諸藥清熱利水，使瘟毒伏熱從小便去。妙三蟲引藥及酒達於外，使外邪俱豁然而解，是徹內徹外之方。

左歸飲

熟地（八錢）山藥（三錢）枸杞（三錢）甘草（錢半）茯苓（四錢）山萸（三錢）。

《難經》謂：「左腎屬水，右腎屬火。」景岳此方，取其滋水，故名左歸。方取山萸酸以入肝，使子不盜母之氣；枸杞赤以入心，使火不為水之仇。使熟地一味，滋腎之水陰；使茯苓一味，利腎之水質。有形之水質不去，無形之水陰亦不生也。然腎水實仰給於胃，故用甘草、山藥，從中宮以輸水於腎。景岳方多駁雜，此亦未可厚非。

血府逐瘀湯

當歸（三錢）生地（三錢）桃仁（三錢）紅花（一錢）枳殼（一錢）赤芍（三錢）柴胡（二錢）桔梗（二錢）川芎（一錢）牛膝（二錢）甘草（一錢）。

王清任著《醫林改錯》論多粗舛，惟治瘀血最長，所立三方，乃治瘀活套方也。書中惟此湯歌訣「血化下行不作癆」句，頗有見識。凡癆所由成，多是瘀血為害，吾於血症諸門，言之綦詳，並采此語以為印證。

膈下逐瘀湯

五靈脂（三錢）當歸（三錢）川芎（一錢）桃仁（三錢）赤芍（二錢）烏藥（二錢）牡丹皮（三錢）玄胡（二錢）甘草（一錢）香附（三錢）紅花（一錢）枳殼（一錢）。

王清任立方，即當芎失笑散意，治中下焦瘀血可用。王清任極言瘀血之證最詳，而所用藥則仍淺近，然亦有可用云。

土瓜根湯

桂枝（三錢）白芍、土瓜根、蟅蟲（各等分）。

大黃甘遂湯

大黃（二錢）甘遂（一錢）阿膠（二錢）。

大黃下血，甘遂下水，君阿膠滋水與血以補之，瀉不傷正。水血交結者，須本此法治之。

代抵當湯

大黃（一錢，酒炒）莪朮（一錢）山甲珠（三片）紅花（一錢）桃仁（三錢）丹皮（三錢）當歸（三錢）牛膝（二錢）夜明砂（三錢）。

山甲攻血。夜明砂是蚊被蝙蝠食後所化之糞，蚊食人血，蝙蝠食蚊，故糞能去血，嚙死血。餘藥破下，務使瘀血不留。

化滯丸

巴豆（一錢去油）三棱（二錢）莪朮（二錢）青皮（一錢）陳皮（一錢）黃連（三錢）半夏（三錢）木香（二錢）丁香（一錢）蜜丸，攻一切寒熱氣滯之積。

大黃蟅蟲丸

大黃（一錢）黃芩（二錢）甘草（一錢）桃仁（三錢）杏仁（三錢）白芍（二錢）乾漆（一錢）虻蟲（一錢）水蛭（三錢）蟅蟲（二錢）蠐螬（二錢）地黃（二錢），蜜丸，酒服。

治乾血癆。舊血不去，則新血斷不能生。乾血癆，人皆知其極虛，而不知其補虛正是助病，非治病也。必去其乾血而後新血得生，乃望回春。乾血與尋常瘀血不同，瘀血尚可以氣行之，乾血與氣相隔，故用嚙血諸蟲以蝕之。

金蟾丸

乾蝦蟆（三錢）胡黃連（二錢）鶴虱（二錢）雷丸（二錢）蘆薈（二錢）肉豆蔻（二錢）苦楝根（二錢）蕪荑（二錢）雄黃（二錢）。

治小兒疳蟲，男子濕熱所生之癆蟲，以此殺之。夫癆蟲有二，血化之蟲，靈怪難治，必用鱉甲、鰻魚、獺肝、百部、麝香諸靈藥，而再加和血之品，以除其根，乃能克之。濕熱之蟲，蠢而易治，用此方，即仿烏梅丸之意，而妙在乾蝦蟆、雄黃亦靈藥，故治蟲最效。

白頭翁湯

白頭翁（三錢）甘草（二錢）阿膠（三錢）秦皮（三錢）黃連（三錢）黃柏（三錢）。

清風火，平肝治痢。

移尸滅怪湯

山萸肉（三錢）人參（三錢）當歸（三錢）虻蟲（一錢）水蛭（一錢）晚蠶砂（三錢）乳香（三錢）。蜜丸，日服三次，共重一兩，七日而傳尸之蟲滅跡。

夫癆蟲者，瘀血所化也，死而傳染家人，亦染於血分，聚血為巢，生子蝕血。故虻蟲、水蛭下血，即能下蟲，此乃治蟲之根。而蠶砂、乳香、山萸，又以味殺之。人參、當歸則助正氣以祛邪，為攻補兼施之法。《辨症奇聞論》皆循末忘本，惟此丸能知血化為蟲之所以然，而其自注卻未能及此，毋亦象罔乃得元珠哉！

紫參湯

紫參（三錢）甘草（八錢）。先煮紫參，後入甘草，溫服。

當歸四逆湯

當歸（三錢）白芍（三錢）桂枝（二錢）細辛（一錢）生薑（三錢）大棗（四枚）木通（一錢）。

治手足痹痛寒冷。

抵當湯

大黃（二錢）桃仁（三錢）虻蟲（三錢）水蛭（三錢）。

琥珀散

琥珀（一錢）三棱（一錢）莪朮（一錢）丹皮（二錢）肉桂（一錢）延胡索（一錢）烏藥（一錢）當歸（三錢）赤芍（三錢）生地（三錢）劉寄奴（三錢）。

方主行氣下血，使經通而石瘕去。

葉氏養胃湯

麥冬（三錢）扁豆（三錢）玉竹（三錢）甘草（一錢）沙參（三錢）桑葉（三錢）。

清平甘潤，滋養胃陰，在甘露飲、救肺湯之間。

脾約丸

麻仁（三錢）白芍（三錢）大黃（一錢）枳殼（一錢）厚朴（二錢）杏仁（三錢）。為末，蜜丸，潤利大便。

三物湯

厚朴（二錢）枳殼（一錢）大黃（一錢）。

附子湯

附子（五錢，炮）人參（三錢）白朮（三錢）雲苓（三錢）白芍（三錢）。

此仲景溫腎之主劑。附子色黑大溫，能補腎中之陽。腎陽者，水中之陽。泄水之陽者，木也，故用白芍以平之。封水之陽者，土也，故用白朮以填之。水中之陽，恐水邪泛溢則陽越，茯苓利水，俾陽不因水而泛，陽斯秘矣。水中之陽，若無水津以養之，則陽不得其宅，故用人參以生水津，使養陽氣，陽得所養，陽斯衝矣。六味、左歸補腎陰以養氣之法，都氣丸所以得名也。附子湯、腎氣丸，補腎陽以生氣化氣之法。

梔子豆豉湯

梔子（五錢）淡豆豉（五錢）。服後得吐為快。

甘麥大棗湯

大棗（五枚）甘草（三錢）小麥（五錢）。

三藥平和，養胃生津化血。津、水、血液下達子臟則臟不燥，而悲傷、太息諸證自去。此與麥門冬湯，滋胃陰以達胞室之法相似，亦與婦人乳少，催乳之法相似。乳多即是化血之本，知催乳法，則知此湯生津潤燥之法。

桃奴散

肉桂（一錢）五靈脂（三錢）香附子（三錢）砂仁（一錢）桃仁（三錢）延胡索（三錢）桃奴（三錢）雄鼠屎（一錢）。

三一承氣湯

芒硝（三錢）大黃（二錢）枳殼（錢半）厚朴（二錢）甘草（一錢）。

攻下火結之通劑。

都氣丸

熟地（五錢）山藥（三錢）雲苓（三錢）丹皮（三錢）山萸肉（三錢）澤瀉（三錢）五味子（一錢）。

人身呼吸之氣，司於肺而實根於腎。此氣乃腎中一點真陽，而深賴腎中之水陰充足，涵陽氣而潛藏於下，故氣出口鼻，則有津液，氣著於物，則如露水。以氣從水中出，水氣足，故氣亦帶水陰而出。其納入於腎也，有水封之而氣靜秘。故腎水足者，其氣細。龍能蟄，龜能息，世傳仙術，有五龍蟄，有龜息，皆是斂氣之法，即皆是保養腎水之法。氣者，水之所化，吾故有氣即是水之論。此丸用六味地黃湯補水以保其氣，利水以化其氣，加五味收斂，以涵蓄其氣，則氣自歸元而不浮喘。名曰都氣，謂為氣之總持也。腎氣丸為陽不足者立法，此丸為陰不足者立法，而皆以氣得名，蓋一是補陽以化氣，一是補陰以配氣。

補中益氣湯

黃耆（三錢）人參（三錢）炙草（一錢）白朮（三錢）當歸（三錢）陳皮（一錢）升麻（一錢）柴胡（二錢）生薑（三錢）大棗（三枚）。

柯韻伯曰：「陽氣下陷陰中，穀氣不盛，表症頗同外感。用補中之劑，得發表之品，而中益安。用益氣之劑，賴輕氣之品，而氣益倍。此用藥相須之妙也。是方也，用以補脾，使地道卑而上行，亦可以補心肺。損其肺者，益其氣。損其心者，調其營衛也。亦可以補肝，木鬱則達之也。惟不宜於腎，陰虛於下不宜升，陽虛於下者，更不宜升也。」

清燥養榮湯

知母（三錢）花粉（三錢）當歸（三錢）白芍（三錢）生地（三錢）陳皮（二錢）甘草（一錢）燈心（一錢）。

大魂湯

甘草（二錢）桂枝（三錢）茯苓（三錢）乾薑（一錢）人參（三錢）附子（二錢）。

火為陽，而陽生於肝、脾，脾陷而肝木不生，溫氣頹敗，則陽無生化之源，此方補之。

豁痰丸

當歸（三錢）知母（二錢）天花粉（三錢）白前根（三錢）麥冬（三錢）枳殼（一錢）杏仁（三錢）栝蔞霜（一錢）竹瀝（三錢）桔梗（二錢）射干（三錢）雲苓（三錢）石斛（三錢）甘草（一錢）。

輕清潤降，為治痰妙法。

燒裩散

取近陰處裩襠，方寸許，燒灰存性為末，開水送下。女病取男，男病取女，以陰頭微腫則愈。

治陰陽易反，男女相傳各病。

三才湯

天冬（五錢）人參（三錢）地黃（五錢）。

清化湯升降散

僵蠶（三錢）蟬蛻（七個）薑黃（二錢）大黃（一錢）金銀花（一錢）白芍（二錢）澤蘭（二錢）陳皮（一錢）元參（三錢）膽草（二錢）黃芩（二錢）當歸（三錢）黃連（錢半）梔子（二錢）生地（三錢）柴胡（二錢）甘草（一錢）。

前四味名升降散。去薑黃、大黃，名清化湯。均用白蜜、陳酒沖服。凡瘟疫裡熱等症，用此湯去伏熱，清邪毒，生津，養血。

玉泉散

天花粉（三錢）粉葛根（三錢）麥門冬（三錢）生地黃（四錢）五味子（五分）甘草（錢半）。

方取甘寒滋潤，生胃津以止渴。妙葛根升達，使水津上布。

清心飲

當歸（三錢）生地（三錢）白芍（二錢）蓮心（三錢）連翹心（一錢）茯神（二錢）棗仁（三錢）草節（一錢）麥冬（三錢）川貝母（一錢）竹葉心（一錢）龍骨（三錢）。

心血虛，有痰火不臥寐，用此藥清補之，最妙。

地黃飲

安桂（五分）附子（一錢）蓯蓉（二錢）茯苓（三錢）地黃（三錢）麥冬（三錢）五味（五分）遠志（一錢）菖蒲（一錢）山萸（三錢）巴戟（三錢）石斛（三錢）薄荷（一錢）。勿久煎，即取服之。

黃連阿膠湯

黃連（二錢）黃芩（二錢）白芍（三錢）阿膠（三錢）雞子黃（二枚）。煎成待溫，入雞子黃攪勻服。

治心煩不寐，大清心火，生心中之陰液以安神，仲景之大劑也。

仁熟散

柏子仁（三錢）熟地（四錢）枸杞（三錢）五味子（一錢）山萸肉（三錢）桂心（二錢）人參（三錢）茯神（三錢）菊花（一錢）枳殼（一錢）。酒服。

治肝膽虛，恐畏不敢獨臥，並補心以實其子，則肝膽益旺，而菊花散風以寧之，枳殼和胃以安之，又是閑中一子。

清瘟敗毒散

石膏（八錢）知母（三錢）生地（五錢）犀角（一錢）黃連（三錢）梔子（三錢）桔梗（三錢）黃芩（三錢）赤芍（三錢）元參（三錢）連翹（二錢）丹皮（三錢）甘草（一錢）竹葉（三錢）。

酸棗仁湯

棗仁（四錢）甘草（一錢）知母（三錢）茯神（五錢）川芎（一錢）。

清火，和血，安神，則能寐矣。

甘草瀉心湯

甘草（二錢）黃芩（三錢）人參（三錢）乾薑（二錢）半夏（三錢）黃連（三錢）大棗（三枚）。

胃虛不能調治上下，水寒上逆，火熱不得下降，結而為痞。用薑、半以折水，用芩、連以清火，而參、棗、甘草以從中和之。

生薑瀉心湯

生薑（三錢）半夏（三錢）甘草（二錢）人參（三錢）黃芩（二錢）乾薑（二錢）黃連（三錢）大棗（三枚）。

桂苓甘草五味湯

桂枝（三錢）茯苓（四錢）五味（一錢）甘草（二錢）。

小結胸湯

黃連（三錢）半夏（三錢）栝蔞（八錢）。

大陷胸湯

大黃（二錢）芒硝（二錢）甘遂（一錢）。

左金丸

吳茱萸（一錢）川黃連（六錢）。

病左脅痛及嘔酸苦者，肝火也。以金平木，清火生金，其理至妙。

萆薢分清飲

萆薢（二錢）菖蒲（二錢）草梢（三錢）烏藥（二錢）益智（一錢）青鹽（少許）。

地魄湯

甘草（一錢）半夏（三錢）麥冬（三錢）芍藥（三錢）五味子（一錢）元參（三錢）牡蠣（三錢）。

清君相之火，降肺胃之逆，益水斂神而生津，此補陰法也。

葛根湯

葛根（三錢）麻黃（一錢）白芍（三錢）桂枝（二錢）甘草（一錢）大棗（三枚）生薑（三片）。

風寒中太陽經，背項痛，發痙者，皆以此湯為主。蓋麻、桂為太陽發表之通劑，加葛根，則能理太陽筋脈之邪。

大秦艽湯

生地（三錢）熟地（三錢）川芎（一錢）當歸（三錢）白芍（三錢）白朮（三錢）雲苓（三錢）甘草（一錢）秦艽（二錢）羌活（二錢）獨活（錢半）防風（三錢）白芷（二錢）細辛（五分）黃芩（三錢）。

越鞠丸

蒼朮（三錢）香附（三錢）川芎（二錢）神麴（三錢）炒梔子（三錢）。

十棗湯

大戟（一錢）芫花（一錢）甘遂（一錢）大棗（十枚）。共為末，大棗十枚，煎濃湯送下一字，下水飲如神。

四神丸

故紙（四錢）吳萸（三錢）肉蔻（三錢，去油）五味（一錢）各等分，為末，蜜丸。

治脾腎虛瀉。

金箔鎮心丹

膽南星（一錢）朱砂（三錢）琥珀（三錢）竹黃（三錢）牛黃（五分）珍珠（一錢）麝香（少許）金箔（一錢）蜜丸，金箔為衣，薄荷湯下。

治癲、驚、悸、怔忡，一切痰火之疾。

黃耆五物湯

即桂枝湯加黃耆。

五蒸湯

人參（三錢）生地（三錢）石膏（三錢）知母（二錢）粉葛根（三錢）黃芩（二錢）甘草（一錢）竹葉（三錢）粳米（三錢）小麥（三錢）赤茯苓（三錢）。

五蒸之名，一曰骨蒸，二曰脈蒸，三曰皮蒸，四曰外蒸，五曰內蒸。統以此方治之。

益氣安神湯

當歸（三錢）茯苓（三錢）生地（三錢）麥冬（三錢）棗仁（三錢）遠志（一錢）人參（三錢）黃耆（三錢）甘草（一錢）膽南星（三錢）黃連（二錢）竹葉（二錢）生薑（三片）大棗（三枚）。

醋黃散

大黃（一錢）鬱金子（一錢）降香（一錢）三七（一錢）當歸（三錢）牛膝（二錢）。均用醋炒為末，酒、童便沖服。

下瘀止血。

小青龍湯

桂枝（三錢）麻黃（二錢）乾薑（三錢）白芍（三錢）細辛（五分）半夏（三錢）五味（一錢）甘草（一錢）。

溫散寒水，外去風寒，內瀉飲之大劑。

九氣丸

薑黃（三錢）香附（四錢）甘草（二錢）。

通治氣不和作痛。

香蘇飲

香附子（二錢）紫蘇（三錢）陳皮（二錢）甘草（一錢）蔥白（二根）生薑（三片）。

發表輕劑。

指迷茯苓丸

茯苓（五錢）風化硝（三錢）半夏（三錢）枳殼（一錢）。

腎著湯

白朮、紅棗、甘草、附子（各等分）。

天靈蓋散

天靈蓋（檀香水洗，酥炙，三錢）檳榔（二錢）阿魏（一錢）麝香（少許）安息香（一錢）甘遂（一錢）朱砂（一錢）。上為末，用桃枝、柳枝、桑根皮、榴根皮、蔥白、薤白、童便，煎湯送下三錢，忍吐待下。子時服，巳時當下癆蟲，更進一服除根。如瀉不止，用龍骨、黃連末，白湯下以止之，白粥補之。

今不用天靈蓋，以虎頭骨代之，再加鰻魚骨，是尤理得心安。

黃連解毒湯

黃連（三錢）黃芩（三錢）黃柏（二錢）梔子（三錢）。

通治三焦之熱，內外證加減隨宜。

五皮飲

陳皮、茯苓皮、薑皮、桑皮、大腹皮，各等分，煎服。

瀉白散

地骨皮（三錢）生桑皮（三錢）糯米（四錢）。

肺為火克，以此生金，清火利水，水清火自降矣。

五淋散

山梔子（三錢）車前子（三錢）當歸尾（三錢）甘草（一錢）。

心遺熱於小腸，結而為淋，以此清心平肝利水。

四逆湯

乾薑（三錢）附子（三錢）甘草（一錢）。

脾腎陽虛，四肢逆冷，下利不止，以此溫之。

小溫經湯

當歸（三錢）白芍（二錢）阿膠（三錢）川芎（一錢）人參（三錢）丹皮（三錢）麥冬（三錢）半夏（二錢）吳萸（一錢）生薑（一錢）桂枝（二錢）甘草（一錢）。

此為調經第一方。行血，消瘀，散寒，降痰，溫利而不燥烈，為去瘀之妙藥。

理中湯

白朮（三錢）人參（三錢）乾薑（二錢）甘草（一錢）。

霍亂，吐瀉，腹痛，中土虛寒，以此溫補之。

人參敗毒湯

人參（二錢）羌活（二錢）獨活（一錢）柴胡（二錢）前胡（一錢）枳殼（一錢）桔梗（二錢）川芎（一錢）雲苓（二錢）甘草（一錢）。

散寒，發汗，兼利痰飲。